
Cuvânt înainte! 


Am ales să prezint la televiziune cele două lecţii 
care urmează în intenția de a încerca să depăşesc 
limitele publicului obişnuit de la Collège de France. 
Consider, într-adevăr, că televiziunea, prin interme- 
diul diferitelor mecanisme pe care mă voi strădui 
să le descriu în mod rapid — o analiză aprofundată și 
sistematică a lor ar necesita mult mai mult timp =, 
pune într-un foarte mare pericol diferitele sfere ale 
producției culturale: arta, literatura, ştiinţa, filoso- 
fia, dreptul; consider, de asemenea, că, împotriva 


1 Textul de faţă reprezintă transcrierea, revăzută și îmbu- 
nătățită, a înregistrării integrale a două emisiuni realizare 
pe 18 martie 1996 în cadrul unei serii de cursuri ținute la 
Collège de France şi difuzate de canalul de televiziune Paris 
Première în mai 1996 („Despre televiziune“ şi „Câmpul 
jurnalistic și televiziunea“, Collège de France — CNRS 
audio-visuel). În anexă, reproduc textul unui articol (publi- 
cat iniţial ca introducere la un număr din Actes de la re- 
cherche en sciences sociales consacrat dominaţiei exercitate 
de televiziune) care reia, într-o formă mai riguroasă, temele 
acestor două cursuri (n.a.). 

a ceea ce cred și susțin, fără doar şi poate cu deplină 
bună-credință, jurnaliştii cei mai conştienţi de res- 
ponsabilităţile ce le revin, televiziunea periclitează, 
nu mai puțin, viaţa politică și democraţia. Aș putea 
să demonstrez foarte ușor acest lucru analizând, de 
pildă, tratamentul pe care, în căutarea unei cât mai 
largi audienţe, televiziunea, urmată de o bună parte 
a presei scrise, l-a rezervat autorilor de discursuri și 
acte xenofobe și rasiste sau arătând concesiile pe care 
ea le face zi de zi unei viziuni înguste şi îngust-națio- 
nale, ca să nu spun de-a dreptul naţionaliste, asupra 
politicii. Iar celor ce ar putea să mă suspecteze că 
scot în evidență particularități exclusiv franceze, aș 
putea să le reamintesc, dintre miile de acte patolo- 
gice ale televiziunii americane, tratamentul media- 
tic rezervat procesului lui O.J. Simpson sau, mai 
recent, transformarea unei crime obișnuite într-un 
„delict sexual“, cu întregul cortegiu de consecinţe 
juridice incontrolabile pe care acest fapt îl antrenează 
după sine. Dar cea mai bună ilustrare a pericolelor 
la care ne expune concurența nelimitată pentru 
audimat o constituie, fără doar şi poate, recentul 
incident survenit între Grecia și Turcia: ca urmare 
a apelurilor la mobilizare și a proclamaţiilor belicoase 
lansate de un canal de televiziune privat cu privire 
la o minusculă insulă pustie, Imia, televiziunile și 
radiourile private elene, urmate de cotidiane, s-au 

lansat într-o supralicitare de deliruri naţionaliste; 
televiziunile şi jurnalele turce, purtate de aceeași 
logică a concurenţei pentru audimat, au intrat și 
ele în luptă. Debarcare de soldați greci pe insuliță, 
deplasare de flote: declanșarea unui război de-abia 
a putut fi evitată. Poate că esenţialul noutății în ceea 
ce priveşte exploziile de xenofobie și de naționalism 
care au putut fi observate în Turcia şi Grecia, dar și 
în fosta Iugoslavie, în Franţa și aiurea, rezidă tocmai 
în posibilitățile de exploatare la maximum a pasiu- 
nilor primare puse la dispoziţie, în momentul de 
față, de mijloacele moderne de comunicare. 
Pentru a încerca să respect contractul pe care 
l-am stabilit cu privire la această lecţie concepută 
ca o intervenţie, m-am văzut nevoit să mă exprim 
în așa fel încât să pot fi înțeles de toată lumea. Fapt 
care m-a obligat, nu o dată, să recurg la simplificări 
şi la aproximări. Pentru a așeza în prim-plan ceea 
ce este esențial, adică discursul, spre deosebire (sau 
invers) față de ceea ce se practică în mod curent 
la televiziune, am ales, în înțelegere cu realizatorul, 
să evit orice urmă de preocupare formală în ceea 
ce priveşte cadrajul și luarea de imagini şi să renunţ 
la exemplificări — extrase din emisiuni, facsimile 
ale unor documente, statistici etc. — care, pe lângă 
faptul că ar fi consumat un timp prețios, ar fi tul- 
burat, fără doar şi poate, linia unui discurs care se 

dorește argumentativ și demonstrativ. Contrastul 
față de televiziunea curentă, aceea care face tocmai 
obiectul analizei de față, a fost voit, ca o modalitate 
de a afirma autonomia discursului analitic și critic, 
fie şi sub aparențele pedante și greoaie, didactice 
şi dogmatice ale unui curs așa-numit magisterial: 
discursul articulat, care a fost, încetul cu încetul, 
exclus de pe platourile de televiziune — regula vrea, 
zice-se, ca, în dezbaterile politice din Statele Unire, 
intervențiile să nu depășească șapte secunde —, ră- 
mâne, într-adevăr, una dintre formele cele mai 
sigure de rezistență la manipulare și de afirmare a 
libertăţii de gândire. 

Sunt cât se poate de conștient că o critică prin 
intermediul discursului, de felul celei la care mă văd 
redus, nu reprezintă decât o soluţie de compromis, 
un substitut cu mult mai puţin eficace și amuzant 
decât ceea ce ar putea să fie o adevărată critică a ima- 
ginii prin imagine, de felul aceleia pe care o întâlnim 
ici şi colo, de la Jean-Luc Godard, în filme precum 
Tout va bien, Ici et ailleurs sau Comment ça va, până 
la Pierre Carles. Cum la fel de conștient sunt și de 
faptul că ceea ce fac eu, aici, se înscrie în prelungirea — 
şi ca un complement al — luptei constante purtate de 
toți acei profesioniști ai imaginii preocupați de „inde- 
pendenţa codului lor de comunicare“ şi, în special, 
al reflecției critice asupra imaginii căreia Jean-Luc 

Godard, tot el, îi oferă o exemplară ilustrare prin 
analiza pe care o face asupra unei fotografii de Joseph 
Kraft şi asupra utilizărilor de care ea a avut parte. 
Aş putea foarte bine să îmi asum programul propus 
de cineast: „Acest demers constă în a începe să ne 
interogăm din punct de vedere politic [sociologic, 
aș spune eu] asupra imaginilor și sunetelor, ca și 
asupra raporturilor dintre ele. El constă în a nu mai 
spune: «Iată o imagine adevărată» [C'est une image 
juste; n.t.], ci: «E doar o imagine» [C est juste une 
image; n.t.]; în a nu mai spune: «lată un ofițer nor- 
dist călare pe cal», ci: «lată o imagine a unui cal şi 
a unui ofițer»“ 

Mi-ar plăcea — nu-mi fac, însă, prea multe iluzii — 
ca analizele mele să nu fie receptare ca nişte „atacuri“ 
la adresa jurnaliştilor şi a televiziunii, inspirate de 
cine ştie ce nostalgie paseistă după o televiziune cul- 
turală de tip Télé Sorbonne sau de o respingere, la 
fel de reactivă şi de regresivă, a tot ceea ce televizi- 
unea poate, în pofida defectelor ei, să ne ofere, de 
pildă prin intermediul anumitor emisiuni de repor- 
taje. Chiar dacă am toate motivele să mă tem că ana- 
lizele mele vor servi mai cu seamă la alimentarea 
complezenței narcisiste a unei lumi jurnalistice peste 
măsură de înclinare să îndrepte către ea însăși o 
privire fals critică, sper, totuși, că ele vor contribui 
la înarmarea cu niște instrumente utile a tuturor 

acelora care, în chiar interiorul meseriilor legate de 
imagine, se luptă pentru ca o unealtă care ar fi putut 
să devină un extraordinar instrument de democra- 
ție directă să nu se transforme într-un instrument 
de oprimare simbolică. 


1 


Platoul 
și culisele lui 


Aș dori să încerc să formulez aici, la televiziune, 
o serie de întrebări cu privire la televiziune. Inten- 
ție, desigur, oarecum paradoxală, dat fiind că părerea 
mea este că, în general, nu se poate spune prea mare 
lucru la televiziune și, cu atât mai puţin, despre tele- 
viziunea însăşi. N-ar trebui, oare, dacă este adevărat 
că nu se poate spune nimic la televiziune, să conchid, 
alături de o seamă de intelectuali, artiști și scriitori 
dintre cei mai mari, că s-ar cuveni mai degrabă să 
mă abţin de a mă exprima la televiziune? 

Mi se pare că o astfel de alternativă, formulată 
în termeni de „totul sau nimic“, nu este de acceptat. 
Consider că este important să ne ducem să vorbim 
la televiziune, dar numai în anumite condiții. Astăzi, 
grație serviciului audio-vizual de la Collège de 
France, beneficiez de niște condiții cu totul excep- 
ţionale: în primul rând, timpul nu îmi este limitat; 
apoi, subiectul discursului meu nu mi-a fost impus, 
am decis eu însumi, în deplină libertate, în privinţa 
lui şi pot să-l schimb în orice moment; în al treilea 

rând, nu există nimeni care, așa cum se întâmplă în 
emisiunile obișnuite de televiziune, să mă cheme la 
ordine în numele tehnicii, al „publicului-care-nu- 
va-înţelege“ sau al moralei, al bunei-cuviinţe etc. 
Mă bucur, așadar, de o situaţie cu totul ieșită din 
comun, dat fiind că, pentru a mă exprima într-un 
limbaj care nu mai este la modă, sunt stăpân peste 
instrumentele de producţie, ceea ce nu se întâmplă 
în mod curent. Insistând asupra condiţiilor cu totul 
excepționale care îmi sunt oferite, eu spun deja 
ceva cu privire la condiţiile curente în care suntem 
siliți să ne exprimăm la televiziune. 

Dar — mi se va replica —, de ce, în condiţiile obiş- 
nuite de care avem parte, acceptăm, totuși, să parti- 
cipăm la emisiuni de televiziune? Iată o întrebare 
deosebit de importantă, pe care, cu toate acestea, 
majoritatea cercetătorilor, savanților, scriitorilor, ca 
să nu mai vorbim despre jurnaliști, nu și-o pun. Mi 
se pare necesar să ne punem întrebări cu privire la 
această absență de interogaţie. Părerea mea este, 
într-adevăr, că, acceptând să participi la o emisiune 
de televiziune fără să-ţi pui problema dacă vei avea 
posibilitatea să spui efectiv ceva, trădezi cât se poate 
de limpede faptul că nu te duci la respectiva emisiune 
ca să spui efectiv ceva, ci din cu totul alte motive, 
în primul rând pentru a te arăta și a fi văzut. „A 
fi înseamnă a fi perceput“, spunea Berkeley. Pentru 

unii dintre filosofii (şi scriitorii) noștri, a fi înseamnă 
a fi văzut la televizor, adică, până la urmă, a fi per- 
ceput de către jurnalişti, a fi, cum se spune, bine văzut 
de către jurnaliști (ceea ce implică nenumărate com- 
promisuri și compromiteri), şi este adevărat că, nepu- 
tându-se bizui pe propria lor operă pentru a exista 
în continuitate, acestora nu le rămâne altceva de 
făcut decât să apară cât mai des cu putință pe micul 
ecran, deci să scrie la intervale regulate şi într-un 
număr cât mai redus de pagini, lucrări care, așa cum 
observa Gilles Deleuze, n-au altă rațiune de-a fi 
decât aceea de-a le asigura respectivilor invitaţii pe 
platourile de televiziune. lată motivul pentru care 
micul ecran a devenit, în zilele noastre, un fel de 
oglindă a lui Narcis, un loc de exhibare narcisistă. 

Acest preambul poate să pară puţin cam lung, 
dar consider că este de dorit ca artiștii, scriitorii și 
savanții să-și pună explicit această întrebare — în 
mod colectiv, dacă ar fi cu putință —, pentru a nu 
se trezi singuri în fața problemei dacă trebuie sau 
nu să accepte invitaţiile la televiziune, dacă trebuie 
să le accepte punând, sau nu, anumite condiţii etc. 
Mi-ar plăcea teribil de mult (putem oricând să visăm!) 
ca ei să-și asume această problemă, în mod colectiv, 
ŞI să încerce să impună anumite negocieri cu jurna- 
liştii, specializați sau nu, cu scopul de a ajunge, până 
la urmă, la încheierea unui soi de contract. Se înțelege 

că nu este vorba nici de a-i condamna și nici de a-i 
combate pe jurnalişti, care suferă, deseori, foarte mult 
de pe urma constrângerilor pe care, la rândul lor, 
sunt siliți să le impună. Este vorba, dimpotrivă, de 
a-i asocia și pe ei la o reflecţie menită a căuta mijloa- 
cele de depășire în comun a pericolelor de instru- 
mentalizare. 

Refuzul, pur și simplu, de a te exprima la televi- 
ziune nu mi se pare o poziție de adoptat. Părerea mea 
este că, în anumite împrejurări, există chiar datoria 
de a o face, cu condiţia ca acest lucru să fie posibil 
în condiții rezonabile. Pentru orientarea acestei opți- 
uni se cuvine, însă, avută în vedere specificitatea 
instrumentului televizual. În cazul televiziunii, avem 
de-a face cu un instrument care, teoretic, îţi oferă 
posibilitatea să te faci auzit de toată lumea. De aici, 
un anumit număr de întrebări prealabile: oare ceea 
ce am eu de spus e destinat să ajungă la urechile 
tuturor? Sunt eu, oare, pregătit să procedez în așa 
fel încât discursul meu, prin forma sa, să poată fi 
înțeles de toată lumea? Merită el să fie auzit de toți? 
Se poate merge chiar mai departe: chiar trebuie el 
să fie auzit de toată lumea? Există o datorie a cerce- 
tătorilor, a savanților în special — cu atât mai pre- 
santă, poate, în cazul științelor despre societate —, 
care constă în obligația de a le restitui tuturor se- 
menilor tăi câștigurile cercetării. Suntem, așa cum 

spunea Husserl, nişte „funcționari ai umanităţii“, 
plătiți de stat pentru a descoperi lucruri referitoare 
fie la lumea naturală, fie la cea socială, și face parte, 
mi se pare mie, dintre obligaţiile noastre să transmi- 
tem ceea ce am cucerit. Întotdeauna m-am străduit 
să trec acceptările sau refuzurile mele de a participa 
la emisiuni de televiziune prin sita acestor întrebări 
prealabile. Şi aș dori ca toți cei ce sunt solicitaţi să se 
ducă la televiziune să şi le pună sau să înceapă să fie, 
încet, încet, obligaţi să și le pună ca urmare a faptu- 
lui că telespectatorii sau criticii de televiziune şi le 
pun sau le pun cu privire la apariţiile lor la televi- 
ziune: are respectivul ceva de spus? Beneficiază el 
de cele mai bune condiții pentru a spune ceea ce 
are de spus? Ceea ce are de spus merită să fie spus 
în acest loc? Pe scurt, ce face el acolo? 


O cenzură invizibilă 


Mă întorc însă la ceea ce mi se pare esenţial: am 
afirmat la început că accesul la televiziune are drept 
contrapondere o teribilă cenzură, o pierdere a auto- 
nomiei legată, printre altele, de faptul că subiectul 
aflat în discuție este impus, că, la rândul lor, condi- 
ţiile de comunicare sunt şi ele impuse şi, mai cu 
seamă, de faptul că limitarea temporală impune 
discursului o sumă de constrângeri care fac puţin 
probabilă posibilitatea de a spune efectiv ceva. Vă 

așteptați, probabil, să spun că această cenzură ce se 
exercită asupra invitaţilor, dar şi asupra jurnaliştilor 
care contribuie la impunerea ei, este una de ordin 
politic. E adevărat că există intervenții politice, un 
control politic (ce se exercită în special sub forma 
numirilor în posturile de conducere); e, de aseme- 
nea și mai presus de orice, adevărat că, într-o peri- 
oadă precum cea de față, în care există o adevărată 
armată de rezervă şi o foarte mare precaritate a locului 
de muncă în profesiunile din domeniul televiziunii 
şi radioului, propensiunea spre conformismul politic 
este, şi ea, foarte accentuată. Oamenii se conformează 
printr-o formă, conștientă sau inconștientă, de auto- 
cenzură care nu necesită nici un fel de apeluri expli- 
cite la ordine. 

Pot fi, de asemenea, avute în vedere şi cenzurile 
de ordin economic. În acest sens, se poate afirma 
că, în ultimă instanţă, ceea ce apasă asupra televizi- 
unii este constrângerea economică. Așa stând, în 
mod cât se poate de evident, lucrurile, nu ne putem 
mulțumi cu a spune că ceea ce se petrece la televi- 
ziune este determinat de cei care o posedă, de coman- 
ditarii de anunţuri care plătesc publicitatea, de statul 
care acordă subvenții şi că, dacă, în cazul unui canal 
de televiziune, nu am cunoaște decât numele propri- 
etarului, partea de buget alimentată de diverşii co- 
manditari ori suma totală a subvenţiilor, nu am reuși 

să înţelegem mare lucru. Cert e că toate aceste ele- 
mente este important să fie reamintite. E impor- 
tant să ştim, de pildă, că NBC* este proprietatea 
lui General Electric (ceea ce înseamnă că, dacă res- 
pectivul canal se aventurează să facă interviuri cu 
vecinii unei centrale atomice, este foarte posibil ca... 
dar, de altfel, nimănui nu-i vine o astfel de idee...), 
că CBS** este proprietatea lui Westinghouse, că 


* National Broadcasting Company (NBC). Reţea nord- 
americană de televiziune, cu sediul central în Faifield 
(Connecticut), proprietate, împreună cu Radio Corpora- 
tion of America (RCA), reţeaua de radio corespondentă 
(începând din 1986, contra sumei de 6,4 miliarde de 
dolari), a concernului General Electric. NBC a experi- 
mentat primele transmisii televizate în 1930, la New York. 
În 1939, a transmis în direct un discurs al preşedintelui 
Roosevelt. Deşi la sfârşitul anilor '80 se situa înaintea prin- 
cipalelor rețele concurente (CBS și ABC), în anii '90, din 
Cauza intrării în recesiune a pieței și a diversificării servici- 
ilor de televiziune (rețele prin cablu, staţii independente, 
consumul de home video), NBC a trebuit să-și modifice 
strategia, diversificându-şi şi ea serviciile (cablu, satelit erc.). 
În prezent, rețeaua însumează peste două sute de stații 
afiliate (n.t.). 

** CBS Inc. Companie nord-americană de radio şi televi- 
ziune, cu sediul în New York. CBS / Broadcast Group însu- 
mează opt divizii şi discribuie programe de știri, divertisment, 
sport şi filme prin intermediul a peste două sute de stații 
afiliate. Apărută în 1927 sub denumirea de United Inde- 
pendent Broadcasters, îşi schimbă, în 1928, numele în 

ABC* este proprietatea companiei Disney, că TF1** 
este proprietatea lui Bouygues, ceea ce antrenează o 
multitudine de consecințe, prin intermediul unei 
serii de mediaţii. Este evident că există lucruri pe 
care nici un guvern nu i le va face lui Bouygues, 
ştiind că acesta se află în spatele lui TF1. Sunt acestea 
nişte elemente atât de masive şi de grosiere, încât 
până și critica cea mai elementară le percepe, niște 


Columbia Broadcasting System, iar în 1974 devine, oficial, 
CBS Inc. La sfârşitul anilor '70, CBS ajunge cea mai popu- 
lară rețea de televiziune din America, situându-se pe primul 
loc al audienței. La începutul anilor '90, concurența repe- 
lelor de cablu și a vânzărilor de casete video îi creează seri- 
oase probleme. În 1995, CBS a fost achiziționată de banca 
Westinghouse (n.t.). 

* Capital Cities/ABC Inc. Corporaţie nord-americană 
de comunicaţii, cu sediul în New York, având producție 
în domeniile TV, radio și presă scrisă, formată în 1986, 
când American Broadcasting Companies (ABC) a fuzionat 
cu Capital Cities Communications, creând una dintre cele 
mai mari entități media din lume. În 1995, Capital Cities 
ABC a fost achiziționată de Compania Walt Disney (n.t.). 

** Television Française 1 (TF1). Canal de televiziune fran- 
cez, moștenitor al Canalului 1, constituit ca societate națio- 
nală de programe în 1974 şi privatizat în 1987, pe timpul 
coabitării Mitterrand-Chirac, când a fost achiziționat de 
François Bouygues, cel mai mare antreprenor din Franţa 
şi unul dintre cei mai importanți din întreaga lume. În pre- 
zent, TF1 a devenit cel mai mare post de televiziune gene- 
ralist privat cu emisie hertziană din Europa (n.t.). 

elemente care însă ascund mecanismele anonime, 
invizibile, prin intermediul cărora se exercită cenzu- 
rile de toate felurile ce fac din televiziune un formi- 
dabil instrument de menţinere a ordinii simbolice. 

Se cuvine să mă opresc o clipă asupra acestui 
punct. Analiza sociologică se izbeşte deseori de o 
neînțelegere: cei incluși în obiectul de analiză — în 
cazul de faţă, jurnaliştii — manifestă tendinţa de a 
considera că acțiunea de enunţare, de dezvăluire a 
mecanismelor este una de denunțare, îndreptată îm- 
potriva persoanelor sau, cum se spune, un „atac“, 
nişte atacuri la persoană (în treacăt fie spus: dacă 
sociologul ar spune sau ar scrie fie și doar a zecea 
parte din ceea ce-i este dat să audă atunci când stă 
de vorbă cu jurnaliștii despre diferitele „menajuri“, 
de pildă, sau despre fabricarea — acesta e cuvântul — 
emisiunilor, ar ajunge să fie denunţat de aceiași 
jurnalişti pentru parti-pris-ul său şi pentru lipsa sa 
de obiectivitate). În general, oamenilor nu le place 
să fie trataţi ca niște obiecte de studiu, să fie obiecti- 
vaţi, iar jurnaliştilor mai puțin decât oricui. Se simt 
vizați, arătaţi cu degetul, în vreme ce, cu cât avan- 
sezi în analiza unui anumit mediu, cu atât mai mult 
ajungi să exonerezi indivizii de orice responsabili- 
tate — ceea ce nu echivalează cu a justifica tot ce 
se întâmpă —, și cu atât mai bine reușeşti să înţelegi 
modul în care acest mediu funcționează, precum 

şi faptul că oamenii care acţionează în interiorul 
lui sunt manipulaţi cel puţin în aceeaşi măsură în 
care manipulează. De multe ori, aceștia manipu- 
lează cu atât mai eficace cu cât sunt ei înșiși, la rândul 
lor, manipulaţi și cu cât sunt mai puţin conştienţi 
de acest lucru. Insist asupra acestui punct deoarece 
ştiu foarte bine că, oricâte rezerve aș formula, ceea 
ce spun va fi perceput ca o critică; reacție care consti- 
tuie, deopotrivă, și o modalitate de apărare împotriva 
analizei. Cred, chiar, că denunțarea scandalurilor, a 
faptelor mai mult sau mai puţin ilicite ale câte unui 
prezentator ori a salariilor exorbitante ale anumitor 
producători contribuie la îndepărtarea de esenţial 
în măsura în care corupția persoanelor maschează 
acest soi de corupție structurală (în atari condiţii, mai 
trebuie însă, oare, să vorbim despre corupție?) ce se 
exercită asupra ansamblului jocului prin interme- 
diul unor mecanisme — de felul concurenței pentru 
cucerirea unor porțiuni cât mai mari din piață — pe 
care îmi propun să le analizez aici. 

Aş vrea, prin urmare, să demontez o serie de me- 
canisme care fac ca televiziunea să exercite o formă 
deosebit de periculoasă de violență simbolică. Vio- 
lența simbolică este o violență ce se exercită cu com- 
plicitatea tacită a celor ce o îndură, ca și, de multe 
ori, a celor ce o exercită, în măsura în care nici unii, 
nici alţii nu sunt conștienți de faptul că o îndură 

sau că o exercită. Ca orice ştiinţă, sociologia are func- 
ţia de a dezvălui anumite lucruri ascunse; așa stând 
lucrurile, ea poate să contribuie la diminuarea vio- 
lenţei simbolice ce se exercită în raporturile sociale 
şi, îndeosebi, în raporturile de comunicare mediatică. 

Să luăm exemplul cel mai la îndemână: faptele 
diverse, care dintotdeauna au constituit hrana pre- 
ferată a presei de senzație; sângele şi sexul, drama 
şi crima s-au vândut întotdeauna bine, astfel încât 
regula audimatului nu avea cum să nu aducă pe 
prima pagină și în deschiderea jurnalelor televizate 
tocmai aceste ingrediente pe care preocuparea pen- 
tru res ilitate, impusă de modelul presei scrise 
serioase, reușise să le elimine sau să le exileze în zone 
marginale. Faptele diverse sunt, însă, acele fapte care 
provoacă diversiune. Unul dintre principiile de bază 
ale scamatorilor constă în a atrage atenția asupra a 
altceva decâr ceea ce fac. Bună parte din acțiunea 
simbolică exercitată de televiziune, la nivelul infor- 
maţiilor de pildă, constă în a atrage atenţia asupra 
unor fapte de natură a interesa pe toată lumea, despre 
care se poate afirma că sunt omnibus, făcute, altfel 
spus, pentru toţi. Faptele-omnibus sunt fapte care, 
așa cum se spune, nu trebuie să șocheze pe nimeni, 
fapte lipsite de miză, care nu divizează, în privința 
cărora există consens, care interesează pe toată lumea, 
dar în așa fel încât să nu aibă vreo legătură cu nimic 

cu adevărat important. Faptul divers este acel soi 
de hrană elementară, rudimentară a informaţiei, 
importantă pentru că interesează pe toți fără a avea 
vreun fel de consecință și pentru că consumă timp, 
timp care ar putea fi folosit pentru a spune altceva. 
Or, pentru televiziune, timpul reprezintă un bun 
extrem de prețios. Şi dacă se consumă minute atât 
de preţioase pentru comunicarea unor lucruri atât 
de futile este pentru că aceste lucruri atât de futile 
sunt, în realiate, deosebit de importante tocmai în 
măsura în care ascund lucruri prețioase. Insist asu- 
pra acestui punct pentru că se cunoaşte, de altfel, 
faptul că mare parte dintre oameni nu citesc nici 
un cotidian și se dedau trup şi suflet televiziunii 
ca unică sursă de informare. Televiziunea deține un 
monopol de facto asupra modelării creierelor unei 
părți foarte importante a populaţiei. Or, punând 
accentul pe faptul divers, umplând acest timp atât 
de prețios cu vid, cu nimic sau cu aproape nimic, 
televiziunea nu face, prin urmare, altceva decât să 
elimine informaţiile pertinente pe care cetățeanul 
ar trebui să le dețină pentru a fi în măsură să-şi exer- 
cite drepturile democratice. Pe această filieră, se 
ajunge la instaurarea unei segregaţii, în ceea ce pri- 
veşte informația, între, pe de o parte, cei capabili să 
parcurgă cotidianele considerate serioase — în măsura 
în care acestea mai pot rămâne serioase ca urmare 

a concurenței cu televiziunea —, cei care au acces 
la jurnalele internaţionale, la posturi de radio în 
limbi străine și, pe de altă parte, cei care nu dispun, 
ca unic bagaj politic, decât de informația furnizată 
de televiziune, adică de aproape nimic (în afara 
informaţiei pe care o procură cunoașterea directă a 
bărbaților și femeilor în vogă, a chipului și a expre- 
siilor lor, adică a tot atâtor lucruri pe care cei mai 
puţin dotați din punct de vedere cultural se pricep 
să le descifreze, fapt care contribuie într-o măsură 
deloc neglijabilă la îndepărtarea lor de mulți dintre 
responsabilii politici). 


A ascunde arătând 


Am pus, deocamdată, accentul pe ce este cel mai 
vizibil. Aş dori, acum, să vorbesc despre lucruri ceva 
mai puţin vizibile, indicând, de pildă, modul în care 
televiziunea poate, paradoxal, să ascundă arătând, 
aratând altceva decât ceea ce ar trebui să arate dacă 
ar fi cu adevărat preocupată de ceea ce pretinde că 
face, adică să informeze; sau, dimpotrivă, arătând 
ceea ce trebuie să arate, dar în așa fel încât, de fapt, 
nu-l arată sau îl face să pară lipsit de importanţă, 
ori construindu-l în așa fel încât faptul cu pricina 
primește o semnificaţie ce nu corespunde câtuși de 
puţin realităţii. 

În discutarea acestui punct, voi pleca de la două 
exemple oferite de Patrick Champagne. În lucrarea 
La misère du monde, acesta a consacrat un capitol 
reprezentării pe care mediile de informare o rezervă 
fenomenelor așa-numite de „periferie“ şi a arătat 
felul în care jurnaliştii, mânați atât de propensiunile 
inerente meseriei, de viziunea lor despre lume, de 
educația de care au beneficiar şi de dispoziţiile pe 
care le manifestă, cât şi de logica proprie profesiunii 
lor, selectează din această realitate cu totul aparte 
care este viaţa periferiilor o latură cu totul particu- 
lară, în funcţie de categoriile de percepție care le 
sunt specifice. Metafora cel mai curent întrebuin- 
țată de profesori pentru explicarea noțiunii de catego- 
rie, adică a structurilor invizibile care organizează 
realitatea percepută, determinând ceea ce vedem 
şi ceea ce nu vedem, este aceea a ochelarilor. Aceste 
categorii reprezintă produsul educaţiei pe care am 
primit-o, a istoriei etc. Jurnaliştii posedă nişte „oche- 
lari“ cu totul particulari, care îi fac să vadă anumite 
lucruri şi nu altele; și, de asemenea, să vadă într-un 
anumit fel ceea ce văd. Ei selectează și construiesc 
ceea ce e selectat. 

Principiul de selecție îl constituie căutarea senza- 
ţionalului, a spectaculosului. Televiziunea îndeamnă 
la Zramatizare, într-un dublu sens: ea pune în scenă, 
în imagini, un anumit eveniment și, totodată, îi 


Despre televiziune 27 


exagerează acestuia importanţa, gravitatea, carac- 
terul dramatic, tragic. În privinţa periferiilor, ceea 
ce va interesa vor fi, prin urmare, revoltele. Deja cu- 
vântul este enorm... (Aceeași operațiune are loc și 
asupra cuvintelor. Prin cuvinte obișnuite nu se poate 
„epata burghezul“ și nici „poporul“ Este nevoie 
de cuvinte ieșite din comun. Ceea ce face ca, para- 
doxal, lumea imaginii să fie dominată de cuvinte. 
Fotografia nu este nimic în absenţa legendei care 
ne spune ce anume trebuie să citim — legendum —, 
adică, de multe ori, niște legende, care ne fac să 
vedem orice. A numi, se ştie, înseamnă a face să 
fie văzut, înseamnă a crea, a aduce la existență. lar 
cuvintele pot să facă ravagii: Islam, islamic, isla- 
mism — vălul este islamic sau islamist? Dar dacă nu 
este vorba decât de un simplu batic și atât? Mi se 
întâmplă să simt, de multe ori, nevoia de a analiza 
fiecare cuvânt în parte al prezentatorilor, care vorbesc, 
adesea, fără să se gândească prea mult, fără să aibă 
nici cea mai vagă idee cu privire la dificultatea şi 
gravitatea a ceea ce spun şi la responsabilitățile ce 
le incumbă spunând acele lucruri în fața a milioane 
de telespectatori, pe care nu-i înțeleg şi neînţele- 
gând că aceştia nu-i înţeleg. Pentru că aceste cuvinte 
fac lucruri, creează fantasme, provoacă spaime, fobii 
sau, pur și simplu, reprezentări false.) În general, aşa- 
dar, jurnaliştii sunt interesaţi de ceea ce este ieșit din 
comun, de ceea ce e excepţional pentru ei. Ceea ce 

poate să fie banal pentru alții va putea să fie excep- 
ţional pentru ei, și invers. Pe jurnaliști îi interesează 
extraordinarul, ceea ce iese din obișnuit, ceea ce 
nu e cotidian — cotidianele trebuie să ofere, zilnic, 
fapte extra-cotidiene, treabă deloc ușoară... De unde 
locul pe care ei îl acordă extraordinarului obișnuit, 
adică prevăzut de aşteptările obişnuite: incendii, 
inundaţii, asasinate, fapte diverse. Extraordinar este, 
însă, și ceea ce nu este obișnuit în comparație cu alte 
jurnale. Ceea ce diferă de obișnuit și ceea ce diferă 
de ceea ce celelalte jurnale spun de obicei sau în mod 
obișnuit. Teribilă constrângere, aceea impusă de cău- 
tarea cu orice preţ a scoop-ului*! Pentru a fi primii 
care văd şi care oferă spre vedere ceva, jurnaliștii 
sunt gata de aproape orice şi, dat fiind că toți se 
copiază între ei pentru a o lua înaintea celorlalți, 
pentru a acționa înaintea celorlalți sau pentru a face 
altfel decât ceilalți, ei sfârșesc prin a face cu toții 
același lucru — să caute exclusivitatea, astfel încât 
ceea ce, în altă parte, în alte câmpuri, produce ori- 
ginalitate, singularitate, duce, aici, la uniformizare 
și banalizare. 

Această vânare interesată și obstinată a extraordina- 
rului poate să aibă, în aceeași măsură cu consemnele 
nemijlocit politice și cu auto-cenzurile determinate 


* Termen în limba engleză, însemnând ştire senzațio- 
nală, oferită în exclusivitate de un organ de presă (n.t.). 

de teama de concediere, efecte politice. Dispunând 
de excepţionala forță specifică imaginii televizate, 
jurnaliştii pot să producă efecte fără echivalent. 
Viziunea de zi cu zi a unei periferii, cu monotonia 
şi cenușiul ei, nu spune nimănui nimic, nu intere- 
sează pe nimeni, pe jurnaliști mai puţin decât pe 
oricine. Chiar și dacă ei ar fi cu adevărat interesați 
de ceea ce se petrece cu adevărat în suburbii şi chiar 
dacă ar dori să arate aceste lucruri, aceasta ar fi, 
oricum, o treabă extrem de dificilă. Nu există nimic 
mai anevoios decât să reușeşti să atragi atenția asupra 
realităţii în banalitatea ei. Lui Flaubert îi plăcea să 
spună: „Trebuie să zugrăveşti bine mediocrul“. Este 
exact problema de care se izbesc sociologii: transfor- 
marea extraordinarului în obișnuit; evocarea obișnu- 
itului în așa fel încât oamenii să realizeze cât este 
el de neobișnuit. 

Pericolele politice legate de practica încetățenită 
a televiziunii derivă din faptul că imaginii îi este spe- 
cifică producerea a ceea ce criticii literari numesc 
efectul de real: imaginea ne poate face să vedem şi 
să credem în existența a ceea ce ea ne arată. Această 
putere evocatoare are efecte de mobilizare. Ea poate 
face să existe idei şi reprezentări, dar și grupuri. 
Faptele diverse, incidentele şi accidentele zilnice 
pot fi pline de implicaţii politice, etice etc. capabile 
să declanșeze sentimente puternice, de multe ori 

negative — precum rasismul, xenofobia, frica-ură față 
de străin —, simplă relatare, faptul de a reda, zo record, 
ca reporter, presupunând întotdeauna o elaborare 
socială a realității, capabilă să exercite efecte sociale 
de mobilizare (sau de demobilizare). 

Cel de-al doilea exemplu oferit de Patrick Cham- 
pagne este acela al grevei liceenilor din 1986, în care 
se poate vedea cu deosebită claritate felul în care jur- 
naliștii, cu deplină bună-credință, cu maximă naivi- 
tate, lăsându-se pur şi simplu conduși de interesele 
lor — de ceea ce-i interesează —, de presupoziţiile, 
de categoriile lor de percepţie și de apreciere şi de 
aşteptările lor inconștiente, pot să producă efecte 
de real și efecte în sânul realului, efecte de nimeni 
voite ca atare dar care, în anumite cazuri, se pot 
dovedi catastrofale. Jurnaliștii aveau în minte eveni- 
mentele din mai 1968 și erau animați de teama de 
a nu rata „un nou '68“. Au de-a face cu adolescenți 
nu foarte politizați, care nu știu prea bine ce anume 
să spună, și atunci sunt căutați purtători de cuvânt 
(din rândul celor mai politizați dintre ei, desigur), 
care sunt luaţi în serios, ceea ce-i face pe ei înşişi 
să se ia în serios. Și astfel, din aproape în aproape, 
televiziunea, care se pretinde un instrument de 
înregistrare şi de redare a realităţii, se transformă 
într-un instrument de creare a ei. Evoluăm tot mai 
mult spre un univers în care lumea socială este 

descrisă-prescrisă de televiziune. Televiziunea devine, 
pe zi ce trece, arbitrul accesului la existența socială 
şi politică. Să presupunem că aș dori să obțin dreptul 
de pensionare la cincizeci de ani. Cu câţiva ani în 
urmă, aş fi organizat o manifestaţie, cu pancarte, 
am fi defilat, am fi demonstrat în fața Ministerului 
Educaţiei Naţionale; astăzi, e de ajuns — exagerez, 
desigur — să apelezi la un consilier în probleme de 
comunicare priceput, capabil să conceapă, adresân- 
du-se explicit mediilor de informare, câteva trucuri 
susceptibile să le şocheze: o deghizare, niște măști, 
şi se obține, prin intermediul televiziunii, un efect 
care poate să nu fie deloc diferit de acela care ar 
putea fi obținut prin organizarea unei manifestații 
de cincizeci de mii de persoane. 

Una dintre principalele mize ale luptelor poli- 
tice o constituie, atât la scara relaţiilor de zi cu zi 
cât și la scară globală, capacitatea de a impune prin- 
cipii de viziune asupra lumii, ochelari capabili să-i 
facă pe oameni să vadă lumea conform anumitor 
împărțiri (în tineri și bătrâni, străini și francezi). Prin 
impunerea unor astfel de împărțiri, sunt constituite 
grupuri care se mobilizează şi care, în felul acesta, 
pot ajunge să convingă de existenţa lor, să facă pre- 
siuni și să obțină diferite avantaje. În aceste lupte, 
televiziunea joacă, în zilele noastre, un rol determi- 
nant. Cei care mai continuă, încă, să creadă că este 

de-ajuns să te manifești fără să acorzi importanță 
televiziunii riscă, pur și simplu, să nu-şi atingă sco- 
pul: este tot mai mult nevoie să produci manifestări 
pentru televiziune, adică manifestări capabile să-i 
intereseze pe oamenii de televiziune, ținând seama 
de categoriile lor de percepţie, manifestări care, abia 
odată difuzate şi amplificate de ei, îşi vor dobândi 
deplina eficacitate. 


Circulaţia circulară a informaţiei 


Am discutat, până acum, ca şi cum subiectul 
tuturor acestor procese ar fi jurnalistul. Jurnalistul 
nu reprezintă însă decât o entitate abstractă, ce nu 
există în realitate; ceea ce există sunt jurnaliştii, 
diferiți în funcție de sex, vârstă, nivel de instrucție, 
organul de presă la care lucrează, „mediu“ Lumea 
jurnaliştilor este o lume divizată, în care există con- 
flicte, concurențe, ostilități. Analiza mea este, cu 
toate acestea, adevărată, deoarece sunt convins că 
produsele jurnalistice sunt cu mult mai omogene 
decât se crede. Diferenţele cele mai bătătoare la ochi, 
legate în special de coloratura politică a jurnalelor 
(care, de altfel — trebuie s-o spunem —, se decolo- 
rează pe zi ce trece mai mult. ..), ascund asemănări 
de profunzime, datorate îndeosebi surselor de infor- 
mare, ca și unei întregi serii de mecanisme, dintre 
care cel mai important este logica concurenţei. Se 

afirmă, sus și tare, în numele credo-ului liberal, că 
monopolul uniformizează iar concurenţa diversi- 
fică. Nu am, fireşte, nimic împotriva concurenței, 
însă nu pot să nu observ că, atunci când ea acţio- 
nează între nişte jurnaliști și între nişte jurnale care 
depind de aceleași constrângeri, de aceleași sondaje 
şi de aceiași comanditari de publicitate (e de ajuns, 
de pildă, să vezi cu câtă ușurință trece un jurnalist 
de la un jurnal la altul), concurența omogenizează. 
Comparați prima pagină a săptămânalelor franceze 
vreme de două săptămâni: veți întâlni aproape ace- 
leași titluri. La fel, în jurnalele televizate și în cele 
radiofonice produse de posturile de largă audienţă, 
în cel mai bun — sau în cel mai rău — caz doar ordi- 
nea informaţiilor diferă. 

Acest fenomen se datorează, în parte, faptului 
că producţia de presă e colectivă. În cinema, de 
pildă, operele reprezintă produsul unor colective 
Care apar consemnate pe generice. Colectivul al 
cărui produs îl reprezintă mesajele televizate nu se 
reduce, însă, la grupul constituit de ansamblul unei 
redacţii, ci cuprinde totalitatea jurnaliştilor. Se pune, 
de multe ori, întrebarea: „Cine este subiectul unui 
discurs?“ Niciodată nu poți să fii sigur că ești subiec- 
tul a ceea ce spui... Spunem, cu toții, mult mai 
puţine lucruri originale decât ni se pare. Acest lucru 
este, însă, cu atât mai adevărat în interiorul unor 

universuri în care constrângerile colective — și în 
special cele impuse de concurență — sunt deosebit 
de puternice, și aceasta în măsura în care fiecare 
dintre producători ajunge să facă lucruri pe care nu 
le-ar face dacă ceilalți n-ar exista; lucruri pe care le 
face, de pildă, pentru a o lua înaintea celorlalți. 
Nimeni nu citește mai mult ziarele decât ziariştii 
înșiși, care manifestă, de altfel, tendința de a crede 
Că toată lumea citeşte toate ziarele (uitând, în primul 
rând, că mulți oameni nu citesc deloc ziare şi, apoi, 
că aceia care citesc nu citesc decât unul singur; nu 
ți se întâmplă prea des să citeşti, în aceeași zi, și Le 
Monde, şi Le Figaro, şi Liberation, dacă nu eşti de 
profesie). Pentru jurnalişti, cititul ziarelor reprezintă 
o activitate de neocolit, iar revista presei constituie 
un instrument de lucru: ca să ştii ce urmează să spui, 
trebuie să ştii ce au spus ceilalți. Iată unul dintre 
mecanismele prin care se ajunge la omogenizarea 
produselor propuse. Dacă Liberation dedică prima 
pagină unui anume eveniment, Le Monde nu poate 
să rămână indiferent, fie și deosebindu-se puțin (cu 
atât mai mult dacă este vorba de TF1), pentru a-şi 
marca distanța și a-și păstra reputaţia de obiectivi- 
tate şi de seriozitate. Aceste mici diferenţe cărora, 
subiectiv, jurnaliştii le acordă o atât de mare impor- 
tanță maschează niște enorme asemănări. În comite- 
tele de redacţie, o considerabilă cantitate de timp 

este alocată discutării celorlalte ziare şi în special 
discutării a „ceea ce acestea au făcut și noi nu“ („am 
ratat asta!“), și ar fi trebuit, indiscutabil, s-o facem 
din moment ce și ceilalți au făcut-o. Fenomenul este 
încă şi mai vizibil în domeniul criticii literare, artis- 
tice și de film. Dacă X vorbeşte despre o carte în 
Liberation, Y va trebui să vorbească despre ea în 
Le Monde sau în Le Nouvel Observateur, chiar dacă 
o consideră nulă şi lipsită de importanţă, și invers. 
Așa se obțin succesele mediatice, corelate, uneori 
(nu întotdeauna), și cu succese de casă. 

Acest adevărat joc de oglinzi ce se reflectă unele 
pe altele produce un formidabil efect de închidere, 
de obturare mentală. Iată încă o ilustrare a acestui 
efect al interlecrurii, atestată în toate discuțiile: pentru 
a alcătui sumarul jurnalului televizat de prânz, tre- 
buie să fi urmărit titlurile jurnalelor de la orele 20.00 
din ajun și cotidienele de dimineaţă, iar pentru sta- 
bilirea titlurilor jurnalului de seară este obligatoriu 
să fi citit ziarele de dimineaţă. E un principiu ce face 
parte dintre exigenţele tacite ale meseriei. Şi aceasta 
atât pentru a pine pasul cu evenimentele, cât și pentru 
a te distinge față de ceilalți, de multe ori prin niște 
diferențe infime, cărora jurnaliștii le acordă o impor- 
tanță cu totul ieșită din comun, dar care trec total ne- 
observate de către telespectatori. (Efect de câmp cât se 
poate de tipic: se fac, prin raportare la concurență, 

lucruri care sunt considerate a fi făcute din dorința 
unei cât mai depline adaptări la dorinţele clienților.) 
Jurnaliştii vor spune, de pildă — citez — „i-am luat 
pe cei de la TF1“, ceea ce nu reprezintă decât un mod 
de a recunoaște că sunt în concurență cu aceştia și 
că bună parte din eforturile lor nu urmăresc decât 
producerea unor diferențe. „I-am luat pe cei de la 
TF1“ înseamnă: am produs o diferență de sens, „ei 
nu au avut-o, noi da“. Acestea sunt, însă, niște dife- 
renţe cu totul imperceptibile pentru spectatorul 
mediu, dat fiind că acesta nu ar fi în stare să le sesi- 
zeze decât dacă ar putea să urmărească simultan 
mai multe canale, niște diferenţe sortite, așadar, să 
treacă total neobservate, dar care sunt deosebit de 
importante din punctul de vedere al producătorilor 
care sunt convinși de faptul că ele, percepute fiind, 
contribuie la creşterea audimatului, adevăratul 
Dumnezeu ascuns ce domnește peste conștiințe, 
pierderea unui procent în audimat echivalând, în 
unele cazuri, cu moartea subită. lată una dintre ecua- 
țiile — falsă, după opinia mea — referitoare la relaţia 
dintre conţinutul emisiunilor şi efectul lor presupus. 

Selecţiile operate la televiziune sunt, dintr-un 
anumit punct de vedere, niște selecţii fără subiect. 
Pentru a explica această propoziție poate uşor exa- 
gerată, aş aminti numai efectele mecanismului de 
circulaţie circulară la care am făcut, în trecere, aluzie: 

faptul că jurnaliştii — care, în treacăt fie spus, au 
multe caracteristici comune, legate de condiţie, dar 
şi de origine şi de formaţie — se citesc între ei, se 
văd unii pe alții, se întâlnesc regulat unii cu alții 
în cadrul dezbaterilor televizate, la care sunt văzuți 
mereu aceiași, are efecte de închidere și (nu tre- 
buie să ezităm să o spunem) de cenzură la fel de efi- 
ciente — dacă nu chiar mai eficiente, dat fiind că 
principiul ce le animă e invizibil — ca acelea ale unei 
birocraţii centralizate, ale unei intervenții politice 
explicite. (Pentru a măsura forța de închidere a aces- 
tui cerc vicios al informaţiei, e suficient să încerci 
să introduci în el — pentru a o face să ajungă la marele 
public — o informație neprogramată, despre situația 
din Algeria, de pildă, sau despre statutul străinilor 
în Franța etc. Conferința de presă și comunicatul 
de presă nu servesc la nimic; se consideră, pur şi 
simplu, că analiza plictiseşte și este cu neputinţă 
s-o strecori într-un jurnal dacă, în cel mai bun caz, 
nu este semnată de un nume celebru, capabil să 
asigure vânzarea. Pentru a sparge acest cerc trebuie 
să procedezi prin efracție, însă nici efracția nu 
poate să fie, la rândul ei, decât tot una mediatică; 
trebuie să ajungi să dai o „lovitură“ care să intere- 
seze mediile, sau măcar pe unul dintre ele, care să 
poată fi apoi preluată de celelalte grație efectului 
de concurență.) 

Dacă ne vom întreba — întrebare care poate să 
pară naivă — cum se informează acești oameni însăr- 
cinaţi să ne informeze, vom vedea că, în general, ei 
sunt informați de alți informatori. Există, desigur, 
Agenţia France Presse, există celelalte agenții de presă, 
sursele oficiale (ministerele, poliția etc.) cu care jur- 
naliștii sunt obligați să întrețină relații de schimb 
foarte strânse etc. Dar cea mai mare parte a informa- 
ţiei, partea determinantă, informația cu privire la 
informaţie care permite selectarea a ceea ce este im- 
portant, a ceea ce merită să fie transmis, vine de la 
ceilalți informatori. Fapt care conduce spre un soi 
de nivelare, de omogenizare a ierarhiilor de impor- 
tanță. Îmi aduc aminte de o discuţie pe care am 
avut-o cu un director de programe; acesta trăia 
într-un regim de evidență totală. L-am întrebat: 
„De ce aşezaţi un lucru pe primul plan și un alt lucru 
pe planul al doilea?“ Iar el mi-a răspuns: „Pentru că 
aceasta este ordinea evidentă“ Iată, desigur, prin- 
cipalul motiv pentru care el ocupa poziția pe care-o 
ocupa; altfel spus, el ocupa acea poziţie pentru că 
avea categoriile de gândire adaptate la exigenţele 
obiective. (Ascultându-l vorbind, n-am putut să nu 
mi-l amintesc pe Godard spunând: „Verneuil e un 
țigan în raport cu directorul lui FR3. Mă rog, în 
comparaţie cu el“.) Fireşte că, în alte poziţii din inte- 
riorul mediului jurnalistic, alți jurnaliști consideră 
drept inegal evidente lucrurile considerate evidente 

de respectivul director de programe. Responsabilii 
ce încarnează audimatul au un sentiment al eviden- 
ţei care nu este obligatoriu împărtășit și de mărun- 
tul colaborator care intră pe ușa redacţiei, propune 
un subiect și aude spunându-i-se: „Nu interesează 
pe nimeni...“. 

Nu putem să ne reprezentăm acest mediu ca 
fiind omogen: există jurnalişti mărunți, tineri, sub- 
versivi, care se luptă cu disperare pentru a intro- 
duce mici diferențe în tot acest bulion omogen impus 
de cercul (vicios) al informaţiei care circulă în mod 
circular între niște oameni ce împărtășesc — să nu 
uităm acest lucru — faptul de a fi supuși imperativelor 
audimatului, cadrele înseși nefiind altceva decât 
brațul viu al acestuia. Audimatul este măsurarea 
cotei de audienţă de care se bucură diferitele canale 
de televiziune (există, în clipa de față, pentru anu- 
mite canale, instrumente care permit verificarea 
audimatului din sfert în sfert de oră și chiar — perfec- 
ţionare de dată foarte recentă; observarea variațiilor 
în funcție de marile categorii sociale). Profesioniştii 
dețin, prin urmare, o cunoaștere foarte precisă a ceea 
ce are și a ceea ce nu are succes de public. Această 
măsurare a devenit judecata de apoi a jurnalistului: 
până şi în locurile cele mai autonome ale jurnalis- 
mului + cu excepţia, poate, a unor publicații precum 
Le Canard enchaîné ori Le Monde diplomatique, ca 

şi a câtorva mici reviste de avangardă animate de inși 
generoși și „iresponsabili“ —, audimatul preocupă, 
în momentul de față, pe toată lumea. Există, astăzi, 
în redacţii și edituri, o adevărată „mentalitate-audi- 
mat“. Peste tot se gândeşte în termeni de succes co- 
mercial. Cu numai treizeci de ani în urmă — și aceasta 
încă de la jumătatea secolului trecut, de pe vremea 
lui Baudelaire, a lui Flaubert și a celorlalți —, în me- 
diul scriitorilor de avangardă, al scriitorilor pentru 
scriitori, ca și în rândurile artiștilor recunoscuți de 
către ceilalți artiști, succesul comercial imediat era 
privit cu suspiciune: se vedea în el semnul unui com- 
promis cu epoca, cu banii... Astăzi, din ce în ce mai 
mult, instanța ultimă de legitimare se consideră a 
fi piața. Acest lucru este, de asemenea, lesne observa- 
bil şi în cazul altei instituții recente: lista de bestsellers. 
Chiar într-una din dimineţile trecute mi-a fost dat 
să-l aud, la radio, pe un prezentator comentând 
ultimul bestseller şi spunând: „Filosofia este la modă 
anul acesta, Lumea Sofiei* s-a vândut până acum 
în 800.000 de exemplare“. Respectivul prezentator 
oferea cifra de vânzare ca pe un verdict absolut, ca 
pe o judecată ultimă. Prin intermediul audimatului, 
logica pieței ajunge, astfel, să se impună în câmpurile 


* Roman de succes internațional, aparținând scriito- 
rului norvegian Jostein Gaarder, tradus și în românește, 
la Editura Univers (n.t.). 

de producţie culturală. Or, este foarte important de 
ştiut că, din punct de vedere istoric, toate producțiile 
culturale pe care eu unul — şi sper că nu sunt singu- 
rul, dimpotrivă — le consider, pe care mulți oameni 
le consideră ca fiind producţiile de cel mai înalt nivel 
ale omenirii — matematicile, poezia, literatura, filo- 
sofia —, au fost produse împotriva a ceea ce repre- 
zintă echivalentul audimatului, împotriva logicii 
pieţei. Reapariția acestei mentalități-audimat chiar 
şi în cazul editorilor de avangardă şi al unor insti- 
tuţii dintre cele mai savante — care au început, brusc, 
să se arate preocupate de marketing —, constituie un 
fapt deosebit de îngrijorător, deoarece el riscă să pună 
în pericol înseși condiţiile de producere a unor opere 
care pot părea esoterice, dat fiind că nu vin în întâm- 
pinarea așteptărilor publicului, dar care, pe termen 
lung, se dovedesc capabile să-și creeze publicul. 


Urgenţă și fast-thinking 


Asupra televiziunii, audimatul exercită un efect 
cu totul ieșit din comun: acest efect se traduce prin- 
tr-o presiune a urgenței. Concurența dintre ziare, 
concurenţa dintre ziare şi televiziune, concurența 
dintre diferitele televiziuni îmbracă forma unei 
concurenţe temporale pentru scoop, pentru a fi pri- 
mul. Într-o lucrare reunind convorbiri cu diferiţi 
jurnalişti, Alain Accardo arată, de pildă, felul în care 

jurnaliştii de televiziune se văd siliți, ca urmarea fap- 
tului că o televiziune concurentă a „acoperit“ media- 
tic o inundație, să caute să „acopere“ mediatic aceeași 
inundație încercând să obțină elemente pe care cei- 
alţi nu le-au avut. Există, pe scurt, obiecte care le 
sunt impuse telespectatorilor pur şi simplu pentru 
că ele se impun producătorilor; iar aceste obiecte se 
impun producătorilor pur şi simplu pentru că sunt 
impuse de concurența cu alți producători. Acest soi 
de presiune încrucișată pe care jurnaliştii o exercită 
unii asupra altora generează o serie întreagă de con- 
secinţe ce se traduc prin selecţii, prin absenţe și pre- 
zenţe de evenimente. 

Afirmam, la început, că televiziunea nu este foarte 
propice exprimării gândirii. Şi stabileam o relaţie — 
negativă — între urgenţă și gândire. Avem de-a face, 
în acest caz, cu un vechi topos al discursului filosofic: 
este vorba de opoziția pe care Platon o stabileşte între 
filosoful care dispune de timp și oamenii din agora, 
din piaţa publică, ce se manifestă sub presiunea ur- 
genţei. Ceea ce afirmă el, în mare, este că sub presiu- 
nea urgenţei nu se poate gândi. Atitudine explicit 
aristocratică: acesta este punctul de vedere al celui 
privilegiat, care dispune de timp și care nu-și pune 
prea multe întrebări cu privire la privilegiul pe care-l 
deține. Nu este, însă, aici locul să discutăm acest as- 
pect; cert e că între gândire și timp există o legătură. 

lar una dintre problemele majore pe care le pune 
televiziunea este tocmai aceea a raporturilor dintre 
gândire și viteză. Se poate gândi în condiţii de viteză? 
Şi, oare, televiziunea, dând cuvântul unor gânditori 
însărcinați să gândească cu viteză sporită, nu se con- 
damnă la a nu dispune decât de nişte fast-thinkers, 
de niște gânditori ce gândesc mai repede decât pro- 
pria lor umbră?... 

Se cuvine, într-adevăr, să ne întrebăm ce anume 
îi face capabili pe acești „gânditori“ să facă față unor 
astfel de condiţii cu totul particulare, cum ajung ei 
să gândească în nişte condiţii în care nimeni altci- 
neva nu mai izbutește să gândească. Răspunsul, după 
părerea mea, este acela că ei gândesc în „idei primite 
de-a gata“ „Ideile primite de-a gata“ despre care 
vorbeşte Flaubert sunt ideile admise de toată lumea, 
ideile banale, acceptate, comune; dar și ideile care, 
atunci când le primim, sunt gata primite, ceea ce 
face ca problema receptării lor să nici nu se mai pună. 
Or, indiferent că este vorba despre un discurs, despre 
o carte ori despre un mesaj televizual, problema fun- 
damentală a comunicării este dacă sunt îndeplinite 
condiţiile necesare receptării; cel care mă ascultă 
deţine, oare, codul necesar decodificării a ceea ce eu 
sunt pe cale să-i spun? Atunci când emiţi o „idee pri- 
mită de-a gata“, totul e de la sine înţeles: problema 
e rezolvată. Comunicarea e instantanee, pentru că, 

într-un fel, ea nici nu există. Sau nu e decât apa- 
rentă. Schimbul de locuri comune este o comuni- 
care al cărei unic conținut îl reprezintă însuși faptul 
de a comunica. „Locurile comune“, care joacă un 
imens rol în conversațiile de zi cu zi, au marele dar 
de a putea fi receptate de toată lumea, și încă în 
chip instantaneu: grație banalității lor, ele sunt 
împărtășite şi de emițător, și de receptor. La polul 
opus, gândirea este, prin definiție, subversivă: ea 
trebuie să înceapă prin a demonta „ideile primite 
de-a gata“ şi să continue prin a demonstra. Când 
Descartes vorbeşte despre demonstraţie, el are în 
vedere lungi înlănțuiri de raționamente. Acestea cer 
timp, necesită derularea unor serii de propoziţii 
legate între ele prin „deci“, „în consecință“, „acestea 
fiind spuse“, „având în vedere că“ Or, toată 
această desfăşurare a gândirii gânditoare este intrin- 
sec legată de timp. 

Dacă televiziunea privilegiază un anumit număr 
de fast-thinkers care propun fast-food cultural, hrană 
predigerată, pre-gândită, este nu numai (fapt ce face 
parte şi el din supunerea la presiunea urgenţei) pen- 
tru că deţine un carnet de adrese, întotdeauna, de 
altfel, același (despre Rusia este dl sau d-na X, despre 
Germania, dl Y): există vorbitori obligatorii, care-i 
scutesc pe producători să-i mai căute pe cei care ar 
avea cu adevărat ceva de spus — adică, de multe ori, 

persoane tinere, încă necunoscute, dedicare in 
exclusivitate muncii de cercetare şi prea puţin ten- 
tate să frecventeze presa, dar pe care aceasta ar trebui 
să se ducă să le caute —, din moment ce există la 
îndemână, mereu disponibili şi permanent gata 
să-și ouă eseurile ori să-și dea interviurile, obișnuiți 
mediilor de informare. Ci și pentru că, pentru a fi 
în stare să „gândești“ în niște condiții în care nimeni 
nu mai gândeşte, trebuie să fii un gânditor de un tip 


cu totul aparte. 


Dezbateri cu adevărat false 
sau fals adevărate 


Nu se putea să nu ajungem și la dezbaterile tele- 
vizate. Asupra acestui punct voi fi ceva mai expe- 
ditiv, deoarece consider că demonstraţia este, aici, 
mult mai ușor de făcut: există, mai întâi, dezbaterile 
cu adevărat false, imediat recognoscibile ca atare. 
Când îi vezi, la televizor, pe Alain Minc împreună 
cu Attali, pe Alain Minc împreună cu Sorman, pe 
Ferry împreună cu Finkielkraut, pe Julliard împre- 
ună cu Imbert...*, îţi dai imediat seama că între 


* Alain Minc, Jacques Attali, Guy Sorman, Luc Ferry, 
Alain Finkielkraut, Jacques Julliard, Jules Imbert: cunos- 
cuți intelectuali francezi, de „dreapta“ sau de „stânga“, 
autori constanți de eseuri intens mediatizate, titulari de 
rubrici în principalele publicații, cotidiene și săptâmânale 

ei există o relație de complicitate. (În Statele Unite, 
există indivizi care își câştigă viața mergând din 
facultate în facultate în cupluri de acest fel...) Este 
vorba despre oameni care se cunosc, care dejunează 
şi cinează împreună. (Citiţi jurnalul lui Jacques 
Julliard, L'Année des dupes [„Anul păcăliților“, n.t.], 
apărut anul acesta [1996, n.t.] la Seuil, şi veți vedea 
foarte clar cum stau lucrurile.) De exemplu, într-o 
emisiune a lui Durand* despre elite pe care am urmă- 
rit-o cu foarte mare atenție, toți cei mai sus numiţi 
erau prezenți. Se aflau în platou Attali, Sarkozy, 
Minc... La un moment dat, Attali, adresându-i-se 
lui Sarkozy, a spus: „Nicolas... Sarkozy“. Între pre- 
nume și nume a existat un moment de tăcere: dacă 
Attali s-ar fi oprit la prenume, s-ar fi observat foarte 
limpede că cei doi sunt complici, că se cunosc înde- 
aproape, chiar dacă, aparent, se situează în tabere 
opuse. Fusese un mic semn de conivență care ar fi 
putut să treacă neobservat. În fapt, universul invitați- 
lor permanenți este o lume închisă a inter-cunoașterii, 


franceze, când nu de-a dreptul conducători ale unora dintre 
acestea, pe scurt, influenţi „creatori de opinie“, adevărate 
vedete ale lumii mediatico-intelectuale pariziene, din rândul 
cărora nu lipsește, în evocarea lui P. Bourdieu, decât Ber- 
nard-Henri Levy (n.t.). 

* Guillaume Durand, realizator de dezbateri televizate, 
mai întâi pe La Cinq, iar după închiderea, în 1992, a aces- 
tui canal de televiziune, la TF1 (n.t.). 

care funcționează conform unei logici a autoconso- 
lidării permanente. (Dezbaterea dintre Serge July şi 
Philippe Alexandre găzduită de Christine Ockrenr*, 
ca și parodia ei realizată de Gusgnols**, care nu face 
decât s-o condenseze, e, din acest punct de vedere, 
exemplară.) Este vorba de nişte inşi care se opun unii 
altora, dar într-un mod cât se poate de previzibil... 
Julliard și Imbert, de pildă, sunt presupuși a repre- 
zenta stânga și dreapta. Despre cineva care vorbeşte 
indiferent dacă este întrebat sau nu, kabylii obişnu- 
iesc să spună: „mi-a mutat estul la vest“. Cei despre 
care vorbim aici sunt oameni care mută dreapta la 
stânga. Este publicul conştient de această complici- 
tate? Nu e sigur. Să spunem: poate. Această semicon- 
ştiență se manifestă sub forma respingerii globale 
a Parisului, respingere pe care critica fascistă a 


* Este vorba de o emisiune săptămânală, de pe cana- 
lul francez de televiziune (aparținând serviciului public) 
France 2, moderată de cunoscuta jurnalistă Christine 
Ockrent și avându-i ca invitaţi permanenți pe Serge July, 
directorul cotidianului Libération, şi Philippe Alexandre, 
comentator politic la Radio Monte Carlo (n.t.). 

** Les Guignols de l'info [,„Marionetele informaţiei], 
emisiune satirică zilnică realizată de postul de televiziune 
privat, cu emisie prin cablu, Canal Plus, în care prezenta- 
torii principalelor jurnale de actualități, ca și personalitățile 
politice ale momentului sunt parodiare caustic, prin inter- 
mediul unor păpuși (n.t.). 

parizianismului se străduieşte s-o recupereze și care 
s-a făcut, nu o dată, auzită cu prilejul evenimen- 
telor din noiembrie*: „Nu sunt decât niște poveşti 
de-ale parizienilor“. Oamenii simt că e ceva, dar nu 
realizează cât de închisă în ea însăși este această 
lume, deci cât de închisă față de problemele lor, faţă 
de existenţa lor. 

Există, însă, și dezbateri aparent adevărate, fals 
adevărate. Am să analizez, rapid, una: m-am oprit 
asupra aceleia organizate de Cavada** în timpul gre- 
velor din noiembrie pentru că are toate aparențele 
unei dezbateri democratice și pentru a putea judeca 
a fortiori. Or, când priveşti la ce s-a întâmplat în 
cursul acestei dezbateri (voi proceda la fel ca și până 
acum, mergând de la elementele vizibile spre cele 
ascunse), nu se poate să nu observi o serie de opera- 
ţiuni de cenzură. 

Primul nivel: rolul prezentatorului. E ceea ce-i fra- 
pează întotdeauna pe telespectatori. Aceştia văd cât 
se poate de clar că prezentatorul are niște intervenții 


constrângătoare. El este cel care impune subiectul, 


* Este vorba de o serie de mari greve și demonstraţii 
organizate de liceenii francezi în luna noiembrie a anului 
1996 (n.t.). 

** Jean-Marie Cavada, cunoscut realizator, pe canalul 
France 2, al emisiunii La Marche du siècle „Mersul veacu- 


lui“] (n.t.). 

care impune problematica (de multe ori atât de ab- 
surdă, ca în cazul dezbaterii moderate de Durand — 
„Trebuie arse elitele?“ —, încât toate răspunsurile, prin 
da sau nu, nu pot fi decât cel puțin la fel de absurde). 
EI face să fie respectată regula jocului. O regulă a 
jocului cu geometrie variabilă: ea nu rămâne aceeași 
când este vorba de un sindicalist și când este vorba 
de dl Peyrefitte*, de la Academia Franceză. Prezen- 
tatorul dă cuvântul, el distribuie semnele de impor- 
tanţă. Există sociologi care au încercat să degajeze 
implicitul nonverbal al comunicării verbale: noi spu- 
nem tot atât de mult prin privirile, tăcerile, gesturile, 
mimica şi mișcările ochilor noştri ca şi prin vorbirea 
noastră propriu-zisă. Sau prin intonaţia noastră 
şi prin alte o sumedenie de canale. Arătăm, prin 
urmare, mult mai mult decât reuşim să controlăm 
(faptul acesta s-ar cuveni să-i pună pe gânduri pe 
fanaticii oglinzii lui Narcis). Există atâtea niveluri ale 
expresiei, fie și doar în planul vorbirii propriu-zise — 
dacă reuşim să controlăm nivelul fonologic, nu reu- 
şim, în schimb, să-l controlăm și pe cel sintactic 
şi aşa mai departe —, încât nimeni, nici măcar cel 
mai stăpân pe el însuși, nu este capabil — dacă nu 
cumva joacă un rol ori nu vorbește o limbă de 
lemn — să controleze absolut totul. Prezentatorul 


* Alain Peyrefirte, cunoscut romancier și istoric fran- 
cez, autor de bestseller-uri (n.t.). 

intervine, și el, cu limbajul său inconştient, prin felul 
de a pune întrebări, prin ton: unora le va spune, pe 
un ton casant, „Fiţi bun și răspundeți, nu aţi răs- 
puns la întrebarea pe care v-am pus-o“ sau „Aştept 
să răspundeți. Veţi relua greva?“. Un alt exemplu 
cât se poate de semnificativ îl constituie diferitele 
modalități de a spune „mulțumesc“. „Mulţumesc“ 
poate să semnifice: „Vă mulțumesc, vă sunt recunos- 
cător, primesc cu gratitudine cuvântul dum neavoas- 
ură“. Există, însă, și un fel de a spune „mulțumesc“ 
care echivalează, în fapt, cu o expediere: „Mulpumesc“ 
înseamnă, în acest caz: „Gata, încetați. Trecem la 
următorul“. Toate aceste semnificaţii se manifestă 
infinitezimal, prin nuanţe infinitezimale ale tonului, 
dar interlocutorul încasează, încasează semantica 
aparentă şi semantica ascunsă; le încasează pe amân- 
două putând, astfel, să piardă controlul asupra pro- 
priilor mijloace. 

Prezentatorul este cel care împarte timpul de 
discurs și care distribuie tonul discursului, respec- 
tuos sau disprețuitor, atent sau lipsit de răbdare. 
Există, de pildă, un mod de a spune „mda, mda“ care 
presează, făcându-l pe interlocutor să simtă lipsa de 
răbdare sau indiferența... (În convorbirile noastre 
de zi cu zi, noi ştim cât este de important să le ofe- 
rim interlocutorilor noștri semne de aprobare, de in- 
teres, fără de care aceştia se descurajează şi, treptat, 
discursul se întrerupe: ei nu așteaptă decât niște 

lucruri mărunte, niște „da, da“-uri, niște înclinări ale 
capului, mici semne de înţelegere, cum se spune.) 
Prezentatorul se folosește de aceste semne impercep- 
tibile într-un mod mai mult inconştient decât conști- 
ent. De pildă, respectul față de marile valori culturale, 
în cazul unui autodidact puţin familiarizat cu cul- 
tura, îl va face pe acesta să admire false valori, diverşi 
academicieni şi tot soiul de mărimi cadorisite cu 
titluri de natură să inspire respectul. O altă strategie 
a prezentatorului o constituie manipularea urgenţei; 
el se folosește de timp, de urgenţă, de ceas pentru 
a le lua invitaţilor cuvântul, pentru a-i grăbi și chiar 
a-i întrerupe. Aici, el mai dispune și de un alt sub- 
terfugiu: se face purtătorul de cuvânt al publicului: 
„Mă văd nevoit să vă întrerup, nu înţeleg, ce vreți 
să spuneţi“. Nu lasă să se înțeleagă că interlocutorul 
e idiot, ci că spectatorul de bază, care prin definiție 
e idiot, nu va înţelege. Şi că el se face purtătorul de 
cuvânt al „imbecililor“ întrerupând un discurs inteli- 
gent. În realitate, însă, așa cum am putut să verific 
eu însumi, oamenii pe care el pretinde a-i repre- 
zenta prin rolul său de cenzor sunt, de multe ori, 
cei mai exasperați de aceste întreruperi. 
Rezultatul a fost acela că, până la urmă, dintr-o 
emisiune de două ore, reprezentantul CGT-ului* 


* Confădevation Générale du Travail (Confederația Gene- 
rală a Muncii), una dintre cele mai importante şi mai influ- 
ente centrale sindicale din Franţa, înființată în 1895 (n.t.). 

nu a beneficiat decât de exact cinci minute, punând 
totul la socoteală, adunând totul, toate intervențiile, 
oricât de mărunte (or, toată lumea știe că, dacă nu 
ar fi fost CGT-ul, nu ar fi existat nici grevă și, prin 
urmare, nici emisiune etc). Şi aceasta în vreme ce, 
aparent — iată de ce emisiunea lui Cavada era din 
cale afară de semnificativă —, toate elementele egali- 
tății formale erau respectate. 

Acest fapt pune o problemă deosebit de impor- 
tantă din punctul de vedere al democraţiei: este 
evident că vorbitorii nu sunt egali pe platoul de tele- 
viziune. Există, pe de o parte, profesioniști ai pla- 
toului, profesionişti ai discursului și ai platoului și, 
în fața lor, nişte amatori (care pot să fie niște gre- 
vişti care, în jurul unui foc, vor...) — totul e de o 
egalitate strigătoare la cer! Pentru restabilirea, cât 
de cât, a egalității, ar trebui ca prezentatorul să se 
plaseze într-o postură de relativă inegalitate, altfel 
spus, să asiste cât mai dezarmat cu putință, aşa cum 
noi înșine am procedat în munca de anchetă pentru 
La Misère du monde. Când vrei ca un om care nu este 
un profesionist al discursului să reușească să spună 
ceva important (și, de multe ori, el ajunge, astfel, să 
spună lucruri absolut extraordinare, cărora inșilor 
care deţin cuvântul pe termen nelimitat nici măcar 
nu le-ar trece prin minte), trebuie să acorzi asistență 
discursului. Pentru a înnobila cele afirmate, aș spune 

că avem de-a face, aici, cu misiunea socratică în ma- 
xima ei splendoare. Este vorba de faptul de a te pune 
în serviciul cuiva al cărui discurs este important, pe 
care vrei să-l auzi ce are de spus, ce gândeşte, aju- 
tându-l să nască. Or, este exact ceea ce prezentatorii 
de pe platourile de televiziune nu fac. Aceştia nu 
numai că nu-i ajută pe cei defavorizaţi, ci, dacă se 
poate spune astfel, se străduiesc cu orice preţ să-i 
înfunde. Într-o infinitate de moduri: nedându-le 
cuvântul atunci când trebuie, dându-li-l atunci când 
aceştia nu-l mai așteaptă, arătând că şi-au pierdut 
răbdarea etc. 

Cu aceasta n-am părăsit însă nivelul fenomenal. 
Se cuvine să ajungem, acum, la nivelul al doilea: 
compoziţia platoului. Aceasta este determinantă. 
Reprezintă o operaţiune invizibilă, al cărei rezultat 
îl constituie platoul propriu-zis. Există, de pildă, o 
întreagă activitate preliminară de invitare: există inşi 
pe care nimănui nu-i trece prin minte să-i invite; 
există, apoi, inşi care sunt invitați, dar care refuză. 
Platoul se află în faţa ochilor noștri, realitatea per- 
cepută ascunde realitatea nepercepută: o realitate 
percepută, dar care a fost construită, ocultează con- 
dițiile sociale ale propriei construcţii. Astfel încât 
nimeni nu-și spune: „Uite, cutare nu a fost invitat“. 
O ilustrare (dintr-o mie) a acestui tip de manipulare: 
în timpul grevelor amintite, au existat două ediții 

succesive ale emisiunii Le Cercle de minuit despre 
intelectuali și greve. În rândul intelectualilor existau, 
grosso modo, două tabere. În prima emisiune, intelec- 
tualii defavorabili grevelor apăreau în partea dreaptă — 
pentru ca totul să fie mai ușor de înțeles! În cea de-a 
doua emisiune (de recuperare), compoziția platou- 
lui a fost modificată, prin adăugarea unor invitați și 
mai la dreapta şi prin dispariţia celor ce se arătaseră 
favorabili grevelor. Ceea ce a făcut ca invitaţii care, 
în prima emisiune, se situaseră la dreapta să apară, 
de data aceasta, la stânga. Dreapta și stânga sunt 
prin definiţie niște noţiuni relative. Prin urmare, 
în cazul de față, o modificare în compoziția platou- 
lui a determinat o modificare a sensului mesajului. 

Compoziţia platoului e importantă pentru că ea 
trebuie să ofere imaginea unui echilibru democratic 
(la limită, este vorba de un „față în față“: „Dom- 
nule, cele treizeci de secunde ale dumneavoastră 
s-au epuizat...“). Egalitatea e înfățișată ostentativ, 
iar prezentatorul ține să treacă drept un arbitru. Pe 
platoul emisiunii lui Cavada se aflau două categorii 
de oameni: actori angajaţi, protagonişti — greviştii —, 
pe de o parte, și ceilalți, protagonişti la rându-le, 
așezați, însă, într-o postură de observatori. Erau 
oameni chemaţi să se explice („de ce faceţi asta, de 
ce îi supăraţi pe patroni?“ etc.) și oameni invitaţi 
să explice, să ţină un meta-discurs. 

Alt actor invizibil dar, cu toate acestea, determi- 
nant: dispozitivul montat în prealabil, prin discuţii 
pregătitoare cu participanţii prezumaţi, care poate 
să conducă spre alcătuirea unui fel de scenariu, mai 
mult sau mai puțin rigid, căruia invitații sunt nevoiți 
să i se conformeze (pregătirea aceasta poate să îm- 
brace, în anumite cazuri, precum în unele jocuri, 
forma unei cvasirepetiţii). Într-un astfel de scenariu 
dinainte pregătit nu mai rămâne, practic, loc pentru 
improvizație, pentru exprimarea liberă, vie, mult 
prea riscantă — dacă nu de-a dreptul periculoasă — 
pentru prezentator și emisiunea sa. 

O altă proprietare invizibilă a acestui spațiu o 
constituie logica însăși a jocului de limbaj, cum ar 
spune filosofii. Există reguli tacite ale acestui joc 
ce urmează să fie jucat, fiecare dintre universurile 
sociale în care circulă discursul având o structură 
care face ca unele lucruri să poată fi spuse, iar altele 
nu. Prima presupoziție implicită a acestui joc de lim- 
baj: dezbaterea democratică gândită după modelul 
catch-ului; trebuie să existe înfruntare, luptă, buni 
și brute... Dar, cu toate acestea, nu toate loviturile 
sunt permise. Trebuie ca loviturile să se conformeze 
logicii limbajului formal, savant. Alte proprietăți 
ale spațiului: complicitatea, amintită deja, dintre 
profesioniști. Pe cei cărora eu îi numesc fast-thinkers, 
specialiști în gândirea perisabilă, de unică folosință, 

profesioniștii îi numesc „clienții cei buni“ Sunt 
oameni care pot fi invitaţi, despre care se știe că se 
vor conforma, că nu vor crea greutăți, care, în plus, 
vorbesc abundent, uşor, fără probleme. Există un 
univers al clienților cei buni, care se simt ca peștele-n 
apă, şi există, apoi, ceilalți, peştii afară din apă. În 
sfârșit, ultimul element invizibil: inconştientul pre- 
zentatorilor. Mi s-a întâmplat de foarte multe ori, 
şi chiar în prezenţa unor jurnaliști cât se poate de 
binevoitori în ceea ce mă priveşte, să mă văd obli- 
gat să încep printr-o întrebare referitoare la întrebarea 
însăşi. Jurnaliştii, cu ochelarii lor și cu categoriile 
lor de gândire, pun întrebări care nu au de-a face cu 
nimic. În privința problemelor legate, așa-zicând, 
de periferii, minţile lor sunt pline de toate fantas- 
mele anterior evocate, ceea ce face ca, înainte de a 
începe să răspunzi, să te vezi nevoit să spui, politi- 
cos: „Întrebarea dumneavoastră este, desigur, inte- 
resantă, dar mi se pare că există o alta, mult mai 
importantă...“. Când nu eşti cât de cât pregătit, 
ajungi să răspunzi la niște chestiuni care nu se pun. 


Contradicţii şi tensiuni 


Televiziunea este un instrument de comunicare 
foarte puţin autonom, asupra căruia se exercită o serie 
întreagă de constângeri ce derivă din relațiile sociale 
existente între jurnalişti, relapii de concurență acerbă, 

nemiloasă, dusă până la absurd, care sunt, însă, în 
același timp, relații de conivență, de complicitate 
obiectivă, întemeiate pe interese comune legate de 
pozițiile ocupate înăuntrul câmpului de producție 
simbolică şi, totodată, pe faptul că jurnaliștii au în 
comun structuri cognitive, categorii de percepţie 
şi de apreciere legate de originea lor socială și de 
instrucţia (sau lipsa de instrucţie) primită. Rezultă 
că acest instrument de comunicare aparent liber care 
e televiziunea este, în fapt, supus unor constrângeri. 
Atunci când, în anii '60, televiziunea şi-a făcut apa- 
riția ca un fenomen nou, o serie de „sociologi“ (cu 
multe perechi de ghilimele!) s-au repezit să afirme 
că televiziunea, ca „mijloc de comunicare în masă“, 
urma să „masifice“. Se credea că ea avea să niveleze, 
să omogenizeze publicul telespectator. Era, în fapt, 
vorba de o subestimare a capacităților de rezistență 
ale acestuia. Dar, mai cu seamă, de o subestimare 
a capacității, dovedită de televiziunea însăși, de a-i 
transforma pe cei ce o produc și, în general, pe toți 
jurnaliștii, ca şi pe totalitatea producătorilor cultu- 
rali (prin intermediul irezistibilei fascinaţii pe care 
ea a exercitat-o asupra unora dintre ei). Fenomenul 
cel mai important şi, totodată, cel mai greu previ- 
zibil îl constituie extraordinara extindere a domi- 
naţiei exercitate de televiziune asupra ansamblului 
activităților de producţie culturală, inclusiv asupra 

celor de producție științifică şi artistică! În clipa de 
față, televiziunea a dus până la extremă, până la limită, 
o contradicţie ce bântuie toate universurile de pro- 
ducţie culturală. Mă refer la contradicţia dintre, pe 
de o parte, condiţiile economice şi sociale de care 
cineva trebuie să beneficieze pentru a putea să pro- 
ducă un anumit tip de opere (am amintit exemplul 
matematicilor pentru că este cel mai evident, dar 
fenomenul este la fel de valabil și pentru poezia de 
avangardă, pentru filosofie, pentru sociologie etc.), 
opere așa-zis „pure“ (termenul e ridicol), să spunem, 
mai curând, autonome în raport cu constrângerile 
comerciale etc., şi, pe de altă parte, condiţiile sociale 
de transmitere a produselor obținute în aceste con- 
diții; la contradicția dintre condiţiile de care cineva 
trebuie să se bucure pentru a putea face matematică 
de avangardă, poezie de avangardă etc. şi condiţiile 
de care acelaşi trebuie să beneficieze pentru a putea 
să comunice aceste lucruri întregii lumi) Televiziu- 
nea împinge până la limită această contradicție în 
măsura în care are de îndurat, mai mult decât toate 
celelalte universuri de producție culturală, presiu- 
nea comerțului, prin intermediul audimatului. 
Ca urmare a acestui fapt, în microcosmul pe 
care-l constituie lumea jurnalismului există tensiuni 
foarte puternice între cei care vor să apere valorile 
autonomiei și ale libertății în raport cu comerțul, 

cu comanda, cu șefii etc. și cei ce se supun necesi- 
tății, fiind recompensați pe măsură... Aceste tensiuni 
nu au cum să se exprime, cel puţin pe micul ecran, 
deoarece condiţiile nu sunt dintre cele mai favora- 
bile: mă gândesc, de pildă, la opoziţia dintre marile 
vedete ultrabogate, peste măsură de vizibile și de 
recompensate, dar și peste măsură de supuse, și pro- 
etarii nevăzuți ai informaţiei, ai reportajelor, din ce 
în ce mai critici dat fiind că, din ce în ce mai bine 
formați, ca urmare a logicii specifice pieței mâinii 
de lucru, sunt folosiți la lucruri din ce în ce mai 
pedestre, din ce în ce mai insignifiante. În spatele 
microfoanelor și al camerelor de luat vederi lucrează, 
astăzi, oameni incomparabil mai cultivați decât omo- 
logii lor din anii '60; există, cu alte cuvinte, o ten- 
siune între ceea ce cere profesiunea și aspirațiile pe 
care oamenii și le formează în şcolile de jurnalistică 
sau în facultăți — chiar dacă există și o adaptare 
anticipată, operată de indivizii cu dinţi lungi... Un 
jurnalist afirma recent că așa-zisa criză a vârstei de 
patruzeci de ani (la patruzeci de ani se descoperea, 
de-obicei, că meseria nu este nici pe departe ceea 
ce se crezuse a fi) devine, acum, o criză a vârstei de 
treizeci de ani. Oamenii încep să descopere din ce 
în ce mai devreme teribilele necesități ale meseriei, 
în special constrângerile generate de audimat etc. 
Jurnalismul este una dintre profesiunile cu cel mai 

mare număr de oameni frământați, nesatisfăcuți, re- 
voltaţi sau, dimpotrivă, cinic resemnați, una dintre 
profesiunile în care a devenit un obicei (în special 
de partea celor dominați, firește) exprimarea mâniei, 
a dezgustului ori a descurajării provocate de realita- 
tea unei munci care continuă să fie trăită şi revendi- 
cată ca fiind „cu totul altfel“. Suntem, însă, departe 
de situaţia în care aceste revolte și refuzuri ar putea 
ajunge să îmbrace forma unei adevărate rezistenţe, 
individuale dar mai ales colective. 

Pentru a înţelege toate lucrurile trecute, aici, în 
revistă şi despre care, în ciuda strădaniilor mele, 
s-ar putea crede că le imput răspunderii individuale 
a prezentatorilor şi comunicatorilor, se cuvine să 
urcăm la nivelul mecanismelor globale, la nivelul 
structurilor. Platon (l-am citat mult astăzi) spunea 
că nu suntem decât niște marionete ale divinității. 
Televiziunea este un univers în care ai impresia că 
agenții sociali, în pofida aparențelor lor de impor- 
tanță, libertate, autonomie și, uneori, chiar a unei 
aure extraordinare (e suficient să parcurgi publica- 
piile de televiziune), nu sunt decât niște marionete 
ale unei necesități ce se cere descrisă, ale unei struc- 
turi ce se cuvine degajată şi adusă la lumină. 


Structura invizibilă 
şi efectele ei 


Pentru a putea depăși nivelul unei descrieri, fie 
ea și minuțioasă, a ceea ce se întâmplă pe un platou 
de televiziune şi a încerca să surprindem mecanis- 
mele explicative ale practicilor curente ale jurnaliș- 
tilor, trebuie să facem să intervină o noțiune poate 
puţin cam tehnică, dar pe care mă văd silit s-o aduc 
în discuție, aceea de câmp jurnalistic. Lumea gaze- 
tăriei este un microcosm dotat cu propriile sale legi 
şi care se defineşte prin poziţia pe care o ocupă în 
ansamblul lumii, ca și prin atracțiile şi respingerile 
pe care le are de suportat din partea altor microcos- 
murii A spune că este autonom, că are propria sa 
lege echivalează cu a spune că ceea ce se petrece în 
interiorul său nu poate fi înţeles în mod nemijlocit, 
pornind de la factori externi. Aceasta era presupo- 
ziţia obiecției formulate de mine la adresa explicării 
prin intermediul factorilor economici a ceea ce se 
întâmplă în interiorul jurnalismului. Nu este, de 
pildă, posibilă explicarea a tot ce se întâmplă la TF1 
prin simplul fapt că acest canal de televiziune e 

proprietatea lui Bouygues. Evident că o explicație 
ce nu ar ține seama de acest fapt ar fi insuficientă, 
dar la fel de insuficientă ar fi și o explicaţie ce nu ar 
ţine seama decât de acest fapt. Există o formă de 
materialism cu bătaie scurtă, asociată tradiției mar- 
xiste, ce nu explică nimic, care denunță fără să 
arunce nici o lumină. 


Porţiunile de piaţă și concurenţa 


Pentru a înţelege ce se întâmplă la TF1, se cuvine 
să luăm în calcul tot ceea ce TF1 datorează faptului 
că se află situat într-un univers de relaţii obiective 
existente între diferitele canale de televiziune aflate 
în concurenţă, o concurență definită, însă, în forma 
ei, în mod invizibil, de anumite raporturi de forță 
nepercepute, ce nu pot fi sesizate decât prin inter- 
mediul unor indicatori precum porțiunile de piaţă, 
ponderea în raport cu comanditarii de publicitare, 
capitalul colectiv al jurnaliștilor cu prestigiu etc. 
Altfel spus, între diferitele canale de televiziune, în 
totalitatea lor, există nu numai interacțiuni, oameni 
care îşi vorbesc sau nu, oameni ce se influențează și 
se citesc reciproc, tot ceea ce am relatat eu până aici, 
ci şi raporturi de forță total invizibile, care fac ca, 
pentru a putea să înțelegem ce urmează să se întâm- 
ple la TF1 sau la Arte, să fim obligați a ține seama 

de ansamblul raporturilor de forță obiective care 
alcătuiesc structura câmpului respectivi În câmpul 
întreprinderilor economice, de pildă, o întreprin- 
dere foarte puternică are capacitatea de a deforma, 
aproape în totalitate, spaţiul economic din jurul ei; 
ea poate, astfel, coborând preţurile, să interzică pă- 
trunderea de noi întreprinderi, prin instaurarea, la 
intrare, a unui soi de barieră. Astfel de efecte nu 
reprezintă, neapărat, produsul unor voințe! TF1 a 
reuşit să modifice peisajul audiovizual prin simplul 
fapt că a acumulat un ansamblu de puteri specifice 
ce se exercită asupra acestui univers şi care se traduc, 
în mod efectiv, prin porţiuni de piață. Această struc- 
tură nu e percepută nici de către telespectatori, nici 
de către jurnaliști; aceştia din urmă îi percep efec- 
tele fără a realiza, însă, în ce măsură ponderea rela- 
tivă a instituţiei în care lucrează apasă asupra lor, 
determinând locul pe care-l ocupă şi ponderea pe 
care ei înșiși o dețin în cadrul acestei instituții. Pen- 
tru a încerca să înţelegem ce anume poate să facă 
un jurnalist, trebuie să ținem seama de o serie de 
parametri: pe de o parte, de poziţia ocupată de orga- 
nul de presă pentru care lucrează jurnalistul — TF1 
sau Le Monde — în interiorul câmpului jurnalistic 
şi, în al doilea rând, de poziţia pe care jurnalistul 
însuşi o ocupă în spaţiul jurnalului ori al canalului 
de televiziune la care lucrează. 

Un câmp este un spațiu social structurat, un câmp 
de forțe — există dominanți și dominați, există rapor- 
turi constante, permanente de inegalitate ce se exer- 
cită în interiorul acestui spațiu —, care e, totodată, 
şi un câmp de lupte ce urmăresc transformarea sau 
menţinerea acestui câmp de forţe. În interiorul aces- 
tui univers, fiecare individ angajează, în concurența 
sa cu ceilalți, întreaga forţă (relativă) de care dispune 
şi care îi definește poziția ocupată în cadrul câmpului 
şi, prin urmare, strategiile pe care el le adoptă. Con- 
curența economică dintre diferitele canale de televi- 
ziune ori ziare pentru atragerea unui număr Cât mai 
mare de telespectatori ori de cititori sau, cum se 
spune, pentru cucerirea unor porțiuni cât mai mari 
de piaţă, se manifestă, concret, sub forma unei concu- 
renţe între jurnalişti, concurență având mizele ei 
proprii, specifice — scoop-ul, informaţia în exclusi- 
vitate, reputaţia în cadrul profesiunii etc. —, și care 
nu e nici trăită și nici gândită ca o luptă pur econo- 
mică pentru dobândirea de câștiguri financiare, chiar 
dacă ea continuă să fie supusă constrângerilor deri- 
vând din poziţia ocupată de organul de presă în 
cauză, privit din punctul de vedere al raporturilor 
de forță economice și simbolice. Există, în momen- 
tul de față, relații obiective invizibile între oameni 
care nu au cum să se întâlnească vreodată între Le 
Monde diplomatique, de pildă, ca să iau un exemplu 

extrem, şi TF1, oameni obligați, însă, să țină seama, 
în ceea ce fac, în mod conștient sau inconștient, de 
constrângerile şi de efectele ce se exercită asupra lor 
ca urmare a apartenenței comune la același univers. 
Cu alte cuvinte, dacă eu vreu să ştiu, în clipa de 
față, ce va spune sau ce va scrie cutare jurnalist, ce 
anume va considera el evident sau de neconceput, 
firesc sau nedemn de el, va trebui să cunosc poziția 
pe care el o ocupă în interiorul acestui spaţiu, altfel 
spus, puterea specifică deținută de organul de presă 
la care el lucrează, putere ce se măsoară, printre alți 
indici, prin puterea sa economică, prin porțiunile 
de piaţă pe care le controlează, dar și prin puterea 
sa simbolică, mai dificil de cuantificat. (În fapt, pen- 
tru o analiză completă ar fi necesară luarea în calcul 
a poziţiei ocupate de câmpul mediatic național în 
cadrul câmpului mediatic mondial, ca și, de pildă, 
a dominaţiei economico-tehnice, dar mai cu seamă 
simbolice exercitate de televiziunea americană, ce 
reprezintă un model și o sursă de idei, formule și 
procedee pentru o mulțime de jurnalişti.) 

Pentru a înțelege mai bine această structură în 
forma ei actuală, e necesar să refacem istoria proce- 
sului care a dus la constituirea ei. În anii '50, televi- 
ziunea abia dacă era prezentă în câmpul jurnalistic; 
când se vorbea despre jurnalism, cu greu ajungea 
cineva să se gândească la televiziune. Cei ce lucrau 

în televiziune se aflau într-o poziție de două ori 
dominată: ca urmare, mai cu seamă, a faptului că 
erau suspectaţi de dependență față de puterile sta- 
tului, ei erau dominați din punct de vedere cultural, 
simbolic, al prestigiului, fiind, totodată, dominați 
şi din punct de vedere economic, în măsura în care 
depindeau de subvenţiile acordare de stat, fiind, ast- 
fel, mult mai puţin eficienţi și puternici. Cu trece- 
rea anilor (procesul ar merita descris în detaliu), relația 
s-a inversat cu totul, televiziunea tinzând, în mo- 
mentul de față, să devină dominantă din punct de 
vedere economic și simbolic în interiorul câmpului 
jurnalistic. Fapt reperabil îndeosebi prin criza 
ziarelor: există ziare care dispar, altele obligate să-și 
pună clipă de clipă problema supravieţuirii, a cuce- 
ririi ori recuceririi audienței, cele mai amenințate, 
la ora actuală — în Franța cel puțin —, fiind cele care 
ofereau în special fapte diverse și sport şi care nu 
mai pot să opună rezistență unei televiziuni din ce 
în ce mai orientate către aceste obiecte, pe măsură 
ce scapă tot mai mult de sub dominația jurnalismului 
serios (care aşază — sau așeza — pe primul plan, pe 
prima pagină, ştirile de politică externă, politica, 
chiar analiza politică, reducând la minimum spațiul 
alocat faptelor diverse și sportului). 

Ceea ce fac eu aici nu e decât o analiză din goana 
calului; s-ar cuveni să intru în detalii, să realizez (așa 

ceva, din păcate, nu există) o istorie socială a evolu- 
piei raporturilor dintre diferitele organe de presă (nu 
doar a unuia singur). Căci abia la nivelul istoriei 
structurale a ansamblului acestui univers lucrurile 
cu adevărat importante încep să devină vizibile. Ceea 
ce contează într-un câmp sunt ponderile relative: 
un jurnal poate să rămână perfect identic cu sine, 
să nu piardă nici un cititor, să nu se schimbe cu 
nimic dar, cu toate acestea, să sufere profunde trans- 
formări ca urmare a faptului că ponderea şi poziția 
sa relativă în interiorul spațiului s-au modificat. Un 
ziar încetează, de pildă, să mai ocupe o poziţie domi- 
nantă în momentul în care capacitatea lui de a de- 
forma spațiul din jur scade și nu mai este el cel care 
face legea. Se poate afirma că, în universul presei 
scrise, Le Monde făcea, până de curând, legea. Aceasta 
deoarece exista, deja, un câmp, ca urmare a instaurării 
opoziţiei — operate de absolut toți istoricii presei — 
între jurnalele ce oferă news (ştiri, fapte diverse) şi 
jurnalele ce oferă views (puncte de vedere, analize 
etc.); între ziarele de mare tiraj, ca France Soir, de 
pildă, și ziarele cu tiraje relativ mai scăzute, înzes- 
trate, însă, cu o autoritate semioficială. Le Monde 
era bine plasat din ambele puncte de vedere: avea un 
tiraj suficient de mare pentru a constitui o putere 
din punctul de vedere al comanditarilor de publici- 
tate și era suficient de bine dotat cu capital simbolic 

pentru a constitui o autoritate. Cumula ambii fac- 
torii de putere care contează în interiorul acestui 
câmp. 

Jurnalele de reflecţie au apărut la sfârșitul seco- 
lului al XIX-lea, ca o reacţie împotriva jurnalelor 
de mare tiraj, cu public de masă, de senzaţie, care 
au trezit dintotdeauna spaima și dezgustul printre 
cititorii cultivați / Apariţia medium-ului de masă prin 
excelenţă care e televiziunea nu reprezintă un feno- 
men fără precedent sau este unul doar prin amploa- 
rea sa. Deschid aici o paranteză: una dintre marile 
probleme ale sociologilor este aceea de a evita să 
cadă într-una dintre cele două iluzii simetrice, iluzia 
„nemaivăzutului“ (există sociologi care adoră asta, 
e şic, la televiziune în special, să anunţi fenomene 
total inedite, revoluții) și iluzia „neschimbării“ (care 
constituie mai curând apanajul sociologilor conser- 
vatori: „nimic nou sub soare, întotdeauna vor exista 
dominați și dominatori, săraci și bogați. ..“). Riscul 
e, de fiecare dată, foarte mare, cu atât mai mare cu 
cât comparația între epoci diferite este extrem de 
dificilă: numai structurile pot fi comparate și există 
permanent riscul de a te înșela și de a descrie ca pe 
ceva nemaivăzut ceva banal, pur și simplu din incul- 
tură. Acesta e unul dintre motivele pentru care jur- 
naliștii pot fi, uneori, periculoși: nefiind întotdeauna 
din cale-afară de cultivați, ei ajung să se minuneze 

de lucruri deloc de mirare şi să nu se mire de lucruri 
cu adevărat bulversante... Istoria e indispensabilă 
pentru noi, sociologii; din nefericire însă, în multe 
domenii și mai cu seamă în acela al istoriei recente, 
lucrările sunt încă extrem de puține, în special atunci 
când este vorba despre fenomene atât de noi cum e 
jurnalismul. 


O forţă de banalizare 


Revenind la problema efectelor produse de apa- 
riţia televiziunii, e adevărat că opoziția mai sus amin- 
tită a existat și anterior, niciodată, însă, cu aceeași 
intensitate (fac un compromis între „nemaivăzut“ 
şi „nimic nou“).:Prin puterea ei de pătrundere, tele- 
viziunea ridică în faţa universului jurnalismului scris, 
ca şi a universului cultural în general, o problemă 
absolut teribilă. În comparaţie cu televiziunea, presa 
de masă, care stârnea atâta oroare (Raymond Williams 
a avansat, Chiar, ipoteza ca întreaga revoluţie roman- 
tică din poezie a fost provocată de groaza pe care 
le-o inspira scriitorilor englezi apariţia presei), pare 
o joacă de copii. Prin amploarea ei, prin ponderea 
cu totul ieșită din comun pe care a căpătat-o, televi- 
ziunea produce o seamă de efecte care, chiar dacă 
nu sunt lipsite de precedent, sunt absolut inedite. 

Televiziunea poate, de pildă, să adune în fața jur- 
nalului de ştiri de la ora douăzeci mai mulți oameni 

decât toate cotidianele franceze de dimineață și de 
seară la un loc. Dacă informația furnizată de un astfel 
de medium devine o informație-omnibus, fără aspe- 
rități, omogenizată, efectele politice şi culturale care 
pot, astfel, să rezulte sunt ușor de constatat. Există 
o lege binecunoscută: cu cât un organ de presă ori 
un mijloc de exprimare oarecare îşi propune să atingă 
un public mai vast, cu atât el trebuie să-și piardă 
asperităţile, să elimine tot ceea ce poate să divizeze, 
să excludă — gândiți-vă, de pildă, la Paris Match — şi 
cu atât mai mult trebuie să aibă grijă să nu „şocheze 
pe cineva“, cum se spune, să nu ridice cumva vreo 
problemă sau să ridice doar probleme lipsite de con- 
ţinut. În viața de zi cu zi, cu toţii vorbim foarte mult 
despre ploaie și vreme frumoasă pentru că acestea 
sunt niște probleme despre care suntem singuri că nu 
vor şoca pe nimeni, cu excepţia cazului când am dis- 
cuta cu un țăran care are nevoie să plouă când noi 
ne aflăm în vacanță — este subiectul soft prin exce- 
lență. Cu cât un jurnal își extinde raza de răspândire, 
cu atât el va prefera subiectele-omnibus, care nu pun 
nici un fel de problemă. În felul acesta, obiectul 
este construit în conformitate cu categoriile de per- 
cepție ale receptorului. 

Ceea ce face ca întregul efort colectiv, pe care 
l-am descris deja, ce tinde spre omogenizare și bana- 
lizare, spre „conformare“ şi „depolitizare“ etc., să 

convină de minune, chiar dacă nimeni, la drept vor- 
bind, nu-i este subiect, chiar dacă el nu este nici o 
clipă gândit şi voit ca atare de către cineva, indife- 
rent cine. Este vorba despre un fenomen deseori 
observabil în lumea socială, în care vedem petre- 
cându-se fenomene pe care nimeni nu le dorește 
ca atare, dar care pot să apară ca fiind intenționate 
(„fac special“). Critica simplistă se poate dovedi, 
în acest punct, periculoasă, deoarece ea ne scutește 
de întregul efort ce se cere depus pentru aducerea 
la lumină a unor fenomene precum acela că, fără 
ca unul sau altul s-o fi vrut, fără ca finanțatorii să 
fi fost nevoiţi să intervină, ne-am trezit cu acest pro- 
dus ciudat care e „jurnalul televizat“, care este pe 
placul tuturor, care confirmă lucrurile deja cunos- 
cute și care, mai presus de orice, lasă neatinse struc- 
turile mentale. Există revoluţii ce afectează bazele 
materiale ale unei societăţi, cele la care ne referim 
în mod obișnuit — precum naţionalizarea averilor 
Bisericii, de pildă —, şi revoluții simbolice, acelea 
înfăptuite de artiști, de savanți, de marii profeți 
religioși sau, uneori — foarte rar —, de marii profeți 
politici, revoluţii care atacă structurile mentale, 
care, altfel spus, modifică felul nostru de a vedea 
şi de a gândi. E, în cazul picturii de pildă, cazul lui 
Manet, care a dat peste cap o opoziţie fundamentală, 
o structură pe care se întemeia întregul învățământ 

academic: opoziția dintre contemporan și vechi. 
Dacă un instrument atât de puternic precum televi- 
ziunea ar viza, oricât de puţin, producerea unei 
revoluții simbolice de acest tip, fiţi siguri că ne-am 
grăbi, cu toții, s-o oprim... Se întâmplă însă că, fără 
să i-o ceară cineva, prin simpla logică a concurenței, 
televiziunea nu face nimic de felul acesta. Ea este 
perfect ajustată la structurile mentale ale publi- 
cului. În acest sens, aș putea, de pildă, să amintesc 
moralismul televiziunii, latura ei de teleton* care 
s-ar cere analizată aici. „Cu sentimente duioase se 
face literatură proastă“, spunea Gide, dar cu aceleași 
sentimente, în schimb, „se face audimat“. Asupra 
moralismului oamenilor de televiziune ar fi de 
meditat: deseori cinici, aceştia obișnuiesc să țină 
niște discursuri de un conformism moral absolut 
prodigios. Prezentatorii de jurnale televizate, anima- 
torii de dezbateri și comentatorii sportivi au devenit 
mici directori de conştiinţă care, fără a fi nevoiți să 


* Spectacole de televiziune maraton, care pot să dureze 
între douăsprezece ore și mai multe zile, în cadrul cărora 
sunt invitate, benevol, vedete ale muzicii, cinematografului 
şi sportului, urmărindu-se, astfel, prin ocuparea spațiului 
mediatic uneori pe mai multe canale de televiziune (care 
pot fi inclusiv din țări diferite), colectarea publică de fonduri 
pentru mari probleme umanitare (SIDA, cancerul, sărăcia, 
Rwanda etc.) (n.t.). 

depună prea mare efort, se fac purtătorii de cuvânt 
ai unei morale tipic mic-burgheze, spunându-ne „ce 
trebuie să gândim“ despre ceea ce ei numesc „proble- 
mele de societate“: agresiunile de la periferii ori vio- 
lenţa din şcoli. La fel stau lucrurile și în domeniul 
artei ori al literaturii: cele mai cunoscute emisiuni 
așa-zis literare servesc — într-un mod din ce în ce 
mai servil — valorile încetățenite, conformismul și 
academismul, precum și valorile de piață. 
Jurnaliștii — ar trebui să spunem, mai exact: câm- 
pul jurnalistic — își datorează importanţa avută în 
lumea socială faptului că deţin un monopol de facto 
asupra instrumentelor de producţie şi de difuzare 
pe scară largă a informaţiei şi, prin intermediul aces- 
tor instrumente, asupra accesului celorlalți cetățeni, 
dar și a celorlalți producători culturali, la ceea ce 
obişnuim să numim, uneori, „spaţiul public“, altfel 
spus la marea difuziune. (Tocmai de acest monopol 
îţi este dat să te izbești atunci când, ca simplu individ 
ori ca membru al unei asociații sau grup oarecare, 
vrei să difuzezi pe scară largă o informație.) Cu toate 
că ocupă o poziţie inferioară, dominată, în interiorul 
câmpurilor de producţie culturală, jurnaliștii au 
ajuns să exercite o formă cu totul ieșită din comun 
de dominație: ei dețin puterea în ceea ce privește mij- 
loacele de exprimare publică, de existență publică, de 
a te face cunoscut, de acces la notorietatea publică 

(ceea ce, pentru oamenii politici și pentru unii inte- 
lectuali, reprezintă o miză capitală). Aceasta face ca 
ei (sau, măcar, cei mai influenți din rândurile lor) 
să se bucure de o considerație de multe ori dispro- 
porționată în raport cu meritele lor intelectuale... 
Iar ei pot să deturneze o parte a acestei puteri de 
consacrare în propriul lor beneficiu (faptul că jurna- 
liştii, chiar și cei mai recunoscuți, se află într-o 
poziţie de inferioritate structurală față de anumite 
Categorii pe care, ocazional, se poate întâmpla să 
le domine, precum intelectualii — în rândurile cărora 
îşi doresc cu toată ardoarea să intre — ori oamenii 
politici, contribuie, fără doar şi poate, la explicarea 
tendinței lor constante spre anti-intelectualism). 
În primul rând însă, fiind în măsură să acceadă 
permanent la vizibilitatea publică, la exprimarea pe 
scară largă — cu totul de neimaginat, până la apari- 
ţia televiziunii cel puțin, pentru un producător cul- 
tural, fie el și celebru —, jurnaliştii au posibilitatea 
de a impune societăţii, în ansamblul ei, propriile 
lor principii de viziune asupra lumii, propria lor 
problematică și propriul lor punct de vedere. Mi se 
va obiecta că lumea jurnalistică este divizată, dife- 
renţiată, diversificată, capabilă, altfel spus, să repre- 
zinte toate opiniile, toate punctele de vedere sau 
să ofere posibilitatea ca acestea să se exprime (şi este 
adevărat că, pentru a străpunge ecranul jurnalistic, 

se poate profita, până la un anumit punct şi cu con- 
diția dispunerii de un minimum de pondere simbo- 
lică, de concurența dintre jurnalişti și de aceea dintre 
organele de presă). Rămâne, cu toate acestea, de netă- 
găduit faptul că acest câmp jurnalistic se sprijină, 
asemenea tuturor celorlalte câmpuri, pe un ansam- 
blu de presupoziţii și de credințe comune (care 
transcend diferenţele de poziţie și de opinie). Aceste 
presupoziții — şi anume acelea înscrise într-un anumit 
sistem de categorii de gândire, într-un anumit tip de 
raportare la limbaj, în tot ceea ce presupune, de pildă, 
o noțiune precum aceea de „are-succes-la-televi- 
ziune“ — se află la baza selecţiei pe care jurnaliștii 
o operează în realitatea socială și în ansamblul pro- 
ducțiilor simbolice. Nu există discurs (analiză știin- 
ţifică, manifest politic etc.) sau acțiune (manifestaţie, 
grevă etc.) care, pentru a putea accede la dezbaterea 
publică, să nu fie obligate să se supună probei selec- 
ţiei jurnalistice, adică formidabilei cenzuri pe care 
jurnaliștii, chiar fără a fi conştienţi, o exercită, nere- 
ținând decât ceea ce se dovedește în stare să-i intere- 
seze pe ei, să le „reţină atenţia“, altfel spus, să intre în 
categoriile lor, în grila lor, şi zvârlind în insignifi- 
anţă ori indiferență expresii simbolice care ar merita 
să fie cunoscute de ansamblul cetăţenilor. 

O altă consecință, mai greu de sesizat, A creşterii 
ponderii relative a televiziunii în spaţiul mijloacelor 

de difuziune şi, totodată, a creşterii ponderii deți- 
nute de constrângerile comerciale asupra acestei tele- 
viziuni devenite dominante, o constituie trecerea de 
la o politică de acțiune culturală prin intermediul 
televiziunii către un soi de demagogie spontaneistă 
(ce se afirmă, desigur, în primul rând la televiziune, 
dar care cucereşte, treptat, și jurnalele considerate 
serioase: acestea acordă un spaţiu din ce în ce mai 
generos acestui soi de poştă a cititorilor pe care o 
reprezintă tribunele libere, opiniile libere). Televi- 
ziunea anilor '50 se dorea culturală și se slujea, întru- 
câtva, de monopolul pe care îl deținea pentru a le 
impune tuturor produse cu pretenții culturale (docu- 
mentare, adaptări după opere clasice, dezbateri cultu- 
rale etc.) şi pentru a forma gustul marelui public; 
televiziunea anilor '90 caută, dimpotrivă, să exploa- 
teze şi să flateze aceste gusturi pentru a cuceri o 
audiență cât mai largă, oferindu-le telespectatorilor 
produse brute, a căror paradigmă o constituie talk- 
show-ul: felii de viață, exhibare fără perdea a unor 
experienţe trăite, de multe ori extreme, apte să satis- 
facă o anumită formă de voyeurism și de exhibiţio- 
nism (așa cum sunt, de altfel, și jocurile televizate, la 
care toți îşi doresc să participe, fie și numai ca simpli 
spectatori, pentru a accede o clipă la vizibilitatea pu- 
blică). Acestea fiind spuse, nu împărtășesc, totuși, nos- 
talgia unora după televiziunea pedagogico-paternalistă 

a trecutului şi consider că aceasta se opune la fel de 
mult ca și spontaneismul populist și ca și supunerea 
demagogică la gusturile populare unei utilizări cu 
adevărat democratice a mijloacelor de difuziune pe 
scară largă. 


Lupte arbitrate de audimat 


Trebuie, prin urmare, să trecem dincolo de apa- 
renţe, dincolo de ceea ce se vede pe platouri și chiar 
şi de concurența ce se exercită în interiorul câmpului 
jurnalistic, pentru a ajunge la raportul de forţă dintre 
diferitele organe de presă, în măsura în care acest 
raport determină inclusiv forma pe care o îmbracă 
interacțiunile. Pentru a putea înţelege de ce ne e dat 
să asistăm, azi, la cutare sau cutare dezbatere con- 
stantă între cutare sau cutare jurnalist, se cuvine să 
ținem seama de pozițiile ocupate de organele de 
presă pe care indivizii cu pricina le reprezintă în 
spațiul jurnalistic, ca şi de poziţiile ocupate de ei 
în interiorul acestor organe. Tot așa cum, pentru a 
putea înțelege ce anume poate și ce anume nu poate 
să scrie un jurnalist de la, de pildă, Le Monde, sun- 
tem obligați să ținem seama de aceiași doi factori. 
Aceste constrângeri ce derivă din poziţia ocupată 
sunt trăite ca niște interdicții sau ca nişte injoncţiuni 
etice: „e incompatibil cu tradiţia lui Le Monde“, sau 
„este contrar spiritului ziarului Le Monde“, „aici nu 

se poate face asta“ etc. Toate aceste experiențe, care 
sunt enunțate sub formă de precepte etice, repre- 
zintă o traducere a structurii câmpului prin inter- 
mediul unor persoane ce ocupă anumite poziţii în 
interiorul acestui spaţiu. 

Înăuntrul unui câmp, diferiți protagoniști au, 
de multe ori, reprezentări polemice cu privire la 
ceilalți agenţi cu care ei se află în concurență: pro- 
duc, referitor la aceştia, stereotipuri, insulte (în spațiul 
sportiv, fiecare sport produce imagini stereotipizate 
despre celelalte sporturi, rugbiștii, de pildă, numin- 
du-i pe fotbalişti „pinguini“). Aceste reprezentări 
sunt, de multe ori, niște strategii de luptă, care nu 
fac altceva decât să ia act de raportul de forță exis- 
tent și să caute să-l modifice sau, dimpotrivă, să-l 
mențină. În clipa de faţă, la jurnaliștii din presa scrisă, 
şi mai cu seamă la cei ce ocupă o poziție dominantă 
în interiorul acestui tip de presă, se poate observa dez- 
voltarea unui discurs foarte critic la adresa televiziunii. 

În fapt, aceste reprezentări constituie niște luări 
de poziţie, prin intermediul cărora se exprimă, mai 
presus de orice — în forme, însă, mai mult sau mai 
puțin denegate —, poziția ocupată de cel ce se exprimă. 
În același timp, însă, ele reprezintă și niște strategii 
ce vizează modificarea acestei poziții. Astăzi, în me- 
diul jurnalistic, lupta în jurul televiziunii este una 
centrală; ceea ce face deosebit de anevoioasă studierea 

acestui obiect. O parte considerabilă din discursul cu 
pretenţii savante despre televiziune nu reprezintă 
decât înregistrarea a ceea ce oamenii de televiziune 
afirmă cu privire la televiziune. (Jurnalişștii vor spune 
cu atât mai mult despre un sociolog că e bun cu cât 
cele afirmate de acesta se apropie mai mult de ceea 
ce ei înșiși gândesc. Ceea ce face să nu poţi spera — 
şi e, de altfel, foarte bine că este așa — să devii popu- 
lar printre oamenii de televiziune dacă te străduieșşti 
să spui adevărul cu privire la televiziune.) Acestea fiind 
spuse, există indici cât se poate de clari ai reculului 
progresiv al jurnalismului de presă scrisă în raport 
cu televiziunea: faptul că spaţiul alocat suplimentului 
de televiziune nu încetează să crească în toate zia- 
rele; faptul că jurnaliștii pun un preţ tot mai mare 
pe faptul de a fi reluați de către televiziune (ca şi, 
fireşte, pe acela de a fi văzuți la televiziune, ceea ce 
contribuie la creșterea prețuirii de care ei se bucură 
în interiorul ziarului la care lucrează: orice jurnalist 
care vrea să aibă greutate trebuie să fie realizatorul 
unei emisiuni la televiziune; se întâmplă, chiar, ca 
anumiți jurnaliști de televiziune să acceadă la poziţii 
foarte importante în presa scrisă, punând, astfel, 
sub semnul întrebării însăși specificitatea scrisului, 
a meseriei ca atare: dacă o prezentatoare de televi- 
ziune poate să devină, peste noapte, director de ziar, 
ne vedem siliți să ne întrebăm în ce mai constă 

competenţa specifică a jurnalistului); faptul, apoi, 
că ceea ce americanii numesc zgenda (lucrurile despre 
care trebuie să se vorbească, subiectele editorialelor, 
problemele considerate importante) e definit, din ce 
în ce mai mult, de către televiziune (în cadrul circu- 
laţiei circulare despre care am vorbit, ponderea tele- 
viziunii este determinantă şi, dacă se întâmplă ca 
vreo temă — o afacere, o dezbatere — să fie lansată de 
jurnaliştii din presa scrisă, aceasta nu devine hotă- 
râtoare, centrală, decât în clipa când este reluată, 
orchestrată de televiziune și învestită, astfel, cu o 
eficacitate politică). Poziţia jurnaliştilor din presa 
scrisă este amenințată de toate aceste fenomene şi, 
implicit, însăși profesiunea ca atare se vede pusă sub 
semnul întrebării. Toate cele afirmate, aici, de mine 
ar trebui să fie precizate și verificate: ele reprezintă 
în același timp un bilanţ, bazat pe un anumit număr 
de cercetări, și un program. Sunt lucruri deosebit de 
complexe, a căror cunoaștere nu poate să avanseze 
decât printr-un travaliu empiric considerabil (ceea 
ce nu-i împiedică pe unii deținători autodesemnaţi 
ai unei ştiinţe care nu există, „mediologia“, să-și 
avanseze, fără efectuarea nici unui fel de anchetă, 
concluziile lor peremptorii cu privire la starea lumii 
mediatice*). 


* Aluzie, probabil, la Regis Debray, autor (printre alte 
lucrări, mai vechi sau mai recente, pe această temă) al unui 

Cel mai important e, însă, faptul că, prin inter- 
mediul creşterii ponderii simbolice a televiziunii şi, 
dintre televiziunile aflate în competiţie, a ponderii 
acelora care se sacrifică cu cel mai mult cinism și suc- 
ces pe altarul senzaţionalului, spectaculosului și extra- 
ordinarului, în ansamblul câmpului jurnalistic tinde 
să se impună o anumită viziune cu privire la infor- 
maţie, care nu depășise, până acum, graniţele jurna- 
lelor numite de senzație, cele dedicate sportului și 
faptului divers. Şi, ca urmare a acestui fapt, o anu- 
mită categorie de jurnaliști, recrutați cu mari chel- 
tuieli tocmai pentru aptitudinea lor de a se plia fără 
scrupule la așteptările publicului cel mai puţin exi- 
gent — așadar, cei mai cinici, cei mai indiferenți la 
orice formă de deontologie profesională și, a for- 
tiori, la orice fel de interogaţie politică —, tind să 
impună „valorile“, preferințele, modurile de a fi şi 
de a vorbi, „idealul uman“ care le sunt specifice 
ansamblului jurnaliștilor, împinse de concurenţa 
pentru câștigarea unor porţiuni cât mai mari ale 
pieţei, televiziunile recurg din ce în ce mai masiv 
la vechile trucuri ale gazetelor de senzaţie, acordând 
un spațiu privilegiat, când nu de-a dreptul exclusiv, 
faptelor diverse şi ştirilor sportive: a devenit aproape 


Curs de mediologie generală (Gallimard, Paris, 1991) şi direc- 
torul unui periodic, Cahiers de médiologie, publicat între 1996 
şi 2002 la Gallimard și, începând cu 2003, la Fayard (n.t.). 

un obicei ca, orice s-ar fi întâmplat în lume, deschi- 
derea jurnalului televizat să fie consacrată rezultatelor 
din campionatul francez de fotbal sau altui eveni- 
ment sportiv, programat să facă erupție în jurnalul 
de la ora 20.00, ori laturii celei mai anecdotice și 
mai ritualizate a vieţii politice (vizitele conducăto- 
rilor unor state străine sau vizitele șefului statului 
francez în străinătate etc.), ca să nu mai vorbim de 
catastrofele naturale, de accidente, incendii și restul, 
într-un cuvânt, de tot ceea ce poate să trezească un 
interes bazat pe simpla curiozitate și care nu nece- 
sită nici un fel de competență specifică prealabilă, 
politică în special. Așa cum am mai spus, faptele 
diverse au ca efect vidul politic, depolitizarea şi re- 
ducerea vieții la anecdotă și bârfă (care pot fi naţi- 
onale sau planetare, centrate pe viaţa starurilor sau 
pe aceea a familiilor regale), ele fixând şi reținând 
atenția asupra unor evenimente lipsite de orice con- 
secinţe politice, ce sunt dramatizate cu scopul de 
„a se extrage învățăminte din ele“ sau pentru a fi 
transformate în „probleme de societate“: aici, cel 
mai adesea, sunt chemați în ajutor filosofii de tele- 
viziune, ca să dea sens insignifiantului, anecdoticului 
şi accidentalului, artificial aduse în prim-planul sce- 
nei și constituite în evenimente, purtarea, la şcoală, 
a unui batic, agresarea unui profesor și oricare alt 
„fapt de societate“ părând a fi anume concepute 

pentru a provoca indignările patetice ale unui Fin- 
kielkraut ori considerațiunile moralizatoare ale unui 
Comte-Sponville*. Aceeaşi vânare cu orice preț a 
senzaţionalului, deci a reușitei comerciale, mai poate, 
de asemenea, să conducă și la selectarea unor fapte 
diverse care, lăsate în voia elaborărilor sălbatice ale 
demagogiei (spontane sau calculate), pot să suscite 
un imens interes prin flatarea pulsiunilor şi pasiunilor 
cele mai elementare (cu afaceri precum răpirile de 
copii ori scandalurile capabile să provoace indigna- 
rea populară), și chiar anumite forme de mobilizare 
pur sentimentală şi caritabilă, ca și altele la fel de 
pasionale, însă agresive și învecinate cu linșajul sim- 
bolic, prin prezentarea asasinărilor de copii ori a 
incidentelor asociate unor grupuri stigmatizate. 
Rezultă că, în clipa de față, jurnaliștii din presa 
scrisă se văd puși în situaţia de a opta: să meargă 
în sensul modelului dominant, adică să facă jurnale 
care să fie niște cvasi-telejurnale, sau, dimpotrivă, 
să accentueze diferența, să conceapă o strategie de 
diferenţiere a propriului produs? Să intre în compe- 
tiție, riscând să piardă pe ambele terenuri, pierzând 
publicul asociat definiţiei stricte a mesajului cultural, 
sau, din contră, să insiste asupra diferenţei? Problema 


* Alain Finkielkraut și André Comte-Sponville, cunos- 
cuți intelectuali francezi, autori constanți de eseuri intens 
mediatizate și dezbătute (n.t.). 

aceasta se pune și în interiorul câmpului televizual 
propriu-zis, ca sub-câmp înglobat câmpului jurna- 
listic. În stadiul actual al observaţiilor mele, consider 
că, în mod inconștient, responsabilii, victime ale 
„metalității-audimat“, nu optează cu adevărat. (Se 
observă, astfel, că, de cele mai multe ori, marile op- 
ţiuni sociale nu sunt făcute de nimeni. Dacă, mai 
mult sau mai puțin, sociologul deranjează întot- 
deauna, este pentru că el își obligă semenii să conști- 
entizeze anumite lucruri pe care aceștia ar prefera 
să le păstreze în inconștient.) Părerea mea este că 
tendința generală determină organele de producţie 
culturală de tip vechi să-și abandoneze specificita- 
tea pentru a se aventura pe un teren pe care oricum 
vor fi învinse. Astfel, canalul cultural La Sept, de 
pildă, devenit Arte, a trecut foarte repede de la o 
politică de esoterism intransigent, agresiv chiar, 
spre încheierea unui compromis mai mult sau mai 
puţin rușinos cu exigenţele audimatului, ceea ce a 
condus la o cumulare a compromiterii prin facili- 
tate în prime time cu esoterismul programat la orele 
târzii ale nopții. Le Monde se vede, şi el, confruntat 
cu o opțiune de același tip. Nu vreau, însă, să intru 
în detaliile analizei; am spus, cred, suficient pentru 
a arăta cum se poate face trecerea de la o analiză a 
structurilor invizibile — care, asemenea, într-o oare- 
care privinţă, forței de gravitație, constituie niște 
lucruri pe care nimeni nu le vede, dar pe care suntem 

obligați să le presupunem dacă vrem să înţelegem 
ce se întâmplă — la experiențele individuale, felul, 
adică, în care anumite raporturi de forță invizibile se 
traduc în conflicte personale, în opţiuni existențiale. 

Câmpul jurnalismului are o particularitate: este 
mai dependent de forțele exterioare decât oricare 
alt câmp de producţie culturală (câmpul literaturii, 
câmpul juridic, câmpul ştiinţific etc.). El depinde 
extrem de direct de cerere, este supus sancţiunilor 
nemijlocite ale pieţei, ale plebiscitului într-o măsură, 
poate, chiar mai mare decât câmpul politic. Alterna- 
tiva „pur“ versus „comercial“, observabilă în toare 
aceste câmpuri (în teatru, de pildă, sub forma opo- 
ziţiei dintre teatrul de bulevard și teatrul de avan- 
gardă, opoziţie echivalentă aceleia dintre TF1 şi Le 
Monde, cu aceleași opoziții dintre un public mai 
cultivat, de o parte, şi mai puţin cultivat, de cealaltă 
parte, numărând mai mulți studenţi de o parte și 
mai mulți negustori de cealaltă), se impune în dome- 
niul televiziunii cu o brutalitate ieșită din comun, 
ponderea polului comercial fiind, aici, neînchipuit 
de mare: fără precedent ca intensitate, ea este, de 
asemenea, fără egal și dacă o comparăm din punct 
de vedere sincronic, în prezent, cu ceea ce se întâm- 
plă în interiorul altor câmpuri. În plus, în universul 
jurnalismului nu întâlnim un echivalent a ceea ce 
se poate observa în universul științei, de pildă, unde 
există un fel de justiție imanentă care face ca acela 

care încalcă anumite interdicții să fie pedepsit, cel 
care se conformează regulilor atrăgându-și, din 
contră, stima egalilor săi (manifestată, de pildă, sub 
formă de referințe, de citări). Unde sunt, în jurna- 
lism, sancțiunile, pozitive sau negative? Singurul 
embrion de critică este reprezentat de emisiunile 
satirice, de felul celei intitulate Les Guignols de l'info 
[„„Marionetele emisiunilor de știri“]. Cât priveşte 
recompensele, acestea nu se manifestă decât, cel 
mult, sub forma „reluărilor“ (faptul de a fi citat de 
un alt jurnalist), dar acestea constituie un indiciu 
rar, puțin vizibil şi ambiguu. 

Universul jurnalismului este un câmp aflat, însă, 
prin intermediul audimatului, sub presiunea câm- 
pului economic. lar acest câmp al jurnalismului, 
atât de eteronom, atât de puternic supus constrân- 
gerilor de ordin comercial, exercită, la rândul său, 
o constrângere asupra tuturor celorlalte câmpuri, în 
calitate de structură. Acest efect structural, obiectiv, 
anonim și invizibil nu are nimic de-a face cu ceea 
ce se vede în mod direct, cu ceea ce se obișnuiește 
a fi denunțat, adică cu intervenţia unei persoane sau 
a alteia... Nu putem și nu trebuie să ne mulțumim 
cu a denunța responsabili. Karl Kraus, de pildă, 
marele autor satiric vienez, îl ataca peste măsură 

de violent pe omologul a ceea ce ar fi, în zilele noas- 
tre, directorul săptămânalului Le Nouvel Observa- 
teur. Fl îşi petrecea timpul denunțând conformismul 
cultural, distrugător pentru cultură, al acestuia, com- 
plezenţa lui faţă de scriitorii minori sau minabili, 
discreditarea, de către același, a ideilor pacifiste prin 
practicarea lor într-un mod ipocrit... La fel, și în 
general, criticii au în vedere persoane. Or, când faci 
sociologie, ajungi să înveți că bărbații şi femeile 
sunt, desigur, responsabili, însă și unii, și alții sunt 
determinaţi, în posibilităţile şi în imposibilităţile 
lor, de structura în care se află plasați și de poziția 
pe care o ocupă în cadrul acestei structuri. Nu 
putem, prin urmare, să ne mulțumim cu a pole- 
miza împotriva cutărui jurnalist, cutărui filosof ori 
cutărui filosof-jurnalist... Fiecare are ţintele sale pe 
care le expune criticilor. Eu însumi cedez, uneori, 
acestei tentaţii: Bernard-Henri Levy a devenit un 
fel de simbol al scriitorului-jurnalist ori al filoso- 
fului-jurnalist. Nu mi se pare, însă, demn pentru 
un sociolog să vorbească despre Bernard-Henri 
Levy... Trebuie văzut că acesta nu reprezintă decât 
un soi de epifenomen al unei structuri, că este, 
precum un electron, expresia unei structuri. Nu 
vom înţelege nimic dacă nu vom înțelege câmpul 
care îl produce și care îi conferă mica forță de care 
el dispune. 

Faptul acesta este deosebit de important pentru 
dedramatizarea analizei și pentru orientarea rațio- 
nală a acțiunii. Nutresc, într-adevăr, convingerea 
(stă mărturie chiar faptul că o prezint pe un canal de 
televiziune) că analize precum cea de fața ar putea să 
contribuie, fie şi doar parțial, la schimbarea actualei 
stări de lucruri. Toate ştiinţele au această pretenţie. 
Auguste Comte spunea: „Știință — adică previziune, 
previziune — adică acțiune“. Ştiinţa socială este la fel 
de îndreptățită ca toate celelalte ştiinţe să aibă această 
ambiţie. Atunci când descrie un spaţiu precum jur- 
nalismul, investind la pornire pulsiuni, sentimente 
şi pasiuni, pasiuni și pulsiuni care sunt sublimate, 
apoi, prin travaliul de analiză, sociologul nutrește 
o anumită speranţă de eficacitate. Făcând, de pildă, 
oamenii conștienți în privinţa mecanismelor, el îi 
poate ajuta cu un plus de libertate pe cei manipulați 
de aceste mecanisme, fie ei jurnaliști ori telespecta- 
tori. Consider — aceasta este o paranteză — că jurna- 
liştii care se pot simţi, cum se spune, obiectivaţi ar 
putea, ascultând cu atenție cele spuse de mine, să 
ajungă să-și spună — sper, cel puțin, acest lucru — 
că, explicitând lucruri pe care, confuz, și ei le simt, 
nedorind, însă, să le cunoască cu adevărat, le-ar putea 
fi oferite niște instrumente de libertate care să-i poată 
face capabili să controleze mecanismele despre care 
am vorbit. Concret, ne putem, de exemplu, gândi 

la încheierea, în interiorul jurnalismului, a unor ali- 
anțe care să depăşească limitele stricte ale ziarelor 
şi care să permită neutralizarea unora dintre efectele 
generate de concurenţă. Dacă o parte dintre efectele 
malefice se datorează efectelor structurale ce orien- 
tează concurența, care, la rândul ei, produce urgenţa, 
care, la rândul ei, produce obsesia scoop-ului, care, 
la rândul ei, face ca o informaţie extrem de pericu- 
Joasă să poată fi lansată pur şi simplu pentru a o 
lua înaintea unui concurent, victorie pe care, de 
altfel, nimeni n-o va băga în seamă, dacă lucrurile 
stau, prin urmare, cu adevărat astfel, faptul de a face 
ca aceste mecanisme să devină conştiente şi explicite 
poate conduce spre o concertare în vederea neutra- 
lizării concurenței. (Așa cum se și procedează, de alt- 
fel, uneori, în situații extreme, cum ar fi răpirile de 
copii, putem să ne imaginăm — sau să visăm — că jur- 
naliștii vor ajunge să se pună de acord pentru a refuza 
să-i invite — mânaţi de obsesia audimatului — pe anu- 
miţi lideri politici cunoscuţi pentru — și prin — 
discursurile lor xenofobe și să se angajeze să nu repro- 
ducă aceste discursuri, ceea ce ar fi cu mult mai 
eficace decât toate așa-zisele „delimitări“ și „respin- 
geri“.) Devin de-a dreptul utopic, și ştiu acest lucru. 
Însă acelora care nu încetează să-i reproșeze sociolo- 
gului determinismul şi pesimismul său, le-aş spune 
doar că, dacă mecanismele care generează abaterile 

de la morală ar deveni conştiente, o acțiune conști- 
entă care să încerce să controleze aceste mecanisme 
ar deveni, la rândul ei, posibilă. În acest univers carac- 
terizat printr-un înalt grad de cinism, se vorbeşte 
foarte mult despre morală. Ca sociolog, ştiu foarte 
bine că morala nu poate să fie eficientă decât dacă 
se sprijină pe structuri, pe mecanisme care să facă 
în așa fel ca oamenii să devină interesați de morală. 
Iar pentru ca o atitudine de felul unei preocupări 
morale să poată să apară, ar trebui ca ea să bene- 
ficieze de suporturi şi de întăriri, de recompense 
înăuntrul acestei structuri. Aceste recompense ar 
putea să vină şi din partea publicului (dacă acesta 
ar fi mai luminat și mai conştient în privința manipu- 
lărilor la care este supus). 

Consider, prin urmare, că, în momentul de față, 
toate câmpurile de producţie culturală sunt supuse 
constrângerii structurale a câmpului jurnalistic şi 
nu a unuia sau altuia dintre jurnaliști ori dintre direc- 
torii de canale, ei înșiși depășiți de forțele câmpului. 
Iar această constrângere exercită efecte sistematice 
echivalente în toate câmpurile. Câmpul jurnalistic 
acţionează, în calitatea sa de câmp, asupra celorlalte 
câmpuri. Cu alte cuvinte, un câmp el însuși din ce 
în ce mai dominat de logica pieţei ajunge să im- 
pună, într-o măsură tot mai mare, propriile sale con- 
strângeri unor universuri diferite. Prin intermediul 

presiunii exercitate de audimat, apăsarea economiei 
se exercită asupra jurnalismului și, prin intermediul 
apăsării pe care televiziunea o exercită asupra jurna- 
lismului, ponderea economiei ajunge să apese asupra 
celorlalte jurnale — chiar și asupra celor mai „pure“ 
dintre ele —, ca și asupra jurnaliștilor, care, treptat, 
îngăduie să le fie impuse probleme care sunt speci- 
fice televiziunii. Şi, la fel, prin intermediul ponderii 
deținute de câmpul jurnalistic în ansamblul său, 
economicul ajunge să apese asupra tuturor câmpu- 
rilor de producţie culturală. 

Într-un număr al publicației Actes de la recherche 
en sciences sociales dedicat jurnalismului, există un 
consistent articol al lui Remi Lenoir ce demonstrează 
felul în care, în interiorul universului judiciar, anu- 
miţi magistrați justițiari, nu dintre cei mai respec- 
tabili din punctul de vedere al normelor interne ale 
câmpului juridic, au putut să se servească de televi- 
ziune pentru a modifica raporturile de forță din inte- 
riorul câmpului şi pentru a scurtcircuita ierarhiile 
interne ale acestuia. Ceea ce poate fi foarte bine în 
unele cazuri, dar poate, totodată, să pună în pericol 
stadiul, atât de dificil atins, al raționalității colective; 
sau, mai precis, să pună sub semnul întrebării anumite 
progrese asigurate şi garantate de autonomia unui 
univers juridic capabil de a opune propria sa logică 
intuiţiilor prin care se manifestă simţul dreptăţii, 

simţul juridic comun, victime, deseori, ale aparen- 
țelor şi ale pasiunilor. Ai sentimentul că presiunea 
exercitată de jurnaliști, indiferent că aceştia exprimă 
propriile lor viziuni şi valori sau că pretind, cu de- 
plină bună-credinţă, a se face purtătorii de cuvânt 
ai „emoției populare“ ori ai „opiniei publice“, orien- 
tează, uneori în mod decisiv, activitatea judecătorilor. 
Există, chiar, voci care vorbesc despre un adevărat 
transfer al puterii de a judeca. Echivalentul acestui 
fenomen poate fi identificat şi în interiorul univer- 
sului științific, unde, așa cum se poate vedea din „afa- 
cerile“ analizate de Patrick Champagne, se poate 
ajunge ca logica demagogiei — altfel spus, a audima- 
tului — să se substituie criticii interne. 

Toate acestea pot părea, desigur, niște lucruri ab- 
stracte: le voi enunța, prin urmare, mai simplu. În 
fiecare dintre câmpuri — câmpul universitar, câmpul 
istoricilor etc. —, există dominatori și dominați, în 
funcţie de valorile interne ale câmpului respectiv. 
Un „bun istoric“ este acela despre care bunii istorici 
spun că este un bun istoric. Lucrurile se petrec, cu 
necesitate, în mod circular. Heteronomia apare, însă, 
în momentul când cineva care nu e matematician 
poate să intervină pentru a-și da cu părerea despre 
matematicieni, când cineva care nu este recunoscut 
ca istoric (un istoric de televiziune, de pildă) poate să 
se pronunţe în privinţa istoricilor și să fie ascultat. 

De la înălțimea „autorității“ pe care i-o conferă tele- 
viziunea, dl Cavada, de pildă, poate să ne spună că 
cel mai mare filosof francez contemporan e dl X. Se 
poate, însă, imagina arbitrarea unui diferend dintre 
doi matematicieni, doi biologi sau doi fizicieni prin 
referendum ori printr-o dezbatere televizată între 
doi parteneri aleşi de dl Cavada? Or, mediile de infor- 
mare nu încetează să intervină pentru emiterea unor 
astfel de verdicte. Săprămânalele se dau în vânt după 
așa ceva: să întocmească bilanțuri ale deceniului, 
să-i desemneze pe cei mai mari zece „intelectuali“ 
ai ultimilor zece sau cincisprezece ani ori ai săptă- 
mânii, pe „intelectualii“ care contează, pe cei care 
urcă și pe cei care coboară în top... De ce toate aces- 
tea au un atât de mare succes? Pentru că reprezintă 
niște instrumente ce permit intervenţia la bursa valo- 
rilor intelectuale, instrumente de care intelectualii, 
adică acționarii (de multe ori mărunți, puternici, 
însă, în domeniul presei ori al editurilor...) se slujesc 
pentru a încerca să determine o creştere a propriilor 
lor acţiuni. Există, de asemenea, tot soiul de dicțio- 
nare (ale filosofilor, ale sociologilor ori ale sociolo- 
giei, ale intelectualilor etc.) care nu sunt — și n-au 
fost vreodată — altceva decât niște instrumente de 
putere, de consacrare. Una dintre strategiile cele 
mai curente constă, de pildă, în includerea în astfel 

de dicționare sau de topuri a unor persoane care, 
conform unor criterii specifice, ar putea și ar trebui 
să fie excluse din ele sau, dimpotrivă, în excluderea 
unora care ar putea și ar trebui să fie incluse sau, 
în sfârşit, în alăturarea, pe lista aceluiași „palmares“, 
a lui Claude Levi-Strauss și a lui Bernard-Henri Levy, 
de exemplu, adică a unei valori indiscutabile și a 
uneia indiscutabil discutabile, pentru a se încerca, 
în felul acesta, o modificare a structurii evaluărilor. 
Ziarele mai intervin, însă, şi pentru a pune probleme 
care sunt imediat preluate de către intelectualii-jur- 
naliști. Anti-intelectualismul, care constituie una 
dintre constantele structurale (lesne de înțeles) ale 
lumii jurnalistice, îi împinge pe jurnalişti să ridice 
periodic problema erorilor comise de intelectuali 
sau să introducă dezbateri ce nu pot să-i mobilizeze 
decât pe intelectualii-jurnaliști și care nu au, cel 
mai adesea, altă rațiune de-a fi decât aceea de a le 
permite acestor intelectuali de televiziune să existe 
mediatic, prin crearea unui „spaţiu de antenă“ 
Aceste intervenții din afară sunt deosebit de peri- 
culoase, în primul rând pentru că ele pot să-i in- 
ducă în eroare pe profani, care, orice s-ar spune, au 
greutate, în măsura în care producătorii culturali 
au nevoie de auditoriu, de spectatori, de cititori, 
care contribuie la succesul vânzării de cărţi și, prin 

intermediul vânzării, acţionează asupra editorilor, 
iar prin intermediul editorilor, asupra posibilităților 
de publicare în viitor. Din pricina tendinței me- 
diilor de informare de a celebra numai acele produse 
comerciale menite să sfârșească în ale lor bestsellers 
lists, aşa cum e cazul în momentul de față, ca şi a ten- 
dinței de a impune logica „trimiterii ascensorului“ 
între scriitorii- jurnaliști și jurnaliștii-scriitori, tinerilor 
autori publicaţi în 300 de exemplare, fie ei poeți, 
romancieri, sociologi sau istorici, le va fi din ce în ce 
mai greu să publice. (Paranteză: paradoxal, consider 
că sociologia, şi mai cu seamă sociologia intelectua- 
lilor, a contribuit, într-o măsură deloc neglijabilă, 
la instaurarea actualei stări de lucruri, observabile 
în câmpul intelectual francez. În mod involuntar, 
desigur, dat fiind că ea poate să facă obiectul a două 
tipuri de utilizare de sens opus, unul cinic, constând 
în a te servi de cunoașterea legilor mediului pentru 
a-ți pune la punct strategii cât mai eficiente, celă- 
lalt, ce ar putea fi numit cinic, constă în a te servi 
de cunoaşterea legilor şi a tendinţelor cu scopul de 
a le combate. Am convingerea că există un număr 
de indivizi cinici, de profeţi ai transgresiunii, de 
fast-thinkers de televiziune și de istorici-jurnalişti, 
autori de dicționare și de bilanţuri ale gândirii con- 
temporane dictate pe bandă de magnetofon, care 
se servesc în mod deliberat de sociologie — sau, mai 

precis, de ceea ce înțeleg ei din ea — pentru a da lovi- 
turi de forță, lovituri de stat specifice în interiorul 
câmpului intelectual. Acelaşi lucru ar putea fi afir- 
mat și despre ceea ce este cu adevărat critic în gân- 
direa lui Debord*, care, ridicat la rangul de mare 
gânditor al spectacolului, servește drept alibi unui 
fals radicalism cinic, capabil să-l neutralizeze.) 


* „Filosof, sociolog, strateg sau poet?“, am găsit pe 
cineva întrebându-se, pe Internet, cu privire la Guy De- 
bord. În dicționarele canonice (Larousse, Robert etc.) nu 
există articole despre acest autor. Lider autoproclamat (prin 
anii '50) al Internaționalei Letriste, apoi al Internaționalei 
Situaţioniste, pe care a dizolvat-o în 1972, Debord a devenit 
celebru ca autor al foarte influentei cărți La Société du 
Spectacle (1967), considerate a fi una dintre cele mai impor- 
tante lucrări teoretice despre cultura în capitalism și despre 
rolul medierii în relațiile sociale, carte reluată, în 1989, 
prin Commentaires sur la Société du Spectacle, în care Debord, 
revenind asupra ideilor sale din 1967, constată că ele s-au 
adeverit în totalitate, cu o singură excepție: societatea spec- 
tacolului și-a adăugat o nouă formă, spectacolul integrat. 
Personaj cu viaţă secretă și anarhică, autor baroc, iubitor de 
Nietzsche, Machiavelli, Baltasar Graciân şi Omar Khayyâm, 
Guy Debord a irupt în actualitatea care-i repudiase ideile, 
respingându-l, şi de care el însuși fugise, punându-și capăt 
vieţii, pe 30 noiembrie 1994, la numai 62 de ani, printr-un 
glonte tras în inimă. „Deși am citit foarte mult, am băut şi 
mai mult. Am scris mult mai puţin decât majoritatea celor 
care scriu, dar am băut mai mult decât majoritatea celor 
care beau“ (Panégyrique) (n.t.). 

Forţele şi manipulările jurnalistice pot însă să 
acţioneze și într-un mod chiar mai subtil, conform 
logicii calului troian, adică prin introducerea în 
interiorul universurilor autonome a unor producă- 
tori eteronomi, care, cu sprijinul unor forțe din afară, 
vor beneficia de o consacrare pe care nu ar avea 
cum s-o dobândească din partea egalilor săi. Aceşti 
scriitori pentru nescriitori și filosofi pentru nefilo- 
sofi şi aşa mai departe vor avea o cotă la televiziune, 
o pondere jurnalistică ce nu corespunde câtuși de 
puţin ponderii specifice deținute de ei în interiorul 
universului lor specific. Este un fapt: din ce în ce 
mai mult, în anumite discipline, consacrarea prin 
media începe să fie luată în calcul chiar şi de către 
comisiile CNRS-ului*. Atunci când un producător 
de emisiuni de televiziune sau de radio invită un 
cercetător, el îi conferă acestuia o anumită formă 
de recunoaștere care, până de curând, reprezenta mai 
degrabă o formă de degradare. Cu numai treizeci 
de ani în urmă, lui Raymond Aron, de pildă, îi era 
profund suspectată capacitatea, greu contestabilă, 


* Centre National de la Recherche Scientifique (Centrul 
Naţional de Cercetare Ştiinţifică), instituție publică franceză 
cu profil științific și tehnologic, însărcinată cu dezvoltarea și 
coordonarea cercetării ştiinţifice din toate domeniile (n.t.). 

de universitar din pricina faptului că avea legături 
cu media, ca jurnalist la Le Figaro. În clipa de față, 
modificarea raporturilor de forță dintre diferitele 
câmpuri este atât de radicală, încât, tot mai mult, 
criteriile de evaluare externe — faptul de a fi invitat 
la emisiunea lui Pivot*, consacrarea în paginile ma- 
gazinelor ilustrate, portretele închinate — își impun 
preeminenţa în fața judecății egalilor. S-ar cuveni 
oferite, aici, exemple din cuprinsul universului cel 
mai pur, universul științific al ştiinţelor „tari“ (din 
acela al ştiinţelor sociale ar fi ceva mai complicat, 
deoarece sociologii au ca obiect de studiu lumea 
socială, în care cu toții avem mize și interese, ceea 
ce duce la împărțirea în sociologi buni și sociologi 
proști din rațiuni ce nu au nimic în comun cu socio- 
logia). În cazul unor discipline aparent mai indepen- 
dente — precum istoria sau antropologia, biologia 
sau fizica —, arbitrajul mediatic începe să devină cu 
atât mai important cu cât obținerea de credite poate 
să depindă de o notorietate despre care nu se mai 
poate ști cu precizie cât anume datorează consa- 
crării mediatice și cât reputației deținute în rândul 
egalilor. Am aerul de a spune lucruri exagerate, dar, 
din păcate, aș putea să multiplic la nesfârşit exemplele 


* Bernard Pivot, cunoscut realizator de emisiuni cultu- 
rale de televiziune (Aposzropbes, Bouillon de culture), fonda- 


tor al mensualului literar Lire (n.t.). 

de intruziune a puterilor mediatice, altfel spus eco- 
nomice, mijlocite de media, în universul ştiinţei celei 
mai pure. Iată de ce întrebarea dacă trebuie, sau nu, 
să ne exprimăm la televiziune este una centrală și de 
ce mi-ar plăcea ca o comunitate precum cea ştiin- 
țifică să şi-o pună cu adevărat. Ar fi, într-adevăr, im- 
portant ca o conştientizare a mecanismelor descrise 
de mine să conducă spre anumite tentative colective 
de protejare a autonomiei, care constituie principala 
condiţie a progresului ştiinţific împotriva dominației 
crescânde exercitate de televiziune. 

Pentru ca impunerea puterii mediilor de infor- 
mare să ajungă să se exercite asupra unor universuri 
precum cel științific, este nevoie ca ea să beneficieze 
de anumite complicități în interiorul câmpului res- 
pectiv. Numai sociologia permite înțelegerea unor 
astfel de complicități. Jurnaliştii observă adeseori, 
cu enormă satisfacție, că universitarii iau cu asalt 
mediile de informare, solicitând o recenzie, cerșind 
o invitaţie, protestând împotriva uitării în care sunt 
lăsaţi, ceea ce te face ca, ascultând aceste mărturii, 
să ajungi să te îndoieşti de autonomia subiectivă 
a scriitorilor, artiștilor și savanților. Trebuie să luăm, 
însă, act de această dependenţă şi, mai presus de 
orice, să încercăm să-i înțelegem motivațiile și cau- 
zele. Trebuie, întrucâtva, să încercăm să înțelegem 
cine colaborează. Folosesc anume acest termen. Am 

publicat recent, în Actes de la recherche en sciences 
sociales, un articol de Gisèle Sapiro despre câmpul 
literar francez sub Ocupaţie. Această frumoasă ana- 
liză nu are drept scop să stabilească cine a colaborat 
şi cine nu şi nici să regleze, retrospectiv, conturile. Ea 
îşi pune problema de a înţelege de ce, la un moment 
dat, anumiţi scriitori au ales o tabără și nu pe cea- 
laltă, pornind de la o serie de variabile. Pentru a 
economisi timp, se poate afirma că, cu cât cineva 
este mai pe deplin recunoscut de către egalii săi, 
deci cu cât e mai bogat în capital specific, cu atât se 
arată mai înclinat să reziste; invers, cu cât un creator 
este mai eteronom în practicile sale propriu-zis 
literare, cu atât el e mai atras de latura comercială 
(precum Claude Farrere, de pildă, autor de romane 
de succes, al cărui echivalent există și azi) și cu atât 
se arată mai înclinat să colaboreze. 

Se cuvine însă să explic ceva mai amănunțit ce 
anume trebuie să înţelegem prin „autonom“ Un 
câmp foarte autonom, precum acela al matemati- 
cilor de pildă, este un câmp în care producătorii 
nu au drept clienţi decât pe contraconcurenții lor, 
pe aceia care ar fi putut să facă în locul lor desco- 
perirea pe care ei au făcut-o. (Visul meu este ca 
sociologia să devină un astfel de câmp; din păcate, 
toată lumea își vâră nasul în ea. Toţi au impresia că 
se pricep, iar dl Peyrefitte înțelege să-mi dea lecţii 

de sociologie. Şi, la urma urmelor, de ce n-ar face-o, 
din moment ce găseşte sociologi şi istorici care să 
discute cu el, la televiziune...) Pentru cucerirea auto- 
nomiei, este necesară ridicarea unui soi de turn de 
fildeş înăuntrul căruia indivizii să se judece, să se 
critice și chiar să se înfrunte, însă în cunoștință de 
cauză; în care să se poarte lupte, dar cu arme și 
instrumente științifice, cu tehnici și cu metode. Mi 
s-a întâmplat să discut, într-o zi, la radio, cu unul 
dintre colegii mei istorici. În direct, acesta mi-a spus: 
„Stimate coleg, am refăcut analiza dumneavoastră 
cu privire la corespondenţele (este vorba de o metodă 
de analiză statistică) dintre patroni şi mi se pare că 
nu aveţi dreptate“. Mi-am zis: „Minunat! Iată, în 
sfirşit, cineva care mă critică cu adevărat!...“ Se 
întâmplase, pur și simplu, ca el să fi pornit de la o 
altă definiţie a patronatului și să-i elimine din popu- 
laţia supusă analizei pe patronii de bănci. Era sufici- 
entă reintroducerea acestora (fapt ce angaja, însă, 
opțiuni teoretice şi istorice importante) pentru a fi 
de acord. Este necesar să existe un înalt grad de 
acord asupra terenului de dezacord, ca şi asupra 
mijloacelor de reglementare a dezacordului, pentru 
a avea o adevărată dezbatere științifică, susceptribilă 
să conducă spre un adevărat acord sau spre un ade- 
vărat dezacord ştiinţific. Lumea se miră, uneori, vă- 
zând că, la televizor, istoricii nu sunt întotdeauna 

de acord unii cu alții. Nu se înţelege faptul că, de 
foarte multe ori, aceste discuţii opun oameni care 
nu au nimic în comun și care nici nu ar trebui să 
se întâlnească și să stea de vorbă (e ca și cum am 
pune față în față — jurnaliștii proşti adoră asta! — un 
astronom şi un astrolog, un chimist și un alchimist, 
un sociolog al religiei și un șef de sectă etc.). 

Avem astfel, în cazul opțiunilor scriitorilor fran- 
cezi sub Ocupaţie, o aplicație particulară a ceea ce 
eu numesc legea lui Jdanov: cu cât un producător 
cultural este mai autonom, mai bogat în capital 
specific și mai radical orientat către piaţa restrânsă, 
în care nu-i are drept clienţi decât pe proprii săi 
contraconcurenți, cu atât el va fi mai înclinat spre 
rezistență. Cu cât, din contră, el produce mai mult 
pentru piața de mare producție (asemenea eseiș- 
tilor, scriitorilor-jurnalişti şi romancierilor care se 
conformează cererii), cu atât el este mai înclinat să 
colaboreze cu puterile externe — stat, biserică, partid 
şi, azi, jurnalism și televiziune —, să se supună cere- 
rilor și comenzilor acestora. 

Este o lege de maximă generalitate, ce se aplică 
şi în cazul prezentului. Mi se va obiecta că a colabora 
cu mediile de informare nu este câtuși de puţin ace- 
lași lucru cu a colabora cu inamicul nazist. Așa este, 
şi eu nu condamn, evident, aprioric, toate formele 
de colaborare cu jurnalele, radioul ori televiziunea. 

Din punctul de vedere al factorilor ce predispun la 
colaborare, înţeleasă, aceasta, ca supunere fără nici 
un fel de condiţii la anumite constrângeri ce distrug 
normele câmpurilor autonome, corespondenţa e, 
însă, izbitoare. Dacă câmpurile științific, politic și 
literar au ajuns să fie amenințate de dominația tele- 
viziunii este pentru că în interiorul acestor câmpuri 
există inși eteronomi, slab consacrați din punctul de 
vedere al valorilor specifice câmpului — sau, pentru 
a ne folosi de limbajul curent, „rataţi“ ori pe cale de 
a se rata —, care sunt profund interesați de instaurarea 
eteronomiei, de faptul de a merge să-și caute în afara 
câmpului consacrarea (rapidă, precoce, prematură 
şi efemeră) pe care nu au izbutit s-o obțină înăuntrul 
câmpului și care, mai mult decât atât, vor fi foarte 
bine văzuţi de către jurnalişti, deoarece nu-i înspăi- 
mântă pe aceștia (spre deosebire de autorii cu un 
grad sporit de autonomie) şi sunt gata să se adapteze 
la exigenţele cerute de ei. Iar dacă mi se pare indis- 
pensabil să-i combatem pe intelectualii eteronomi 
e pentru că ei constituie calul troian prin interme- 
diul căruia eteronomia, altfel spus legile negoţului şi 
ale economiei, se insinuează în interiorul câmpului. 

Trec, rapid, la exemplul politicii. Şi câmpul politic 
dispune de o oarecare autonomie. Parlamentul, de 
pildă, reprezintă un fel de arenă în interiorul căreia 
urmează a fi reglate, prin limbaj și prin vot, un anumit 

număr de dispute între nişte oameni însărcinați să 
exprime interese divergente sau chiar opuse. Televi- 
ziunea va produce în acest câmp niște efecte ana- 
loage cu cele pe care le produce în restul câmpurilor, 
mai cu seamă în cel juridic: va pune sub semnul 
întrebării drepturile autonomiei. Drept dovadă, voi 
relata pe scurt o poveste expusă în același număr 
din Actes de la recherche en sciences sociales consacrat 
dominației exercitate de jurnalism, povestea micuţei 
Karine. Este vorba despre o fetiță din sudul Franței 
care a fost asasinată. Micul jurnal local relatează fap- 
tele, protestele indignate ale tatălui, ale fratelui tată- 
lui, care organizează imediat o mică manifestaţie 
locală, reluată de un mic jurnal, apoi de încă unul. 
Se spune: „Înfiorător, un copil! Trebuie reintrodusă 
pedeapsa cu moartea!“. Oamenii politici locali inter- 
vin şi ei, adepții Frontului Naţional* sunt peste 
măsură de excitați. Un jurnalist din Toulouse ceva 
mai lucid încearcă să pună în gardă: „Atenţie, avem 
de-a face cu un linșaj, să stăm o clipă să reflectăm“ 

Asociaţiile de avocați se amestecă și ele, denunţând 
tentația justiției directe... Presiunea crește; şi, până 
la urmă, se ajunge ca pedeapsa cu închisoarea pe 
viață să fie restabilită. În acest film derulat cu viteză 
accelerată, se poate foarte bine vedea felul în care, 


* Partid politic de extremă dreapta, creat în 1972 şi 
avându-l ca preşedinte pe Jean-Marie Le Pen (n.t.). 

prin intermediul mediilor acţionând ca instrument 
de informare mobilizatoare, devine posibilă instau- 
rarea unei forme perverse de democraţie directă, care 
anulează distanța față de urgență, față de presiunea 
pasiunilor colective, nu neapărat democratice, asigu- 
rată în mod normal de logica relativ autonomă a 
câmpului politic. Vedem reconstituindu-se, astfel, 
logica răzbunării împotriva căreia s-a constituit în- 
treaga logică juridică și chiar politică. Se mai poate, 
de asemenea, întâmpla și ca jurnaliștii, nepăstrând 
distanța necesară reflecţiei, să joace rolul pompie- 
rului incendiator. Ei pot, într-adevăr, să contribuie 
la crearea unui eveniment prin exagerarea unui fapt 
divers (asasinarea unui tânăr francez de către un alt 
tânăr francez, dar „de origine africană“), pentru ca 
mai apoi să-i denunțe pe cei care vin să toarne gaz 
peste focul pe care ei l-au aprins (este vorba despre 
același Front Naţional care, fireşte, exploatează sau 
încearcă să exploateze „emoția provocată de eveni- 
ment“, cum se exprimă înseși ziarele care au creat 
evenimentul prin plasarea lui pe prima pagină şi 
în deschiderea tuturor jurnalelor televizate etc.); și 
care pot, apoi, să-și asigure un profit de virtute, de 
suflet umanist, prin denunțarea cu surle și trâmbiţe 
şi prin condamnarea sentenţioasă a intervenției ra- 
siste a celui pe care ei l-au ajutat, astfel, să se con- 
stituie și căruia continuă să-i ofere cele mai bune 
instrumente de manipulare de care dispun. 

Dreptul de a intra și datoria de a ieși 


Aș dori să mă refer, acum, în câteva cuvinte, la 
problema raporturilor dintre esoterism și elitism. 
Este o problemă cu care s-au confruntat și în care, 
uneori, s-au înfundat, încă din secolul trecut, mai 
toți gânditorii. Mallarmé, de pildă, care este sim- 
bolul prin excelenţă al scrisului esoteric, pur, care 
nu scria decât pentru câteva persoane, într-o limbă 
ininteligibilă pentru restul lumii, s-a arătat întreaga 
viață preocupat de transmiterea către cei mulți a 
cuceririlor muncii sale de poet. Dacă mediile de in- 
formare ar fi existat pe vremea sa, Mallarme ar fi 
fost, cu siguranță, unul care s-ar fi întrebat: „Să mă 
duc la televiziune? Cum se poate împăca impera- 
tivul «purității», inerent oricărui fel de activitate 
ştiinţifică și intelectuală, și care duce la esoterism, 
cu preocuparea democratică de a face în aşa fel 
ca aceste cuceriri să devină accesibile pentru cei 
mulți?“ Am atras deja atenția asupra faptului că 
televiziunea produce două tipuri de efecte. Pe de 
o parte, ea lărgește dreptul de a intra într-un anu- 
mit număr de câmpuri (filosofic, juridic etc.): ea are 
puterea de a unge sociolog, scriitor sau filosof etc. 
pe cineva care nu a plătit dreptul de a intra din punc- 
tul de vedere al definiţiei interne a profesiunii. Pe 
de altă parte, audiența ei este maximă. Ceea ce mi 
se pare, însă, dificil de justificat este faptul de a lărgi 

dreptul de intrare pe motivul audienței extinse. Mi 
se va obiecta că sunt pe cale de a avea manifestări 
elitiste, că apăr cetatea amenințată a marii științe 
şi a marii culturi sau chiar că o interzic poporului 
(încercând să interzic accesul la televiziune al celor 
care își spun, uneori, purtătorii de cuvânt ai poporu- 
lui, cu onorariile lor exorbitante şi traiul pe picior 
mare, sub pretextul că știu să se facă înţeleși de 
popor, să se facă plebiscitați prin intermediul audi- 
matului). În fapt însă, ceea ce apăr eu aici sunt con- 
diţiile indispensabile producerii și difuzării creațiilor 
cele mai înalte ale umanităţii. Pentru a scăpa din 
alternativa elitism versus demagogie, trebuie să susții 
în același timp menţinerea şi chiar restrângerea drep- 
tului de a intra în câmpurile de producţie — spuneam, 
ceva mai devreme, că aşa mi-ar plăcea să stea lucru- 
rile în sociologie, ale cărei necazuri se datorează, în 
cea mai mare parte, faptului că, în cazul ei, dreptul 
de a intra este prea larg — și întărirea datoriei de a 
ieși în lume, însoţită de o ameliorare a condițiilor 
şi a mijloacelor de ieşire. 

Ni se tot flutură pericolul nivelării (este una din- 
tre temele recurente ale gândirii reacționare, ce poate 
fi întânită mai cu seamă la Heidegger). În realitate 
însă, acesta nu poate fi provocat decât de intruziunea 
imperativelor mediatice în câmpurile de producţie 
culturală. Trebuie să apărăm atât esoterismul inerent 

(prin definiție) oricărei cercetări de avangardă, cât 
şi necesitatea de a exoteriza esotericul și de a lupta 
pentru cucerirea mijloacelor de a face acest lucru 
în bune condiții. Cu alte cuvinte, trebuie să apărăm 
condițiile de producţie necesare pentru a face să 
progreseze universalul și, în același timp, trebuie să 
ne străduim să generalizăm condiţiile de acces la 
universal, de a face în așa fel încât să existe tot mai 
mulți oameni care să îndeplinească condiţiile nece- 
sare însușirii universalului. Cu cât o idee este mai 
complicată, ca urmare a faptului că a fost produsă 
în interiorul unui univers autonom, cu atât răspân- 
direa ei este mai dificilă. Pentru depășirea acestei difi- 
cultăți, este nevoie ca producătorii retrași în micuța 
citadelă să știe să iasă din ea şi să se lupte, colectiv, 
pentru asigurarea unor bune condiţii de difuzare, 
pentru a fi proprietarii propriilor lor mijloace de 
difuzare; să se lupte, totodată, în asociere cu profe- 
sorii, cu sindicatele cele mai diverse etc. pentru ca 
receptorii să primească o educaţie care să urmărească 
ridicarea nivelului lor de receptare. Întemeietorii 
Republicii Franceze spuneau, în veacul trecut — am 
uitat acest lucru —, că țelul educaţiei îl reprezintă 
nu doar însușirea științei de a citi, de a scrie şi de 
a socoti pentru a putea avea un bun om al muncii, 
ci și de a face în așa fel ca acesta să dispună de mij- 
loacele intelectuale care să-l transforme într-un bun 

cetățean, capabil să înţeleagă legile, să-și înțeleagă 
şi apere drepturile, să înființeze asociații sindicale... 
Trebuie să muncim la universalizarea condiţiilor de 
acces la universal. 

Putem și trebuie să luptăm împotriva audima- 
tului în numele democraţiei. Așa ceva poate părea 
de-a dreptul paradoxal, dat fiind că aceia care susțin 
domnia audimatului pretind că nu există nimic mai 
democratic decât acesta (e argumentul favorit al 
comanditarilor de publicitate şi al agenților de publi- 
citate cei mai cinici, susținuți de unii sociologi, 
pentru a nu mai vorbi despre eseiştii cu idei scurte, 
care identifică critica sondajelor — și a audimatului — 
cu critica sufragiului universal), că trebuie să li se 
lase oamenilor libertatea de a judeca și de a alege 
(„numai prejudecățile voastre de intelectuali elitişti 
vă fac să disprețuiți lucrurile acestea“). Audimatul 
reprezintă sancţiunea conferită de piață, de econo- 
mie, de o legalitate, cu alte cuvinte, externă și pur 
comercială, iar supunerea la exigenţele acestui instru- 
ment de marketing reprezintă echivalentul exact, 
în materie de cultură, a ceea ce este demagogia, care 
se ghidează după sondajele de opinie, în materie 
de politică. Televiziunea comandată de audimat face 
ca asupra consumatorului presupus liber şi luminat 
să apese exigenţele pieţei, care nu au nimic de-a face 
cu exprimarea democratică a unei opinii colective 

luminate, raționale, a unei rațiuni publice, așa cum 
ar vrea să ne facă să credem demagogii cinici. Gân- 
ditorii critici şi organizațiile însărcinate cu expri- 
marea intereselor celor dominați sunt, însă, foarte 
departe de a avea o gândire clară asupra acestei pro- 
bleme. Fapt care contribuie, într-o cantitate deloc 
neglijabilă, la întărirea mecanismelor pe care am 
încercat să le descriu. 


Anexă 
Dominația 
jurnalismului! 


l Mi s-a părut util să reproduc, aici, acest text (publi- 
cat deja în Actes de la recherche en sciences sociales), în care 
am expus, într-o formă mai riguroasă şi mai controlată, 
majoritatea temelor cărora le-am oferit, mai sus, o versiune 
ceva mai accesibilă (n.a.). 


Obiectul analizei de faţă îl constituie nu „puterea 
jurnaliștilor“ — și cu atât mai puţin jurnalismul ca 
„a patra putere în stat“ —, ci dominația pe care meca- 
nismele unui câmp jurnalistic din ce în ce mai supus 
exigențelor pieţei (ale publicului și ale comandita- 
rilor de publicitate) o exercită în primul rând asupra 
jurnalistilor înşişi (şi asupra intelectualilor-jurnaliști) 
şi, în al doilea rând — parţial, chiar prin intermediul 
lor —, asupra diferitelor câmpuri de producţie cultu- 
rală (câmpul juridic, câmpul literar, câmpul artistic, 
câmpul științific). Este vorba, așadar, de o exami- 
nare a felului în care constrângerea structurală pe 
care acest câmp, el însuși dominat de constrânge- 
rile exercitate de piață, o face să se exercite, modifică, 
mai mult sau mai puţin în profunzime, raporturile 
de forţă existente în interiorul diverselor câmpuri, 
afectând ceea ce se întâmplă și ceea ce se produce 
în cuprinsul lor și inducând efecte foarte asemănă- 
toare în niște universuri fenomenal foarte diferite. 
Încerc să fac, însă, acest lucru fără să cad în vreuna 

dintre cele două erori opuse, iluzia „nemaivăzutu- 
lui“ și aceea a lui „nimic nou“ 

Dominația pe care câmpul jurnalistic și, prin 
intermediul său, logica pieţei o exercită asupra câm- 
purilor de producţie culturală, chiar și asupra celor 
mai autonome, nu conţine nimic radical nou: am 
putea foarte lesne să întocmim, pe baza unor texte 
aparținând unor scriitori din veacul trecut, un tablou 
dintre cele mai realiste al efectelor de maximă gene- 
ralitate pe care această dominație le produce în 
interiorul acestor universuri protejate!. Trebuie însă 
să evităm a ignora specificitatea situaţiei actuale, 
care, dincolo de coincidenţele rezultate ca efect al 


! Ne putem convinge de acest fapt parcurgând, de pildă, 
lucrarea scrisă de Jean-Marie Goulemot şi Daniel Oster 
intitulată Gens de lettres. Écrivains et Bohèmes, în care pot 
fi întâlnite nenumărate exemple de observaţii și de notații 
constitutive pentru sociologia spontană a mediului literar 
şi pe care scriitorii le produc fără a le deține, însă, şi princi- 
piul, mai cu seamă în eforturile lor de a-și obiectiva adver- 
sarii sau ceea ce nu le convine din ansamblul lumii literare 
(cf. J.-M. Goulemot, D. Oster, Gens de lettres. Écrivains 
et Bohèmes, Paris, Minerve, 1992). Intuirea omologiilor 
mai poate, de asemenea, să deceleze, printre rândurile unei 
analize a funcționării câmpului literar în secolul trecut, 
şi o descriere a funcţionării ascunse a câmpului literar de 
astăzi (aşa cum a făcut, de pildă, Philippe Murray, „Des 
règles de l’art aux coulisses de la misère“, Art Press, 186, 
juin 1993, pp. 55-67) (n.a.). 

omologiilor, prezintă o serie de caracteristici relativ 
fără precedent: efectele pe care dezvoltarea televi- 
ziunii le produce în interiorul câmpului jurnalistic 
şi, prin intermediul acestuia, în interiorul tuturor 
celorlalte câmpuri de producţie culturală, sunt in- 
comparabil mai importante, prin densitatea și am- 
ploarea lor, decât cele provocate, prin intermediul 
presei de mare tiraj şi al foiletonului, de apariția 
literaturii industriale, suscitând din partea scriitori- 
lor reacţiile de indignare și de revoltă care au generat, 
conform opiniei lui Raymond Williams, definițiile 
moderne ale „culturii“. 

Câmpul jurnalistic face ca asupra diferitelor câm- 
puri de producţie culturală să se exercite un ansam- 
blu de efecte legate, prin formă și eficacitate, de 
propria lui structură, altfel spus de repartizarea 
diverselor ziare şi a diverșilor jurnaliști în funcție 
de autonomia lor în raport cu forțele externe, cele 
ale pieței cititorilor și cele ale pieţei comanditarilor 
de publicitate. Aceasta deoarece gradul de autono- 
mie al unui organ de presă se măsoară, fără doar 
şi poate, după procentul rețetei sale provenite din 
publicitate și din ajutorul oferit de stat (sub formă 
de publicitate sau de subvenții), ca și după gradul 
de concentrare a comanditarilor. În ceea ce priveşte 
gradul de autonomie a unui jurnalist particular, 
acesta depinde, mai întâi, de gradul de concentrare 
a presei (care, reducându-și numărul de patroni 

potenţiali, mărește insecuritatea privitoare la locul 
de muncă); el depinde, apoi, de poziţia ocupată de 
ziarul la care respectivul jurnalist lucrează în spaţiul 
publicaţiilor, adică mai mult sau mai puțin aproape 
de polul „intelectual“ ori de cel „comercial“; în al 
treilea rând, de poziţia personală a jurnalistului în 
interiorul jurnalului sau al organului de presă res- 
pectiv (titular, colaborator etc.), poziţie care deter- 
mină diferitele garanții statutare (legate mai cu 
seamă de notorietate) de care el dispune, ca și salariul 
pe care el îl primeşte (factor de mai mică vulnera- 
bilitate față de formele blânde de relații publice și 
de mai scăzută dependență faţă de activitățile vizând 
simpla subzistență — sau mercenare — prin interme- 
diul căreia se exercită dominaţia patronilor); el de- 
pinde, în sfârșit, de capacitatea lui de producţie 
autonomă a informaţiei (anumiţi jurnalişti, precum 
vulgarizatorii de ştiinţă ori jurnaliștii economici, 
fiind, din acest punct de vedere, deosebit de depen- 
denți). Este limpede, într-adevăr, că diferitele puteri, 
şi în primul rând instanțele guvernamentale, acțio- 
nează nu numai prin constrângerile economice pe 
care sunt capabile să le exercite, ci și prin presiu- 
nile făcute posibile de monopolul asupra informaţiei 
legitime, acela, în special, deținut de sursele oficiale; 
acest monopol înzestrează, în primul rând, autorită- 
ţile guvernamentale și administrative — poliția, de 
pildă —, dar și autorităţile juridice, științifice etc., 

cu arme în lupta ce le opune pe acestea jurnaliș- 
tilor, în care ele încearcă să manipuleze informațiile 
şi pe agenţii însărcinați cu transmiterea lor, în vreme 
ce presa să străduiește, și ea, să-i manipuleze pe 
deținătorii de informaţie pentru a încerca să intre 
în posesia acesteia și să-și asigure, în felul acesta, 
exclusivitatea. Pentru a nu mai pune la socoteală 
excepționala putere simbolică pe care le-o conferă 
marilor autorități ale statului capacitatea de a defini, 
prin acţiunile, deciziile și intervenţiile lor în câmpul 
jurnalistic (interviuri, conferinţe de presă etc.), ordi- 
nea de zi şi ierarhia evenimentelor care le sunt im- 
puse ziarelor. 


Câteva proprietăți 
ale câmpului jurnalistic 


Pentru a înțelege felul în care câmpul jurnalistic 
contribuie la consolidarea, în sânul tuturor câmpu- 
rilor, a polului „comercial“ în detrimentul polului 
„pur“, a producătorilor cei mai sensibili la atracțiile 
puterilor economice şi politice în detrimentul pro- 
ducătorilor atașați principiilor şi valorilor „meseriei“, 
se cuvine să observăm că el se organizează conform 
unei structuri omoloage aceleia existente în celelalte 
câmpuri şi, în același timp, că, în interiorul său, pon- 
derea „comercialului“ este cu mult mai mare decât 
în restul câmpurilor. 

Câmpul jurnalistic s-a constituit ca atare în seco- 
lul al XIX-lea, în jurul opoziţiei dintre jurnalele ce 
ofereau mai presus de orice „știri, de preferință 
„senzaţionale“ — sau, mai exact, „de senzație“ —, și 
jurnalele ce propuneau analize şi „comentarii“ și 
care se arătau preocupate de a-și marca deosebirea 
față de cele dintâi prin afirmarea sus și tare a valo- 
rilor „obiectivității“|; el se manifestă ca terenul unei 
opoziții între două logici şi două principii de legiti- 
mare: recunoașterea de către egali, acordată acelora 
ce recunosc fără nici o excepție „valorile“ și princi- 
piile interne, şi recunoașterea prin numărul cel mai 


1 Despre apariția ideii de „obiectivitate“ în presa ameri- 
cană ca produs al efortului jurnalelor, preocupate de propria 
respectabilitate, de a distinge informația de simpla relatare 
a presei populare, vezi M. Schudson, Discovering the news, 
Basic Books, New York, 1978. Referitor la contribuția pe 
care opoziţia dintre jurnaliștii apropiați de câmpul literar 
şi preocupaţi de calitatea scriiturii și jurnaliştii apropiați 
de câmpul politic a putut să o aibă, în cazul Franței, în 
acest proces de diferenţiere și în inventarea unei „meserii“ 
proprii (îndeosebi prin apariţia reporterului), vezi T. Fe- 
renczi, L'invention du jornalisme en France: naissance de la 
presse moderne à la fin du XIX: siècle, Plon, Paris, 1993. 
Despre forma pe care această opoziție o îmbracă în câmpul 
cotidianelor și al săptrămânalelor și despre relația ei cu 
diferite categorii de lecturi și de lectori, vezi P. Bourdieu, 
La Distinction. Critique sociale du jougement de goût, Minuit, 
Paris, 1979, pp. 517-526 (n.a.). 

mare, materializată prin numărul de exemplare vân- 
dute, de cititori, de ascultători ori de spectatori, adică 
prin cifra de vânzare (best-sellers) şi prin profitul bă- 
nesc, sancţiunea plebiscitului constituind implicit, 
în acest caz, un verdict al pieţei. 

Ca şi câmpul literar ori câmpul artistic, câmpul 
jurnalistic constituie, prin urmare, terenul de mani- 
festare a unei logici specifice, propriu-zis culturale, 
ce le este impusă jurnaliștilor prin intermediul con- 
strângerilor şi al controalelor încrucișate pe care aceş- 
tia le exercită unii asupra altora, şi a cărei respectare 
(desemnată, uneori, ca deontologie) se află la baza 
reputațiilor de onorabilitate profesională. În fapt însă, 
în afară, poate, de „reluări“, a căror valoare și semnifi- 
caţie depind ele însele de poziţia în interiorul câm- 
pului a celor ce le fac și a celor ce beneficiază de ele, 
există puţine sancţiuni pozitive cât de cât indiscuta- 
bile; în ceea ce privește sancțiunile negative — împo- 
triva cuiva care omite să-şi citeze sursele, de pildă —, 
acestea sunt ca și inexistente, ajungându-se, astfel, 
ca o sursă jurnalistică, mai cu seamă atunci când 
este vorba de un jurnal minor, să nu mai fie citată 
decât pentru exonerarea de responsabilități. 

Dar, ca și câmpul politic ori cel economic, și 
într-o mult mai mare măsură decât câmpurile ştiin- 
țific, artistic, literar și chiar juridic, câmpul jurnalis- 
tic este în permanenţă supus probei verdictelor date 

de piaţă, prin intermediul sancțiunii, directe, a cli- 
entelei ori al aceleia, indirecte, a audimatului (chiar 
dacă ajutorul oferit de stat poate să asigure o oare- 
care independență față de constrângerile nemijlocite 
ale pieței). Iar jurnaliştii sunt cu atât mai înclinați 
spre adoptarea „criteriului audimat“ în producție 
(„redactează simplu și scurt“ etc.) sau în evaluarea 
produselor şi chiar a producătorilor („merge bine 
la televiziune“, „se vinde bine“ etc.) cu cât ei ocupă o 
poziție mai înaltă (directori de canale de televiziune, 
redactori-șefi etc.) în interiorul unui organ de presă 
mai direct dependent de piață (un canal de televi- 
ziune comercial, în opoziţie cu un canal cultural etc.), 
jurnaliştii cei mai tineri și cel mai puțin „așezați“ 
fiind, din contră, cei mai predispuși să opună prin- 
cipiile şi valorile specifice „meseriei“, exigențelor, 
mai realiste şi mai cinice, ale „vârstnicilor“|. 


l La fel ca în câmpul literar, ierarhia după criteriul extern, 
acela al succesului de vânzare, reprezintă, mai mult sau mai 
puţin, opusul ierarhiei după principiul intern, acela al „serio- 
zității“ jurnalistice. Iar complexitatea acestei repartiţii, ce 
ascultă de o structură chiasmatică (identică cu structura 
câmpurilor literar, artistic ori juridic), este amplificată de 
faptul că, în sânul fiecărui organ de presă — scrisă, radiofo- 
nică sau televizată — în parte, funcționând el însuși ca un 
sub-câmp, regăsim aceeași opoziție dintre un pol „cultural“ 
şi un pol „comercial“ care organizează ansamblul câmpu- 
lui, ceea ce face să avem de-a face cu o serie de structuri 
„încutiate“ (de tipul a:b::b1:b2) (n.a.). 


Despre televiziune 


În logica specifică a unui câmp orientat spre pro- 
ducerea unui bun atât de perisabil cum sunt știrile, 
concurenţa pentru atragerea clientelei tinde să capete 
forma unei concurenţe pentru prioritate, adică pen- 
tru noutăţile cele mai noi cu putință (scoop-urile), 
şi aceasta, fireşte, cu atât mai mult cu cât ne aflăm 
mai aproape de polul comercial. Constrângerile pie- 
ței nu se exercită decât prin intermediul efectului 
de câmp: într-adevăr, multe dintre aceste scoop-uri, 
căutate și apreciate ca atuuri în cucerirea clientelei, 
sunt sortite să le rămână cu totul necunoscute citi- 
torilor şi spectatorilor și să nu fie sesizate decât de 
concurenții înșiși (jurnaliștii fiind singurii care citesc 
toate ziarele. ..). Înscrisă în chiar structura și meca- 
nismele de funcționare ale câmpului, concurența 
pentru prioritate îi atrage și îi favorizează în primul 
rând pe agenții înzestrați cu acele dispoziţii profe- 
sionale care îi determină să aşeze întreaga practică 
jurnalistică sub semnul vitezei (sau al grabei) şi al 
noului permanent!. Dispoziţii neîncetat consolidate 
de însăşi temporalitatea practicii jurnalistice, care, 
obligându-i pe agenți să trăiască și să gândească de 
pe o zi pe alta și să nu aprecieze o informaţie decât 


! Tocmai prin intermediul constrângerilor de ordin tem- 
poral, impuse, de multe ori, în mod pur arbitrar, se exercită 
cenzura structurală, practic invizibilă, care apasă asupra inter- 
venţiilor celor invitați pe platourile de televiziune (n.a.). 

în funcţie de actualitatea ei (știrile așa-numite „cu 
cârlig la public“ din jurnalele televizate), favorizează 
instalarea unui soi de amnezie permanentă, ce repre- 
zintă reversul în negativ al glorificării noutăţii și, 
totodată, propensiunea de a judeca producătorii şi 
produsele în funcție de opoziţia dintre „nou“ și 
„depășit“. 

Alt efect de câmp, cu totul paradoxal și prea puţin 
favorabil afirmării autonomiei, colective ori indivi- 
duale: concurenţa incită la exercitarea unei supra- 
vegheri permanente (care poate să ajungă până la 
spionarea reciprocă) asupra activităţilor desfășurate 
de contraconcurenţi, cu scopul de a profita de eșe- 
curile lor, prin evitarea erorilor comise de ei, și de a 
le contracara succesele, prin încercarea de a împru- 
muta instrumentele presupuse ale reuşitei lor (teme 
de numere speciale pe care fiecare se simte obligat 
să le reia, cărți recenzate de ceilalți și despre care 
„nu se poate să nu vorbeşti“ şi tu, invitați pe care 


1 Dacă afirmația „e ceva depășit“ a ajuns, în clipa de 
față, să țină loc, atât de frecvent și mult în afara câmpului 
propriu-zis jurnalistic, de orice fel de argumentaţie critică, 
este şi pentru că pretendenți grăbiţi au un interes evident 
de a pune în practică acest principiu de evaluare ce îi con- 
feră un indiscutabil avantaj ultimului venit, adică celui 
mai tânăr, şi care, reductibilă fiind la ceva de felul opoziției 
aproape vide dintre înainte și după, îl scuteşte pe acesta 
de a mai dovedi ceva (n.a.). 

trebuie să-i inviţi și tu, subiecte pe care trebuie să 
le „acoperi“ şi tu pentru simplul motiv că alții le-au 
descoperit, până şi aceiași jurnaliști pe care toți și-i 
dispută, atât pentru a se împiedica unii pe ceilalți 
să-i dețină, cât și din dorința reală a tuturor de-a-i 
avea în propria ogradă). lată cum, în acest domeniu, 
ca și în altele, concurența, departe de a fi în mod 
automat generatoare de originalitate şi de diversi- 
tate, tinde, de multe ori, să favorizeze, dimpotrivă, 
uniformitatea ofertei, aşa cum atât de uşor se poate 
constata comparând, de pildă, conținutul marilor 
săptămânale ori acela al programelor canalelor de 
radio şi de televiziune de mare audiență. Acest meca- 
nism, atât de puternic, mai are, totodată, ca efect și 
faptul de a impune, în mod insidios, ansamblului 
câmpurilor, „alegerea“ instrumentelor de difuziune 
cel mai direct și mai complet supuse verdictelor 
pieţei, precum televiziunea, ceea ce contribuie la 
orientarea întregii producţii în sensul menţinerii 
valorilor stabilite, așa cum atestă, de pildă, faptul 
că palmaresele periodice prin intermediul cărora 
intelectualii-jurnaliști se străduiesc să impună pro- 
pria lor viziune cu privire la câmp (Şi, grație „trimi- 
terii liftului“, recunoaşterea de către cei asemenea 
lor...) alătură, aproape de fiecare dată, autori de 
produse culturale cu un înalt grad de perisabilitate, 
menite a figura, vreme de câteva săptămâni, în lista 

de bestsellers, unor autori consacraţi ce reprezintă 
în același timp niște „valori sigure“, capabile de a con- 
sacra bunul-gust al celor ce îi consacră, dar și, în cali- 
tate de clasici, nişte beszsel//er-uri de lungă durată. 
De unde reiese că, chiar dacă își ating aproape în- 
totdeauna eficienţa prin intermediul acțiunii unor 
persoane singulare, mecanismele ce acționează în 
interiorul câmpului jurnalistic și efectele lor asupra 
celorlalte câmpuri sunt determinate, în intensitatea 
şi orientarea lor, de structura ce le caracterizează. 


Efectele intruziunii 


Dominația exercitată de câmpul jurnalistic tinde 
să consolideze, în orice câmp, pe acei agenți și acele 
instituții situate cel mai aproape de polul cel mai 
supus efectului cantității și al pieţei; acest efect acţio- 
nează cu atât mai intens cu cât câmpurile ce-l suportă 
sunt mai direct supuse, în mod structural, acestei 
logici şi cu cât câmpul jurnalistic ce îl exercită este 
el însuşi mai supus, conjunctural, constrângerilor 
externe care, în mod structural, îl afectează într-o 
măsură cu mult mai mare decât pe celelalte câmpuri 
de producţie culturală. Or, se observă, de pildă, că, 
în clipa de faţă, sancţiunile interne tind să-și piardă 
din forţa simbolică și că jurnaliștii și jurnalele „se- 
rioase“ încep, la rândul lor, să-și piardă din aură, 
fiind ele însele constrânse să facă anumite concesii 

logicii pieţei și a marketing-ului introduse de televi- 
ziunea comercială, ca și noului principiu de legiti- 
mitate pe care îl constituie consacrarea prin număr 
şi „vizibilitate mediatică“, capabile să confere anu- 
mitor produse (culturale, dar și politice) şi anumitor 
„producători“ substitutul aparent democratic al sanc- 
ţiunilor specifice impuse de câmpurile specializate. 
Anumite „analize“ asupra televiziunii şi-au datorat 
succesul în rândul jurnaliștilor — în special al celor 
mai sensibili la efectul de audimat — grație tocmai 
faptului că acordă o legitimitate democratică logicii 
comerciale, mulțumindu-se să formuleze, în termeni 
de politică, deci de plebiscit, o problemă de produc- 
ţie şi de difuziune cu/zura A. 

În felul acesta, intensificarea dominaţiei exer- 
citate de un câmp jurnalistic el însuși din ce în ce 
mai supus dominaţiei, directe și indirecte, a logicii 


l E suficientă, pentru aceasta, enunțarea unor probleme 
de jurnalist (de felul opțiunii între TF1 și Arte) într-un 
limbaj care ar putea fi acela al jurnalismului: „Culture et 
television: entre la cohabitation et l'apartheid“ (D. Wolton, 
Eloge du grand public, Flammarion, Paris, 1990, p. 163). 
Fie-mi permis să spun, în trecere, pentru a justifica tot 
ceea ce, într-o analiză ştiinţifică, poate să fie aspru și chiar 
laborios, cât de mult ruperea de pre-construcțiile şi de pre- 
supoziţiile limbajului curent, și cu atât mai mult de cele 
specifice limbajului jurnalistic, se impune ca o condiţie 
a elaborării adecvate a obiectului de studiu (n.a.). 

comerciale tinde să pună în pericol autonomia dife- 
ritelor câmpuri de producţie culturală, consolidând, 
în interiorul fiecăruia dintre ele, agenții și între- 
prinderile cele mai înclinate să cedeze seducţiei exer- 
citate de profiturile „externe“, ca urmare a faptului 
că sunt mai puțin înzestrate cu capital specific (ştiin- 
ţific, literar etc.) şi mai puţin sigure de dobândirea 
profiturilor interne pe care câmpul le garantează în 
imediat ori pe termen mai mult sau mai puţin lung. 

Dominația câmpului jurnalistic asupra câmpu- 
rilor de producţie culturală (în materie de filosofie 
şi de ştiinţe sociale, îndeosebi) se exercită, în primul 
rând, prin intermediul intervenţiei unor producători 
culturali situați într-un spaţiu incert, între câmpul 
propriu-zis jurnalistic şi câmpurile specializate (lite- 
rar, filosofic etc.) ca atare. Acești „intelectuali-jurna- 
lişti“!, ce profită de dubla lor apartenență pentru 
a ocoli exigenţele specifice ale ambelor universuri 
şi pentru a importa în fiecare dintre ele puteri mai 
mult sau mai puţin bine dobândite în celălalt, sunt 


! În interiorul acestei categorii cu granițe incerte, de 
un tratament aparte ar trebui să beneficieze producătorii 
culturali care, în conformitate cu o tradiţie instaurată încă 
de la apariţia unei producţii „industriale“ în materie de cul- 
tură, solicită de la meseriile aferente jurnalismului mijloace 
de subzistență, nu puteri (de control şi de consacrare, în 
special) susceptibile de a se exercita asupra câmpurilor spe- 
cializate (efectul Jdanov) (n.a.). 

în măsură să exercite două efecte majore: pe de o 
parte, să introducă forme noi de producţie cultu- 
rală, situate într-un „și-și“ nedefinit între esoterismul 
universitar și exoterismul jurnalistic; pe de altă parte, 
să impună, mai cu seamă prin intermediul propriilor 
lor judecăți critice, niște principii de evaluare a pro- 
ducţiilor culturale care, conferind ratificarea unei 
aparenţe de autoritate intelectuală sancţiunilor spe- 
cifice pieţei şi întărind înclinația spontană a anu- 
mitor categorii de consumatori spre 4llodoxia*, tind 
să consolideze efectul de audimat sau de bestseller 
list asupra receptării produselor culturale, ca şi, 


* „Aşa apare lumea puterii atunci când e privită din 
afară, mai ales de departe și de jos, de cineva care aspiră să 
pătrundă în ea: în politică şi în oricare alt domeniu, mic 
burghezul este condamnat la 2//odoxia, eroare de percepție 
şi de apreciere constând în z recunoaște un lucru drept un 
altul.“ „Această allodoxia structurală este încurajată de faptul 
că există întotdeauna, în sânul câmpului, «naivi» (nu neapă- 
rat inocenți) care, în lipsa mijloacelor teoretice și tehnice 
pentru stăpânirea problematicii în vigoare, importă în inte- 
riorul câmpului probleme sociale în stare brută, fără a le face 
să suporte transmutația necesară constituirii lor ca probleme 
sociologice, conferind, astfel, o ratificare aparentă problema- 
ticii endoxice — cel mai adesea, politică — pe care profanii 
o proiectează asupra producţiilor ştiinţifice.“ (P. Bourdieu, 
Les Règles de l'art. Genèse et structure du champ littéraire, Seuil, 
Paris, 1992, p. 39 şi p. 339; ediție românească: Regulile artei, 
traducere de Bogdan Ghiu și Toader Saulea, ed. a II-a, Edi- 
tura Art, Bucureşti, 2007) (n.t.). 

indirect şi pe termen lung, asupra producţiei, prin 
orientarea opțiunilor (ale editorilor, de pildă) spre 
produse mai puțin exigente şi mai vandabile. 

Aceştia pot să conteze pe sprijinul acelora care, 
identificând „obiectivitatea“ cu un soi de savoir- 
vivre amabil şi de neutralitate eclectică față de toate 
părțile aflate în joc, iau anumite produse de cultură 
medie drept opere de avangardă sau denigrează cău- 
tările de avangardă (şi nu doar în materie de artă) 
în numele valorilor bunului-simț!; dar și aceștia, la 
rândul lor, pot să conteze pe aprobarea și chiar pe 
complicitatea acelor consumatori care, ca şi ei, sunt 
înclinați spre 4//odoxia prin distanţa ce-i desparte 
de „focarul valorilor culturale“ și prin propensiunea 
lor interesată de a-și disimula limitele capacității 
de apropriere, în conformitate cu logica lui selfde- 
ception amintită atât de sugestiv de formula, de 
multe ori utilizată de cititorii revistelor de vulgari- 
zare: „Este o revistă ştiinţifică de nivel foarte înalt 
şi accesibilă pentru toată lumea“ 

Astfel pot ajunge să fie amenințate cuceriri ce au 
fost făcute posibile tocmai de autonomia câmpului 


1 Foarte multe dintre contestările de dată recentă ale 
artei moderne nu se deosebesc câruşi de puţin, sau cel mult 
prin pretențiile lor, de verdictele pe care am putea să le obți- 
nem dacă am supune arta de avangardă la plebiscit sau — 
ceea ce este același lucru — unor sondaje de opinie (n.a.). 

şi de capacitatea lui de a rezista la solicitările mon- 
dene, acelea simbolizate, în clipa de față, de audimat 
şi pe care scriitorii din veacul trecut le vizau în mod 
explicit atunci când se revoltau împotriva ideii că 
arta (același lucru poate fi spus şi despre știință) ar 
putea să depindă de verdictul sufragiului universal. 
În fața acestei amenințări sunt posibile două stra- 
tegii, mai mult sau mai puţin frecvent utilizate în 
funcție de câmp și de gradul lui de autonomie: mar- 
carea cu fermitate a limitelor câmpului și întărirea 
graniţelor amenințate de intruziunea modului de 
a gândi și de a acţiona specific jurnalismului; sau, 
dimpotrivă, ieşirea din turnul de fildeş (după mo- 
delul inaugurat de Zola) pentru impunerea valorilor 
rezultate din retragerea în turnul de fildeş și recurge- 
rea la toate mijloacele disponibile, din câmpurile spe- 
cializate ori din afara lor, și chiar din sânul câmpului 
jurnalistic însuși, pentru a se încerca impunerea în 
exterior a cuceririlor făcute posibile de autonomie. 

Există condiţii economice și culturale de acces 
la o judecată științifică luminată, și nu i se poate cere 
sufragiului universal (ori sondajului de opinie) să 
tranșeze în probleme de știință (chiar dacă facem, 
uneori, acest lucru, în mod indirect și fără să ne dăm 
seama) fără a distruge, prin chiar acest gest, înseși 
condiţiile producţiei științifice, altfel spus bariera 
aflată la intrare, ce apără cetatea ştiinţifică (sau 

artistică) împotriva invaziei distrugătoare a unor 
principii de producţie și de evaluare externe, deci 
improprii şi deplasate. Nu trebuie, însă, să tragem, 
de aici, concluzia că bariera nu poate fi trecută în 
sens opus şi că este intrinsec imposibil să ne preocu- 
păm de redistribuția democratică a cuceririlor făcute 
posibile de autonomie. Aceasta, însă, numai cu con- 
diţia de a înţelege cât se poate de clar că orice ac- 
ţiune ce urmărește să divulge cuceririle cele mai de 
preţ ale cercetării științifice sau artistice celei mai 
avansate presupune punerea la îndoială a monopo- 
lului asupra instrumentelor de răspândire a acestei 
informații (ştiinţifice sau artistice) pe care câmpul 
jurnalistic îl deţine de facto, ca şi o critică a repre- 
zentării proprii așteptărilor celor mulți fabricate de 
demagogia comercială a celor ce dispun de mijloa- 
cele de a se interpune între producătorii culturali 
(în rândurile cărora pot fi incluși, în cazul de faţă, 
şi oamenii politici) și marea masă a consumatorilor. 

Distanța dintre producătorii profesioniști (şi pro- 
dusele lor) şi simplii consumatori (Cititori, ascultători, 
spectatori, dar şi alegători), care își află temeiul în 
autonomia câmpurilor de producţie specializate, 
este mai mult sau mai puțin mare, mai mult sau 
mai puţin dificil de surmontat și mai mult sau mai 
puţin inacceptabilă, din punctul de vedere al princi- 
piilor democratice, în funcţie de câmp. Și, contrar 

aparențelor, ea poate fi observată şi în ordinea poli- 
ticii, ale cărei principii declarate ea le contrazice. 
Chiar dacă agenţii angrenaţi în câmpul jurnalistic 
şi cei angrenați în câmpul politic se află într-o relaţie 
de concurență și de luptă permanentă, iar câmpul 
jurnalistic e, dintr-un anumit punct de vedere, înglo- 
bat în câmpul politic, în sânul căruia el exercită efecte 
deosebit de puternice, aceste două câmpuri împărtă- 
şesc faptul de a se afla, în mod foarte direct și foarte 
strict, sub imperiul sancțiuni pieţei și a plebiscitului. 
De unde rezultă că dominaţia exercitată de câmpul 
jurnalistic întărește tendinţele agenților angrenați 
în câmpul politic de a se supune presiunii exercitate 
de așteptările și de presiunile celor mulţi, uneori 
pasionale și necugetate și luând, de multe ori, forma 
unor revendicări mobilizatoare graţie expresiei pe 
care o primesc în presă. 

Cu excepția cazului când înțelege să se folosească 
de libertăţile și de puterile critice pe care i le asigură 
autonomia de care dispune, presa, în special cea tele- 
vizată (şi comercială), acţionează în acelaşi sens cu 
sondajul de opinie, pe care ea însăși se vede nevoită 
să se bizuie: chiar dacă poate să slujească şi drept 
instrument de demagogie rațională, tinzând să întă- 
rească închiderea în sine a câmpului politic, sondajul 
de opinie instaurează cu alegătorii o relaţie directă, 
nemediată, ce are darul de a-i scoate din joc pe toți 

agenții individuali sau colectivi (de felul partidelor 
şi al sindicatelor) mandataţi, din punct de vedere 
social, să elaboreze și să propună opinii constituite; 
el îi deposedează pe toți mandatarii şi pe toți purtă- 
torii de cuvânt de pretenția lor (împărtășită de toți 
marii editorialiști ai trecutului) de deținere a mono- 
polului asupra exprimării legitime a „opiniei publice“ 
şi, implicit, de capacitatea lor de a contribui la o ela- 
borare critică (şi, uneori, colectivă, precum în adu- 
nările legislative) a opiniilor, reale sau presupuse, 
ale celor care i-au mandatat. 

Toate acestea fac ca dominaţia, în continuă creş- 
tere, a unui câmp jurnalistic supus el însuși unei 
dominaţii tot mai intense a logicii comerciale asu- 
pra unui câmp politic bântuit în permanență de 
tentația demagogiei (cu atât mai mult în momen- 
tul de faţă, când sondajul de opinie oferă modalita- 
tea unei exercitări raționalizate a ei) să contribuie la 
diminuarea autonomiei câmpului politic şi, impli- 
cit, a capacității acordate reprezentanților (politici 
ori de altă natură) de a-și invoca competența de ex- 
perti şi autoritatea de apărători ai valorilor colective. 

Cum am putea, însă, să nu invocăm, în înche- 
iere, şi cazul juriștilor, care, cu prețul unei „ipocrizii 
pioase“, se dovedesc capabili să perpetueze convin- 
gerea că verdictele lor și-ar avea sursa nu în constrân- 
geri externe, economice mai ales, ci în normele 
transcendente pe care sunt însărcinați să le apere? 

Câmpul juridic nu este ceea ce crede el a fi, adică 
un univers pur de orice fel de compromisuri cu nece- 
sitățile impuse de politică sau de economie. Faptul, 
însă, că el reușește să se facă recunoscut ca atare con- 
tribuie la producerea unor efecte sociale perfect reale, 
în primul rând asupra acelora a căror meserie este 
să împartă dreptate. Ce s-ar întâmpla, însă, cu juriștii, 
încarnări mai mult sau mai puţin sincere ale ipocri- 
ziei colective, dacă ar deveni de notorietate publică 
faptul că, departe de a asculta de adevăruri și de valori 
transcendente și universale, ei sunt traversaţi, aseme- 
nea tuturor celorlalți agenţi sociali, de constrângeri 
de felul celor pe care le face să apese asupra lor, bul- 
versând procedurile şi ierarhiile, presiunea necesită- 
pilor economice şi seducția succeselor jurnalistice? 


Mic post-scriptum normativ 


A dezvălui constrângerile ascunse care apasă asu- 
pra jurnaliștilor și pe care ei, la rândul lor, le exercită 
asupra tuturor producătorilor culturali, nu înseam- 
nă — mai este nevoie s-o repetăm? — a denunța res- 
ponsabili, a pune la index vinovaţi!. Înseamnă a 


l! Pentru evitarea efectelor de „arătare cu degetul“ sau 
de caricaturizare inerente atunci când dai publicității ca 
atare discursuri înregistrate ori texte tipărite, m-am văzut, 
în nenumărate rânduri, nevoit să renunţ la reproducerea 
unor documente care ar fi conferit forță demonstrațiilor 

încerca să-i înarmezi și pe unii, și pe ceilalți cu o 
posibilitate de a se elibera, prin conștientizare, de 
sub dominația acestor mecanisme și a propune, 
poate, programul unei acțiuni concertate a artişti- 
lor, scriitorilor, savanților și jurnaliștilor, deținători, 
aceştia din urmă, a unui (cvasi)monopol asupra in- 
strumentelor de răspândire. Numai o astfel de cola- 
borare ar putea să permită o acţiune eficientă de 
divulgare a cuceririlor de cea mai mare universalitate 
ale cercetării şi, parţial, de universalizare practică a 
condiţiilor de acces la universal. 

Postfaţă 
Jurnalismul 
şi politica 


Cum s-ar putea explica extrema violență a reacții- 
lor pe care analiza ce tocmai aţi citit-o a provocat-o 
în rândul jurnaliştilor francezi cei mai cunoscuţi”? 
Numai prin faptul că, în ciuda tuturor dezminţi- 
rilor mele anticipate, aceştia (sau, cel puțin, aceia 
dintre ei care s-au văzut citați direct sau indirect, 
prin intermediul celor apropiaţi ori celor asemenea 
lor) s-au simțit vizați. Indignarea virtuoasă pe care ei 
au manifestat-o poate fi, fără doar și poate, impu- 
tată, fie şi doar în parte, efectului de transcriere: aceasta 
face, inevitabil, să dispară acompaniamentul nescris 
al vorbirii — tonul, gesturile, mimica —, adică tot ceea 
ce, pentru un spectator de bună-credință, marchează 
din capul locului diferența dintre un discurs ani- 
mat de preocuparea de a înţelege şi de a convinge, 


* Despre televiziune a făcut, în 1996, obiectul unei intense 
controverse, care i-a mobilizat pe toți marii jurnaliști și edi- 
torialiști ai cotidianelor, săprămânalelor și canalelor de televi- 
ziune franceze vreme de mai multe luni de zile, răstimp în 
care cartea se afla în fruntea listelor de bestsellers (n.t.). 

şi pamfletul polemic pe care majoritatea dintre ei 
l-au văzut în el. Ea se explică, însă, mai cu seamă, 
prin câteva dintre proprietăţile cele mai tipice ale 
viziunii jurnalistice (care a putut să-i determine, 
cu altă ocazie, pe jurnalişti, să se inflameze pentru 
o carte precum La Misère du monde), cum ar fi încli- 
nația de a identifica noul cu ceea ce obişnuim să nu- 
mim „dezvăluiri“ — sau, altfel spus, propensiunea 
de a privilegia aspectul cel mai direct vizibil al lumii 
sociale, adică indivizii, faptele şi mai ales delictele 
acestora, într-o perspectivă care e de multe ori aceea 
a denunţului și a procesului, în detrimentul structu- 
rilor şi al mecanismelor invizibile (în cazul de față, 
cele ale câmpului jurnalistic) ce orientează acţiunile 
şi modul de a gândi și a căror cunoaştere favorizează 
mai curând indulgenţa comprehensivă decât con- 
damnarea indignată — ori înclinația de a arăta mai 
mult interes „concluziilor“ (presupuse) decât demer- 
sului prin care se ajunge la ele. Îmi aduc, astfel, 
aminte de acel jurnalist care, cu ocazia apariţiei cărții 
mele La Noblesse d’État [Nobilimea de stat] — bilanţ 
a zece ani de cercetări —, mi-a propus să particip la 
o dezbatere despre Marile Școli, în care președintele 
Asociaţiei Foștilor Elevi ar fi urmat să vorbească „pen- 
tru“, în vreme ce au ar fi trebuit să vorbesc „contra“, 
şi care nu înţelegea în ruptul capului de ce îl refuz. În 
mod asemănător, „marile condeie“ care au atacat 

cartea de față au pus pur și simplu între paranteze 
metoda folosită de mine (şi în special analiza lumii 
jurnalistice în calitate de câmp), reducând-o, astfel, 
fără măcar să-și dea seama, la o serie de luări de pozi- 
ție banale, întrețesute cu câteva izbucniri polemice. 

E, cu toate acestea, tocmai metoda pe care aș dori, 
o dată în plus, s-o ilustrez, cu riscul provocări de noi 
neînţelegeri, pentru a încerca să arăt felul în care 
câmpul jurnalistic produce și impune o viziune cu 
totul particulară cu privire la câmpul politic, viziune 
determinată de structura câmpului jurnalistic şi de 
interesele specifice ale jurnaliștilor generate de această 
structură. 

Într-un univers dominat de teama de a nu plic- 
tisi şi de preocuparea de a distra cu orice preț, poli- 
tica e sortită să apară ca un subiect ingrat, exclusă, 
pe cât posibil, de la orele de mare audiență, un 
spectacol prea puțin excitant, dacă nu de-a dreptul 
deprimant, dificil de tratat, care trebuie făcut să pară 
interesant. De unde tendința — observabilă pretu- 
tindeni, atât în Statele Unite cât și în Europa —, de 
sacrificare tot mai completă a editorialistului și a 
reporterului-anchetator în avantajul animatoru- 
lui-amuzator, a informaţiei, analizei, discuţiei apro- 
fundate, discuţiei între experți și reportajului în 
beneficiul divertismentului pur, în special al vorbă- 
riei insignifiante a żalk-show-urilor între interlocutori 

cu patalama, interşanjabili (din rândul cărora — crimă 
de neiertat! — am citat câţiva, cu titlul de exemplu). 
Pentru a putea înțelege cu adevărat ceea ce se spune 
şi mai ales ceea ce nu se poate spune în timpul aces- 
tor dialoguri fictive, ar trebui analizate în detaliu con- 
dițiile de selecție a celor numiţi, în Statele Unite, 
panelists. să fie tot timpul disponibili, adică gata ori- 
când să vină să ia parte la astfel de emisiuni, dar și 
să joace jocul, acceptând să răspundă la toate între- 
bările, chiar și la cele mai ciudate și mai şocante, pe 
care jurnaliștii şi le pun (e însăși definiția lui zuzzo- 
logo); să fie gata de orice, adică la orice fel de concesie 
(despre subiect, despre ceilalți participanți etc.), la 
toate compromisurile şi la toate compromiterile: 
pentru a fi văzuţi și pentru a-și asigura, în felul 
acesta, profiturile directe şi indirecte ale notorietății 
„mediatice“ (prestigiu în interiorul organelor de 
presă, invitații pentru susținerea de conferințe lucra- 
tive etc.); să aibă grijă — mai cu seamă în timpul 
pre-interviurilor pe care unii producători le orga- 
nizează, în Statele Unite dar, tot mai mult, şi în 
Europa, pentru alegerea panelistilor — să formuleze 
luări de poziție simple, în termeni clari şi brianţi, 
evitând să se încurce cu cunoștințe prea complicate 
(conform maximei: „The less you know, the better 
off you are“). 

Jurnaliştii, care invocă aşteptările publicului 
pentru a justifica această politică a simplificării 

demagogice (opusă punct cu punct intenţiei demo- 
cratice de a informa ori de a educa distrând), nu fac, 
însă, decât să proiecteze asupra publicului propriile 
lor înclinații și propria lor viziune; mai cu seamă 
atunci când teama de a nu plictisi îi determină să 
acorde întâietate luptei în detrimentul dezbaterii, 
polemicii în detrimentul dialecticii, și să facă tot 
ce le stă în puteri pentru a privilegia înfruntarea 
între persoane (oameni politici, îndeosebi) în detri- 
mentul confruntării între argumentele acestora, 
adică a ceea ce constituie tocmai miza ca atare a dez- 
baterii (deficitul bugetar, scăderea impozitelor ori 
datoria externă). Ca urmare a faptului că esența com- 
petenţei lor o constituie o cunoaștere a lumii poli- 
tice bazată mai curând pe intimitatea contactelor 
şi a confidențelor (şi chiar a zvonurilor și a bârfelor) 
decât pe obiectivitatea observaţiei şi a anchetei, ei 
manifestă, într-adevăr, tendinţa de a aduce totul pe 
terenul în care sunt experți, interesându-se mai mult 
de joc și de jucători decât de mize, de chestiunile de 
pură tactică politică decât de substanţa propriu-zisă 
a dezbaterilor, de efectul politic al discursurilor în 
logica câmpului politic (aceea a coaliţiilor, alianțelor 
şi conflictelor dintre persoane) decât de conținutul 
lor (atunci când nu merg până la a inventa și a im- 
pune discuţiei pure artefacte, de felul, cu ocazia ul- 
timelor alegeri din Franța, chestiunii dacă dezbaterea 

dintre stânga și dreapta ar trebui organizată în doi — 
între Jospin, liderul opoziţiei, și Juppé, prim-minis- 
trul de dreapta — sau în patru — între Jospin şi Hue, 
aliatul său comunist, de o parte, şi Juppé și Léotard, 
aliatul său de centru, de cealaltă parte —, intervenție 
care, sub aparențele neutralității, constituia o imix- 
tiune politică, capabilă să favorizeze partidele con- 
servatoare prin scoaterea în evidență a eventualelor 
divergențe dintre partidele de stânga). Ca urmare 
a poziţiei lor ambigue în lumea politică, în care 
sunt niște actori deosebit de influenți fără a fi, însă, 
nişte membri cu drepturi depline şi în care sunt în 
măsură să le ofere oamenilor politici niște servicii 
simbolice indispensabile pe care nu sunt în măsură 
să şi le asigure lor înșile (mai puţin, azi, în mod co- 
lectiv, în domeniul literar, unde au reușit să impună 
cu desăvârşire jocul „trimiterilor de ascensor“), ei 
sunt înclinați către adoptarea punctului de vedere 
al lui Tersir* și spre o formă spontană de filosofie 


* „Însă lumea intelectuală produce și imagini mai puțin 
încântate de ea însăși și de vocaţia ei. Şi am putea fi ispitiți, 
într-un fel pentru a contracara latura ireală a imaginii 
suverane în care intelectualul total își proiectează iluzia şi 
realitatea suveranității sale, de a da cuvântul tuturor cetăţe- 
nilor obişnuiţi ai Republicii Literelor, celor anonimi și celor 
fără grad care, aidoma lui Tersit, simplul soldat arțăgos din 
Iliada pus în scenă de Shakespeare, denunță viciile ascunse 
ale celor mari. [...] Ceea ce se cheamă un mare intelectual 

a suspiciunii, care-i face să caute cauzele luărilor 

de poziţie cele mai dezinteresate și ale convingerilor 

cele mai sincere în interesele asociate unor poziţii 

ocupate în câmpul politic (de felul rivalităţilor din 
A . . . . « 

sânul unui partid ori al unui „curent“). 


nu există pentru cei mici şi mai ales, poate, pentru toți cei 
care, deși ocupă o poziţie dominată într-un univers, ajung 
să exercite în cadrul lui o putere de un alt ordin: darorând 
o parte a puterii pe care o au asupra producătorilor consa- 
crați tocmai priceperii lor de a întreține sau de a înteți 
concurența care îi pune în opoziţie şi fiind în măsură să se 
apropie mai mult de ei şi să-i cerceteze, uneori având chiar 
dreptul şi datoria de a-i aprecia [...], ei sunt bine plasați pen- 
tru a descoperi contradicţiile, slăbiciunile sau ticăloşiile care 
rămân necunoscute respectului de la distanță. [...] Resenti- 
mentul iubirii dezamăgire duce la inversarea viziunii domi- 
nante, demonizând ceea ce divinizează. Datorită faptului că 
cei ce le produc nu sunt în măsură să sesizeze jocul ca atare şi 
poziția lor în cadrul lui, «revelațiile» acestei denunțări pre- 
zintă un punct orb, care nu este altul decât punctul (de ve- 
dere) care le-a dat naștere; neputând dezvălui nimic despre 
rațiunile și rațiunile de a fi ale comportamentelor vizate, 
care nu apar decât în viziunea globală a jocului, ele nu fac 
decât să-și trădeze propriile lor raţiuni de a fi. [...] Obiecti- 
vările parțiale ale polemicii sau pamfletului sunt un obsta- 
col la fel de redutabil ca şi complezenţa narcisistă a criticii 
proiective. Cei ce produc aceste instrumente de luptă camu- 
flate în instrumente de analiză uită că ar trebui să le aplice 
în primul rând acelei părți din ei înșişi care ţine de categoria 
obiectivată. Acest lucru ar presupune ca ei să fie în măsură 
să se situeze şi să-şi situeze adversarii în spațiul de joc unde 


147 


148 Pierre Bourdieu 


Toate acestea îi determină să producă și să pro- 
pună, fie în argumentaţia articolelor politice, fie în 
întrebările din interviurile lor, o viziune cinică asu- 
pra lumii politice, care ajunge, astfel, să fie văzută 
ca un soi de arenă dominată de manevrele ambiţio- 
şilor lipsiţi de orice fel de convingeri, ce se ghidează 
doar după interesele legate de competiţia ce-i opune. 
(Nu-i mai puţin adevărat, în treacăt fie spus, că ei 
sunt încurajați în această direcţie de acțiunea con- 
silierilor şi a consultanților politici, intermediari 
însărcinați să-i asiste pe oamenii politici în tot acest 
marketing politic explicit calculat, fără a fi neapă- 
rat şi cinic, care a devenit din ce în ce mai necesar 
pentru a reuși din punct de vedere politic prin adap- 
tarea la exigenţele câmpului jurnalistic, adevărat 
caucus ce contribuie tot mai mult la facerea oame- 
nilor politici şi a reputației lor.) Această atenţie 
acordată exclusiv „microcosmului“ politic, faptelor 
şi efectelor ce-i sunt imputabile acestuia, tinde spre 


apar.mizele şi să descopere astfel punctul de vedere ce se 
află la temelia vederii lor bune și a vederii lor scurte, a luci- 
dității şi a cecității lor“ (Pierre Bourdieu, Les Règles de l'art. 
Genèse et structure du champ littéraire, Seuil, Paris, 1992, 
pp. 269-271; Regulile artei. Geneza și structura câmpului lite- 
rar, „Punctul de vedere al lui Tersit şi falsa ruptură“, trad. 
rom. de Bogdan Ghiu și Toader Saulea, ed. a II-a, revizuită, 
Editura Art, București, 2007, pp. 253-254) (n.t.). 

introducerea unei rupturi față de punctul de vedere 
al publicului sau, cel puțin, al fracțiunilor cele mai 
preocupate de consecințele reale pe care luările de 
poziţie politice pot să le aibă asupra existenţei lor 
şi asupra lumii sociale. Ruptură considerabil întărită 
şi adâncită, în cazul starurilor de televiziune în spe- 
cial, de distanța socială asociată privilegiului econo- 
mic și social. Se cunoaşte, într-adevăr, faptul că, 
începând din anii '60, în Statele Unite și în majorita- 
tea țărilor europene, vedetele mediatice adaugă unor 
salarii extrem de ridicate — de ordinul a 100.000 de 
dolari sau chiar mai mult, în Europa, şi a mai multor 
milioane de dolari în America! — niște onorarii de 
multe ori exorbitante, asociate participării la talk- 
show-uri, unor turnee de conferinţe, colaborărilor 
regulate la ziare, „menajelor“, în special cu ocazia 
reuniunilor de grupuri profesionale (în felul acesta, 
dispersia structurii repartiţiei de putere şi de privi- 
legii în câmpul jurnalistic nu face decât să crească, 
pe măsură ce, în paralel cu micii întreprinzători ca- 
pitalişti nevoiţi să-și conserve şi să-și augmenteze 
capitalul simbolic printr-o politică de prezență per- 
manentă în undă — necesară pentru menţinerea 
cotei pe piața conferinţelor şi a „menajurilor“ —, 


1 Cf. James Fallows, Breaking the News. How Media 
Undermine American Democracy, Vintage Books, New 
York, 1997. 

asistăm la dezvoltarea unui subproletariat condam- 
nat de precarizare la o formă de autocenzură!). 

Acestor efecte li se adaugă și efectele, deja evo- 
cate, ale concurenţei din sânul câmpului jurnalistic, 
cum ar fi obsesia scoop-ului și înclinația de privile- 
giere, fără discuţie, a informaţiei celei mai noi și mai 
greu de obținut, ori supralicitarea încurajată de com- 
petiția pentru interpretarea cea mai subtilă și mai 
paradoxală — adică, de multe ori, cea mai cinică — 
sau, în sfârșit, jocurile predicției amnezice cu privire 
la mersul afacerilor, adică pronosticurile şi diagnos- 
ticele în același timp puţin costisitoare (apropiate 
de pariurile sportive) și asigurate de o impunitate 
totală, din moment ce sunt protejate de uitarea pro- 
dusă de discontinuitatea aproape perfectă a cronicii 
jurnalistice și de rotația rapidă a conformismelor suc- 
cesive (cele care, de pildă, i-au făcut pe jurnaliștii din 
toate țările să treacă, în numai câteva luni, după 
1989, de la exaltarea miraculoasei emergențe a noi- 
lor democraţii la condamnarea hidoaselor războaie 
etnice). 

Toate aceste mecanisme concură la producerea 
unui efect global de depolitizare sau, mai exact, de 
cădere în anodin a politicii. Căutarea cu orice preţ 
a divertismentului înclină, fără a fi nevoie de o 


1 Cf Patrick Champagne, „Le journalisme entre preca- 
rité et concurrence“, Liber, 29, decembrie 1996. 

intenție explicită în acest sens, spre deturnarea aten- 
ţiei în direcţia unui spectacol (ori a unui scandal) 
ori de câte ori viața politică face să apară o pro- 
blemă importantă, dar cu aparențe plictisitoare, sau, 
şi mai subtil, la reducerea a ceea ce numim „actuali- 
tate“ la un soi de rapsodie de evenimente amuzante, 
situate, adesea, ca în cazul exemplar al procesului 
lui O.J. Simpson, la jumătatea drumului între faptul 
divers și show, la o succesiune fără cap și coadă de 
evenimente lipsite de orice proporţii, juxtapuse de 
hazardul purei coincidenţe cronologice — un cutre- 
mur de pământ în Turcia şi prezentarea unui plan 
de restricţii bugetare, o victorie sportivă și un proces 
de senzaţie —, care sunt reduse la absurd prin redu- 
cerea numai la ceea ce se vede în clipa de față, în 
momentul actual, şi prin ruperea lor de toate ante- 
cedenţele şi toate consecințele lor. Lipsa de interes 
pentru schimbările insensibile, altfel spus pentru 
procesele care, asemenea derivei continentelor, 
rămân nevăzute și invizibile la nivelul clipei, şi care 
nu-și dezvăluie pe deplin efectele decât odată cu 
trecerea timpului, nu face decât să amplifice efec- 
tele produse de amnezia structurală ce este favorizată 
de logica gândirii de pe o zi pe alta şi de concurența 
ce impune identificarea a ceea ce e important şi nou 
(scoop-ul) pentru a-i condamna pe jurnaliști, acești 
zilieri ai cotidianului, la producerea unei reprezentări 

instantaneiste şi discontinuiste asupra lumii. În lipsă 
de timp, dar mai cu seamă de interes și de informație 
(munca lor de documentare limitându-se, cel mai 
adesea, la parcurgerea articolelor de presă dedicate 
aceluiaşi subiect), ei nu pot să se preocupe să facă 
evenimentele (un act de violență petrecut într-o 
şcoală, de pildă) cu adevărat inteligibile prin reaşe- 
zarea lor în sistemul de relații în care sunt inserate 
(precum structura familială, de pildă, legată, la rân- 
dul ei, de piaţa muncii, care depinde, la rândul ei, 
de politica în materie de impozite etc.), încurajați 
fiind, fără doar şi poate, în acesta direcție şi de încli- 
naţia oamenilor politici — şi în primul rând a res- 
ponsabililor guvernamentali pe care, la rândul lor, 
jurnaliștii îi încurajează — de a pune accentul, în 
deciziile și în efortul lor de a face cunoscute aceste 
decizii, pe întreprinderile pe termen scurt, cu „efec- 
tele de anunţ“ ce derivă din ele, în detrimentul acțiu- 
nilor lipsite de efecte imediat vizibile. 

Această viziune dezistoricizată și dezistoricizantă, 
atomizată şi atomizatoare își află împlinirea paradig- 
matică în imaginea despre lume oferită de actuali- 
tățile televizate, succesiune de poveşti aparent absurde 
ce sfârșesc prin a semăna unele cu altele, defilări inter- 
minabile de popoare trăind în mizerie, suite de eve- 
nimente care, apărute fără explicaţie, sunt sortite 
să dispară fără soluţie — azi Zair, ieri Biafra, mâine 

Congo — şi care, dezgolite, astfel, de orice necesi- 
tate politică, nu pot să trezească decât cel mult un 
vag interes umanitar. Aceste tragedii fără nici o legă- 
tură între ele, ce se succed fără o minimă punere 
în perspectivă istorică, nu se deosebesc prea mult de 
catastrofele naturale — uragane, incendii de păduri, 
inundații etc. —, şi ele foarte prezente în „actuali- 
tate“, dat fiind că sunt, din punct de vedere jurnalis- 
tic, tradiționale — pentru a nu spune de-a dreptul 
rituale — şi, mai presus de orice, uşor și puţin costi- 
sitor de acoperit. Cât priveşte victimele lor, acestea 
nu sunt mai apte să provoace o solidaritate ori o 
revoltă decât deraierile de trenuri ori alte accidente. 
Astfel, tocmai logica proprie câmpului jurnalistic 
este cea care, în special prin intermediul formei cu 
totul particulare pe care o îmbracă, aici, concurența 
şi al rutinelor și obișnuințelor de gândire pe care ea 
le impune fără nici un fel de discuţie, produce o re- 
prezentare a lumii dominată de o filosofie a istoriei 
ca succesiune absurdă de dezastre din care nimeni nu 
înţelege nimic şi asupra cărora nimeni nu are vreo pu- 
tere. Această lume plină de războaie etnice şi de uri 
rasiale, de violență şi de crimă, nu e decât o apăsare 
de amenințări de neînțeles, aptă doar să îngrijoreze, 
din care trebuie, mai presus de orice, să te retragi 
şi de care te vezi obligat să te aperi. lar atunci când 
este dublată de expresii ale dispreţului etnocentric 

ori rasist (așa cum se întâmplă adesea, mai cu seamă 
în cazul Africii sau al „periferiilor“), evocarea jurna- 
listică a lumii nu are cum să mobilizeze și să politi- 
zeze; dimpotrivă, ea nu poate decât să contribuie la 
amplificarea spaimelor xenofobe, tot așa cum iluzia 
că infracționalitatea și violența se află în continuă 
creştere favorizează anxietăţile și fobiile specifice vizi- 
unii securitare. Sentimentul că lumea, așa cum o 
înfățișează televiziunea, este inaccesibilă muritorilor 
obișnuiți se conjugă cu impresia că — oarecum, la 
fel ca în cazul sportului de înaltă performanță, care 
provoacă o ruptură asemănătoare între cei ce-l prac- 
tică și spectatori — jocul politic reprezintă o afacere 
de profesioniști, ceea ce are darul de a încuraja, mai 
cu seamă în rândul celor mai puțin politizați, o dez- 
angajare fatalistă în mod evident favorabilă menți- 
nerii ordinii stabilite. Trebuie să ai, într-adevăr, bine 
sădită în suflet credința în capacitățile de „rezistență“ 
ale oamenilor (capacități, desigur, incontestabile, dar 
limitate) pentru a putea să presupui, împreună cu o 
anumită „critică culturală“ așa-zis „postmodernă“, 
că cinismul producătorilor de televiziune, din ce în 
ce mai apropiaţi de publicitari din punctul de vedere 
al condiţiilor de lucru, al obiectivelor (vânarea audi- 
enţei maxime, deci a „micului plus“ ce permite o 
„mai bună vânzare“) şi al modului de gândire, şi-ar 
putea afla limita sau antidotul în cinismul activ 

al spectatorilor (ilustrat mai cu seamă de practica 
zapping-ului*): a considera drept universale aptitu- 
dinea de a intra în supralicitarea critică și reflexivă 
a jocurilor strategice de tipul „știu că ştii că știu“ şi 
capacitatea de a opune o „lectură“ de gradul al treilea 
sau al patrulea mesajelor „ironice și metatextuale“ 
generate de cinismul manipulator al producătorilor 
de televiziune și al publicitarilor echivalează, într-ade- 
văr, cu a cădea într-una dintre formele cele mai per- 
verse ale iluziei scolastice în forma sa populistă. 


* Zapping, „acţiunea de a trece continuu de la un canal 
de televiziune la altul cu ajutorul telecomenzii“ (pentru 
a căuta emisiuni cât mai atractive și, în special, pentru a 
evita calupurile de spoturi publicitare ce întrerup în mod 
regulat transmisia), substantiv format de la verbul zzpper 
cu același sens, provenit din englezescul to zap (n.t.). 

Pierre Bourdieu: 
Sociologia habitus-ului 
şi patosul obiectivării 
de Bogdan Ghiu 


„Dacă sociologul deranjează întotdeauna, 
mai mult sau mai puţin, este pentru că ne 
obligă să devenim conștienți de anumite 
lucruri pe care noi am prefera să le lăsăm 
în inconştient“. 

(P. Bourdieu, Despre televiziune) 


Pierre Bourdieu s-a născut în anul 1930, la Denguin, 
în ținutul Béarn din Pirineii atlantici, şi a murit în ianuarie 
2002 la Paris. După absolvirea Şcolii Normale Superioare 
din Paris şi obținerea „agregării“ în filosofie, funcționează, 
succesiv, la Moulins (ca profesor de liceu), la Facultatea de 
Litere din Alger și în Paris (ca asistent universitar). Predă 
(cu începere din 1961) la Lille, pentru ca în anul 1964 să 
devină director de studii la Ecole Pratique des Hautes Études, 
iar în 1982 să fie numit profesor la Collège de Fance, cea 
mai prestigioasă instituţie intelectuală franceză. Începând 
din 1972, ține în mod regulat cursuri, ca profesor invitat, la 
numeroase universități din afara Franţei (Princeton, Chicago, 
Harvard, Max Planck Institut din Berlin etc.). În 1975, în- 


ființează revista Actes de la recherche en sciences sociales. 

„Opera lui Bourdieu este în primul rând sociologică, 
dar se poate afirma că bătaia ei este una de natură filoso- 
fică.“ „Activitatea lui Bourdieu e cât se poate de reprezen- 
tativă pentru gestul, caracteristic filosofiei franceze a anilor 
"68, de a proclama moartea filosofiei şi de a celebra conti- 
nuarea demersului acesteia printr-un alt tip de discurs. 
Din acest punct de vedere, sociologia cunoașterii e, pentru 
Bourdieu, ceea ce istoria culturală (sau istoria moravurilor) 
este pentru Foucault, scriitura ne-cărții pentru Derrida şi 
practica reînnoită a curei psihanalitice pentru Lacan: în 
toate aceste cazuri, un demers animat în întregime de una 
sau mai multe filosofii înțelege să se dezvolte dincolo de 
granițele filosofiei, împotriva sau în marginile ei.“? 

Născut în același an cu Jacques Derrida și la doar patru 
ani diferență de Michel Foucault (n. 1926), trecut, ca şi 
aceştia, prin confruntările, succesive sau încrucișate, deopo- 
trivă filosofice, ideologic-politice şi etice, cu marxismul, 
existenţialismul, fenomenologia și structuralismul (în apele 
căruia a plutit o vreme, fără a se fi lăsat, însă, înghiţit de 
ele), Pierre Bourdieu face, prin urmare, parte din ceea ce am 
putea să numim marea generaţie (biologică şi intelectuală) 
'30. Opera lui poate fi interpretată, în sensul lui Derrida, 
şi ca o „deconstrucție“ a faptului social — numai aparent 
„natural“, în fapt, însă, construit și întreținut (î.e. „repro- 
dus“) —, dar și ca o analiză care, în sensul lui Foucault de 


l Remi Hess, în Denis Huisman (dir.), Dictionnaire 
des philosophes, vol. |, Presses Universitaires de France, Paris, 
1993, p. 410. 

2 Luc Ferry, Alain Renaut, La Pensée 68. Esai sur l'anti-hu- 


manisme contemporan, Gallimard, Paris, 1985, p. 199. 

data aceasta, urmărește „geneza“ (citeşte: „genealogia“ 
raporturilor sociale în care descoperă, invariabil, dar în 
forme de fiecare dară specifice, raporturi de forță și stra- 
tegii de apropriere şi reproducere. Spre deosebire, însă, atât 
de Derrida, a cărui deconstrucție filosofică (de descendență 
heideggeriană, dar cu esențiale corective l&vinasiene) a „logo- 
centrismului“ (devenit, într-o variantă recentă, „carnofalo- 
gocentrism“) poate să se sprijine, de pildă, pe discursul 
psihanalitic, cât şi de Foucault, care rămâne filosof chiar 
şi atunci când (așa cum afirmă Paul Veyne) „revoluţio- 
nează“ nietzscheean istoria, Pierre Bourdieu caută, în linia 
lui Emile Durkheim, să consolideze sociologia ca disci- 
plină, încercând, prin mărirea gradului ei de „ştiințifici- 
tate“ (în acord cu normativele episremologice stabilire de 
Gaston Bachelard şi de Georges Canguilhem), s-o apropie 
cât mai mult de statutul de știință autonomă. 

„Indiferent dacă ne recunoaştem sau nu în gândirea 
sa, trebuie să recunoaștem că teoriile lui Bourdieu au avut, 
în Franța (dar și în afara acesteia), un impact deloc negli- 
jabil. (...) Acest impact social al teoriilor lui Bourdieu se 
explică foarte ușor prin faptul că el a fost, pentru mulți (...), 
cel care a demonstrat că transparența socialului nu e decât 
aparentă, cel care a dezvăluit regula jocului social, regulă 
pe care numai cei privilegiați se pricep s-o mânuiască, dat 
fiind că sunt şi cei care o fac, chiar dacă nu își dau seama 
de acest lucru.“! 

„Cu toate că opera sa este deosebit de diversă din punct 
de vedere al domeniilor explorate — socioantropologia 


! Friedrich Jonas, Histoire de la sociologie (des Lumières 
à la théorie du social), traduit de Pallemand par Jean Walch, 
Larousse, Paris, 1991, p. 483. 

Algeriei (1958), educaţia şi cultura (1964, 1970), sistemele 
de norme, de valori și modurile de clasificare socială, episte- 
mologia ştiinţelor sociale [sau, într-o altă descriere: „sensul 
onoarei, ritualul kabyl, căsătoria și rudenia, structurile tem- 
porale și structurile economice, categoriile percepţiei artis- 
tice, gustul, clasele sociale şi stilurile de viață, sistemul 
şcolar, limbajul...“!, n.m., B.G.]-, ea impresionează, îna- 
inte de toate, prin ambiția ei teoretică și conceptuală şi, 
până la urmă, prin marea ei unitate tematică, însuși stilul 
adoptat de Bourdieu, deliberat auster, ca și sensul propo- 
ziţiilor lui, în care predomină, alternativ, denunțarea şi in- 
joncţiunea, nu sunt, desigur, străine de succesul înregistrat 
de lucrările şi de ideile sale.“? 

Pentru Pierre Ansart?, sociologia lui Bourdieu este defi- 
nibilă ca un structuralism genetic şi constituie unul dintre 
cele patru curente dominante din gândirea sociologică fran- 
ceză contemporană, alături de sociologia dinamică, reprezen- 
tată de Georges Balandier și Alain Touraine, de abordarea 
strategică, reprezentată de Michel Crozier, şi de individua- 
lismul metodologic, animat de Raymond Boudon. Aceste 
patru curente îşi au originea în polarizarea conceptuală, 
de secol al XIX-lea, structurăãl individ sau, la nivel de autori, 
Proudhon și Marx versus Tocqueville, și, la nivel de pa- 
radigme explicative, dintre conflictualism (Saint-Simon, 
Proudhon, G. Sorel şi autorii de descendență marxistă) 


1 Remi Hess, foc. cit., p. 410. 

2 Fr. Gresle, M. Panoff, M. Perrin, P. Tripier, Diction- 
naire des sciences humaines, Nathan, Paris, 1994, p. 42. 

3 Pierre Ansart, Les Sociologies contemporaines, Seuil, 
Paris, 1990. 


Sociologia habitus-ului şi patosul obiectivării 


şi individualism (Max Weber, Vilfredo Pareto, Georg Sim- 
mel), continuată, în prima jumătate a secolului XX, sub 
forma a trei curente principale (având ca nume „de luptă“ 
pe Marx, Durkheim şi Weber), care, după cel de-al Doilea 
Război Mondial, în perioada „războiului rece“, s-a concen- 
trat în polemica dintre Georges Gurvitch (continuator al 
liniei Proudhon, Marx, Durkheim) şi Raymond Aron (conti- 
nuator al liniei Simmel, Weber), pentru a ajunge să fie total 
bulversară de apariția și impunerea structuralismului (prin 
Lévi-Strauss), care a determinat o mutație de paradigmă 
în „câmpul intelectual al științelor sociale“ din Franța, reu- 
şind să înlocuiască, la nivel de principii explicative, conflictele 
(privilegiate de marxism) cu structuri (stabilirăți, repro- 
duceri). Regândindu-i pe Marx, Weber și Durkheim prin 
structuralism, Bourdieu nu se rezumă la acesta din urmă, 
ci alege să se îmbogăţească critic cu achiziţiile lui, ceea ce 
face ca structuralismul său genetic să fie definibil, în sensul 
cel mai propriu cu putință, ca un post-structuralism: inte- 
grare, regândire și depăşire a structuralismului „ortodox“ 
Pentru alți exegeți ai „sociologiei pabizus-ului“ dezvol- 
tate de Pierre Bourdieu, am avea de-a face, în cazul ei, cu o 
„sinteză originală între diverse tradiții filosofice şi sociolo- 


1, care ar urmări, nici mai mult, nici mai puțin, o 


gice“ 
reconciliere, dacă nu chiar o depășire atât a problematicii 
subiectului, caracteristică filosofiei critice şi moștenită de 
la kantianism, cât și a structuralismului lui Lévi-Strauss 
şi Althusser, altfel spus, atât a punctului de vedere subiecti- 


vist, cât și a punctului de vedere obieczivist. 


1 Cf Jean-Pierre Durand, Robert Weil (€d.), Sociologie 
contemporaine, Vigot, Paris, 1989, p. 185. 

Marcată, inițial, de întâlnirea-confruntare cu existenția- 
lismul lui Sartre și Merleau-Ponty şi cu structuralismul 
dezvoltat de Lévi-Strauss, Louis Althusser şi (în parte) 
Michel Foucault, gândirea lui Bourdieu a traversat o serie 
de rupturi critice care au ajutat-o să se constituie și să se 
precizeze, făcând, sub înrâurirea ideilor lui Raymond Aron, 
pasul de la filosofie la sociologia propriu-zisă. Ea a respins 
atât amibiţia totalizatoare specifică filosofiei (pe urmele 
lui Marx şi Weber, Bourdieu a criticat închiderea — în ea 
însăşi — a filosofiei și refuzul ei de a ține seama de carac- 
terul istoric, produs, al propriilor concepte, ajungând, astfel, 
să reia pe cont propriu proiectul critic al filosofiei kantiene 
pentru a-l transforma într-o investigare a condiţiilor sociale 
de posibilitate a schemelor de percepție, evaluare şi acţiune, 
în locul subiectului anistoric făcându-și apariția agentul 
social), cât şi pozitivismul empiric (Bourdieu chemând la 
„vigilență epistemologică“). În constituirea concepției sale 
cu privire la faptul social, el respinge atât obiectivismul 
structuralist (care vede în agent un simplu transmițător al 
structurii, în locul regulilor Bourdieu preferind să vorbească 
despre strategii), cât şi marxismul (cunoașterea nu mai e 
concepută, conform postulatelor acestuia, ca o „reflectare“ 
a realității, dualismul infrastructură/suprastructură fiind, 
astfel, lichidat). „Așa cum Weber a ajuns să-l generalizeze 
pe Marx, Bourdieu vrea să-l generalizeze pe Weber, propu- 
nând o economie a domeniilor simbolice (religios, politic, 
artistic, intelectual etc.) și chiar o economie a practicilor“! 
Din fenomenologia lui Husserl, Bourdieu va reține ideea 
pre-reflexivului, care îl va ajuta în elaborarea noțiunii de 


1 Ibidem, p. 187. 

habitus, înţeles ca depozit latent de semnificații ce fac posi- 
bilă acţiunea, iar din analizele lui Merleau-Ponty, teoria 
„corpului propriu“, care îl va ajuta să înţeleagă caracterul 
fundamental al „încorporării“ Pabizus-urilor. 

Termenul latinesc /abitus reprezintă traducerea 
scolastică a cuvântului grecesc utilizat de Aristotel pentru 
a desemna dispozițiile dobândire atât de corp, cât şi de 
suflet. În „epistemologia poststructuralistă“! a lui Bourdieu, 
babitus-ul ocupă o poziție conceptuală-cheie, prin inter- 
mediul lui urmărindu-se o depășire a mecanicismului struc- 
turalist (conform căruia indivizii nu fac altceva decât să 
aplice reguli, să manifeste structuri) şi, totodată, o evitare 
a paradoxului — impus de tradiția filosofică — obiectivism/ 
subiectivism. Habitus-ul reprezintă o instanță de mediere 
între producerea şi reproducerea socială, constând în „inte- 
riorizarea exteriorității“, urmată și însoţită de „exteriori- 
zarea interiorizării“; Bourdieu îl descrie, cvasi-chomskyan, 
ca o „gramatică generativă a practicilor“ „Flabitus-ul va 
desemna, prin urmare, ansamblul dispozițiilor dobândite, 
al schemelor de percepție, apreciere şi acţiune inculcate de 
contextul social într-un moment şi într-un loc determi- 
nate.“2 El „se interpune ca o mediaţie între relațiile obiective 
şi comportamentele individuale; reprezintă în același timp 
produsul interiorizării condițiilor obiective și condiția 
practicilor individuale“. Există, astfel, conform concepției 
lui Bourdieu, habitus-ul de clasă, adică scheme inconștiente 
de gândire, percepție şi acțiune prin intermediul cărora, 


l Pierre Ansart, op. cit., p. 41. 
2 Ibidem, p. 41. 
3 Ibidem, p. 42. 

sub masca noutăţii, a spontaneității şi a libertății, are loc 
reproducerea socială. 

Reintroducând în calcul genţi sociali excluşi de structu- 
ralism — care, cu toate acestea, nu devin subiecții proprii- 
lor lor acţiuni —, Bourdieu ține să demonstreze că regulile 
ascund, în fapt, strategii (individuale sau colective), fie ele 
şi inconștiente. Habitus-ul ajunge, astfel, să fie conceput ca 
simț practic, ca simt al jocului (social), fiind din capul locului, 
aprioric ajustat la structurile obiective ale societății dat 
fiind că este produs de ele și putând, în felul acesta, să fie 
privit ca „instinct“ produs şi reprodus socioistoric, ca „natu- 
ralizare“ şi legitimare a arbitrarului. „Dorind să neutralizeze 
alternativele clasice — obiectivism/subiectivism, individ/ 
societate, inconștient/conştient —, sociologul a recurs la 
o strategie cu nimic mai puțin clasică: inventarea unui al 
treilea termen menit să depăşească opoziţiile moștenite. 
Habitus-ul se transformă, astfel, într-o facultate mediatoare, 
facultate dobândită, desigur, capabilă, însă, să explice 
structura paradoxală a practicii.“! 

Noţiune critică şi eminamente paradoxală și proble- 
matică, Pabitus-ul nu rezolvă dilema reproducere-inovație, 
dar reuşeşte să n-o evite, să n-o oculteze, ci, dimpotrivă, 
s-o expună și s-o expliciteze. În concepția lui Bourdieu, spa- 
piul social este structurat ca un sistem de piere (câmpuri) 
mai mult sau mai puțin autonome, dotate cu istorii speci- 
fice, depozitate în sincronia fiecăreia dintre ele, în cadrul 
cărora circulă bunuri specifice ce fac obiectul unor interese 
specifice şi în care se urmărește, prin lupte specifice, apro- 
prierea unor capitaluri la rândul lor specifice. Pe urmele 


! J.-P. Durand, R. Weil, op. cit., p. 201. 

lui Marx şi Weber, Bourdieu introduce şi generalizează — 
nemetaforic — vocabularul economic. Din acest punct de ve- 
dere general-economic, practicile propriu-zis material-eco- 
nomice nu mai reprezintă decât nişte cazuri particulare ale 
unei teorii generale a economiilor diferitelor practici; Bourdieu 
nu reduce, prin urmare, diversitatea practicilor umane la 
economic, ci încearcă să elaboreze o deosebit de ambi- 
pioasă economie generală a practicilor. Spaţiul social este con- 
struit ca obiect sociologic sub forma unui ansamblu de pozitii, 
a unei pluralități de pieze în interiorul cărora circulă bunuri 
rare ce constituie mizele unor lupte pentru apropriere și legi- 
timare. În pofida luptelor dintre ei, agenții sociali manifestă 
o complicitate obiectivă prin credința comună în importanța 
jocului și prin participarea la aceeaşi ;//4s;0. „Contrar teoriei 
liberale a piețelor concurenţiale, piața economică ori cea 
lingvistică manifestă raporturi de forță care fac ca nici pro- 
ducătorii şi nici produsele lor să nu fie egali. Această inega- 
litate ține de structura şi de repartizarea capitalurilor aflare 
în circulație.“| 

Bourdieu defineşte patru tipuri de capital: economic, 
cultural, social şi simbolic. Luptele din interiorul diferitelor 
câmpuri de producţie autonome urmăresc dobândirea 
monopolului asupra violenței legitime, care să facă posi- 
bilă reproducerea socială. Prin intermediul familiei şi al 
şcolii, în primul rând, aceasta se manifestă ca violență sim- 
bolică: violență de facto, obiectivă, nedesfăşurată, deci, invi- 
zibilă şi cu atât mai eficientă. 

Determinism? Reducere a socialului la reproducerea 
identicului? „Moarte a subiectului“, ca în structuralism? 
Opera lui Bourdieu şi, în primul rând, conceptul său de 


1 Ibidem, p. 193. 

habitus au provocat discuţii, neînțelegeri și polarizări 
intelectuale și ideologice persistente. Refuzând atât iluzia 
subiectivistă, de sorginte fenomenologic-existenţialistă, cât 
și, în egală măsură, determinismul absolut, specific struc- 
turalismului „pur și dur“, evitând capcana alternativei 
intuiționism/obiectivism, conceptul de habitus, corect şi 
nerăuvoitor interpretat (așa cum nu fac, de pildă, Luc 
Ferry şi Alain Renaut în La Pensée 68), se cuvine înţeles 
nu în sensul unei reproduceri mecanice, ci ca „structură 
strucrurantă“, ca „matrice“ ce face posibile strategii şi opțiuni 
strategice diverse, adaptate la situații concrete. Reprodu- 
cerea socială nu are loc de la sine, în mod automat, ci face 
obiectul unor „strategii de reproducere“: este dorită, căutată, 
urmărită, proiectată, se poartă lupte pentru obținerea ei. 
Dar ea poate să reuşească sau nu! Conceptul de habitus 
introduce, astfel, o viziune constructivistă — în înţeles ge- 
netic — asupra socialului. 

Sociologia lui Pierre Bourdieu își împlineşte atât de 
ambițiosul proiect holist (care vizează edificarea unei „antro- 
pologii totale“) printr-o sociologie a sociologiei şi printr-o 
sociologie a cunoașterii: e ceea ce sociologul francez numeşte 
„obiectivarea subiectului obiectivant“, introducându-se pe 
sine însuși, ca poziție determinată, ca punct de vedere în 
câmpul studiat, el încearcă efectuarea unei analize a presu- 
pozițiilor inconștiente ale sociologului, pentru a evita produ- 
cerea a ceea ce se așteaptă și se cere, social, din partea acestuia: 
instrumente de dominație! Sociologia trebuie să fie critică, 


1 Cf, în acest sens, opoziţia critică dintre sociologii 
„Cinicii — care se servesc de cunoaşterea legilor unui anumit 
mediu pentru elaborarea unor strategii de succes cât mai 
eficiente — și sociologii „clinici“, care utilizează cunoaşterea 

să denunțe, inevitabil, ordinea stabilită şi să depăşească 
diferitele conformisme la care este invitată (ceea ce nu reu- 
şesc — dimpotrivă! — pozitivismul și empirismul de sorginte 
americană, ai căror adepți tind mai curând spre exercitarea, 
chiar fără ştiinţa lor, a unei funcţii de „ingineri sociali“), 
să ocolească vizibilul dat, imediat, determinat, pentru a 
încerca să facă vizibil tocmai invizibilul ascuns de vizibil, 
care este determinant (indivizii — „subiecţii“ — maschează 
structura, a cărei ocultare şi necunoaștere o fac cu atât mai 
eficientă), în condiţiile în care arbitrarul este tot timpul 
socialmente legitimat și „naturalizat“ de către forţele domi- 
nante, care caută să ascundă şi să nege dominaţia pentru 
a o putea exercita cu succes. (E, aici, o problemă de fond, 
pe care noțiunea de habitus nu reuşeşte, nu numai după 
opinia mea, s-o rezolve: cât anume revine intenției și acțiunii 
conștiente a indivizilor și cât se datorează „efectelor de câmp“, 
altfel spus, structurii invizibil-inconștiente pe care indivizii 
par a o încarna şi a o manifesta, neconştienzând-o decât 
cel mult în mod spontan-instrumental, adică doar în măsura 
în care se pot folosi și pot profita de ea fie pozitiv — poziţia 
dominantă —, fie reactiv — poziția dominată? În acest punct 
esențial, gândirea lui Bourdieu se apropie foarte mult de 
concepția ne-„represivă“ despre putere a lui Michel Fou- 
cault, conform căruia puterea nu este un bun ce poate fi 
deţinut și pierdut, ci o negociere şi o luptă continue, un front 
aflat în perpetuă deplasare și dispută, atât cei puternici cât 
şi cei slabi fiind, ca să spunem așa, în putere... În termenii 


legilor și a tendințelor specifice unui anumit mediu pentru 
a le combate (cf supra, Despre televiziune, 2. „Structura invi- 
zibilă şi efectele ei“, paragraful „Dominația televiziunii“). 

lui Bourdieu, câmpul face puterea, este putere: „câmp de 
forte...) lată de ce unul dintre principalii cai de bătaie 
ai analizelor-denunțări ale lui Bourdieu îl constituie ideo- 
logia subiectului liber, care maschează inegalitățile de fapt, 
critica lui vizând toate clasele sociale, inclusiv pe cele domi- 
nate, care „fac jocul“ dominației și asupra cărora ar fi iluzo- 
riu să proiectăm escatologii de felul celei marxiste. Deși 
voit „autonomă“, ruptă de politic, neinstrumentalizată 
politic, sociologia lui Bourdieu are importante semnificații 
politice, ea propunându-şi, de altfel, explicit să ofere, ana- 
litic, „deconstructiv“, instrumente de eliberare. 

Format în plin structuralism, dar împotriva mecanicis- 
mului îngust al acestuia, Bourdieu îl continuă pe Durkheim 
în ambiția de a face din sociologie o ştiinţă şi de a con- 
strui/detecta „specificitatea socialului“. El se plasează, așadar, 
pe linia reluată și privilegiată de structuralism (explicarea 
prin structuri, nu prin indivizi), corectând, însă, pozitivis- 
mul excesiv al acestuia printr-o revenire la tradiţia critică 
anterioară chiar și marxismului. Sociologia sa privilegiază 
analitic repetițiile, reproducerile sociale invizibile dar, cu 
toate acestea, neautomate, ascunse sub ideologii egalitariste. 
„Această sociologie își păstrează, astfel, o sensibilitate revol- 
tată față de mecanismele de dominație socială; își stabilește 
drept misiune aducerea lor la lumină, fără, însă, a-și 
încheia interogaţia printr-o apologie politică a claselor 
deposedate.“55 

„Neobosit animator de echipe, director de revistă emi- 
nent (...), profesor apreciat (...), Bourdieu este, fără doar 
şi poate, sociologul din generația sa cel mai cunoscut de 


53 P Ansart, op. cit., p. 302. 

către publicul cultivat; el rămâne, însă, şi unul dintre cei 
mai discutați în sânul comunității profesionale.“! 


Era inevitabil ca interesul intrigat, când nu de-a dreptul 
revoltat al lui Pierre Bourdieu faţă de inechitățile de struc- 
tură ale socialului să ajungă şi la televiziune. Şi aceasta cu 
atât mai mult cu cât sociologul francez își concepe menirea 
ca pe o datorie de a interveni în actualitate pentru a-i revela 
acesteia (în dublu sens: tratând-o în același timp ca obiect 
şi ca subiect, tratând-o ca obiect tocmai pentru a o ajuta să 
devină ceea ce i se spune că e subiect) „structura invizibilă“ 
şi, deci, cu cât televiziunea împinge până la paroxism vizi- 
bilul înșelător, vizibilul disimulant, constituind, din acest 
punct de vedere, un obiect perfect — ideal, aşspune-— pentru 
o sociologie de felul celei practicate de Pierre Bourdieu. 

Asemenea pbysis-ului heraclitean, puterii îi place să se 
ascundă. Iar televiziunea este prin definiţie, în zilele noastre, 


! Fr. Gresle, M. Panoff, M. Perrin, P. Tripier, op. cit., 
p. 42. Despre gândirea lui P. Bourdieu mai pot fi consul- 
tate (printre alele) şi: A. Accardo, P. Corcuff, La Sociologie 
de P Bourdieu, Le Mascaret, Bordeaux, 1986; P. DiMaggio, 
„Review essay on P. Bourdieu“, American Journal Sociology, 
1979; R. Harker, C. Mahar, C. Wilkes, An introduction 
to the work of Pierre Bourdieu, Mac Millan, London, 1990; 
M. de Certeau, Foucault and Bourdieu, Polity Press, Cam- 
bridge, 1991; Pierre Mounier, Pierre Bourdieu, une intro- 
duction, Pocket / La Découverte, Paris, 2001; Louis Pinto, 
Gisèle Sapiro, Patrick Champagne (coord.), Pierre Bourdieu, 
sociologue, Fayard, Paris, 2004 etc. 

creatoare de putere. Ea introduce o asimetrie fundamentală, 
discriminantă, operațională din punct de vedere social: aceea 
dintre vizibil şi invizibil. Intervenția sociologului Bourdieu — 
căci despre o intervenţie e vorba — e provocată de un dez- 
echilibru, de o stare de injustiție structurală, introdusă de 
televiziune. Televiziunea are prez multă putere! Ea produce 
în mod „natural“, necontrolat și incontrolabil, automat, 
„putere“, asemenea unui mecanism. Pentru cine-l citeşte 
cu atenție pe Bourdieu, este clar că societatea modernă, 
atât în ansamblul său, la nivel de „macrocosm“, cât şi în 
interiorul fiecăruia dintre câmpurile „autonome“ (= ce 
tind spre autonomie) ce o compun „microcosmotic“, e 
caracterizată de asimetrii, de lupte între dominanți și 
dominați, câmpurile sociale fiind definibile, prin urmare, 
ca nişte câmpuri de forţe în care negocierea diferitelor „con- 
tracte sociale“ specifice nu încetează nici o clipă, e perma- 
nentă. Ceea ce acuză și denunţă Pierre Bourdieu în cazul 
televiziunii, în acela, mai precis, a ceea ce am putea numi 
societatea de televiziune, este tocmai faptul că televiziunea, 
așa cum este ea concepută și practicată în momentul de 
faţă (ea nu este privită ca un „rău absolut“ deoarece ar putea 
fi readusă pe calea cea bună, acesta fiind, de altfel, însuşi 
obiectivul intervenției lui Bourdieu), tinde spre blocarea 
„războiului social“ permanent, ce reprezintă însăși viața 
şi motorul — democratic — al societății. Hegemonia televi- 
ziunii: fără a fi autonomă, televiziunea se comportă Pege- 
monic! În societatea modernă, câmpurile se luptă, la nivel 
macro, pentru recunoaștere şi autonomie tocmai pentru a 
putea ajunge să domine, relativ, asupra celorlalte câmpuri. 
Autonomia televiziunii e, însă, una înșelătoare, care mas- 
chează, cum spuneam, caracterul ei hegemonic, dat fiind 
că ea introduce opacitatea (separaţia) socialmente pertinentă 

dintre vizibil şi invizibil, fiind, de fapt, total „transparentă“ 
(= nerezistentă) față de logica economicului, care nu-i este 
specifică (este eterogenă în raport cu ea). Televiziunea e un 
releu-amplificator al puterii comercialului, pe care o trans- 
mite (în acest sens ea e, într-adevăr, „mijloc de comunicare 
în masă!) în interiorul unor câmpuri ce-și câştigaseră, la 
capătul unei istorii pline de lupte, o autonomie relativă. 
Mânia sociologului Bourdieu e provocată de deturnarea 
ce a avut loc în cazul televiziunii: potenţialitatea ei de in- 
strument democratic (Bourdieu spune chiar: „democrație 
directă“) a fost actualizată, până aproape de patologic, în 
sens (mai curând) nedemocratic. Asemenea șefului unei 
junte militare venit la putere printr-o lovitură de star, 
televiziunea, ultima sosită în istoria societăților moderne, 
a preluat puterea, întorcând societatea cu susul în jos şi 
aliându-şi puteri mai vechi (jurnalismul de presă scrisă, de 
pildă), care, pentru a nu dispărea, au ales să trădeze (socie- 
tatea). Lovitura de forţă a televiziunii este, dacă se poate 
spune astfel, o lovitură de societate, prin care societatea 
s-a trădat pe ea însăși (şi aici, tot în dublu sens: trădându-se 
în luptă și trădându-și falsa, aparenta evoluţie). 
Hipercriticismul lui Pierre Bourdieu, injust, poate, 
uneori sau chiar impropriu în aprecieri, e binevenit pentru 
o societate precum cea românească a momentului actual, 
în care televiziunea s-a dezvoltat rapid, „arzând etapele“, 
cum se spune, și fiind, astfel, lipsită de o memorie internă 
specifică, de câmp, a luptelor pentru autonomie, cu atât 
mai mult cu cât nici celelalte câmpuri, „tradiționale“, de 
producție simbolică nu au ajuns, la noi, la o autonomie 
comparabilă cu aceea din societăţile occidentale, fiind, 
așadar, şi mai amenințate decât acolo, în șansele lor de 
autonomizare, de o televiziune care, efectiv, face piața. 

Ridicându-se împotriva celor ce „identifică «obiectivi- 
tatea» cu un soi de savoir-vivre amabil şi de neutralitate 
eclectică față de toate părțile aflate în joc“, sociologia mili- 
tantă, revoltată a lui Pierre Bourdieu practică nietzscheeanul 
„patos al distanţei“ sub forma unui patos al obiectivării, consti- 
tuind, din acest punct de vedere, o /eczie: pentru a ne câştiga 
şansa de a fi subiecții propriilor noastre acțiuni și ai propriei 
noastre actualități istorice, trebuie să ne obiectivă, să ne 
înțelegem, așadar, în calitatea noastră de obiecte ale unor 
„structuri invizibile“ ajutate, interesat, să se reproducă de 
la sine. Societatea produce putere, care, însă, e permanent 
disputată. Televiziunea, în schimb, ajută la supraproducția 
de putere şi, mai cu seamă, la stocarea (blocarea) ei: e o 
mașină de război pentru vremuri de pace. Încântați, vrăjiți, 
noi ne supunem necondiționat, fără lupră. Luprăm, chiar, 
pentru a fi supuși. Învinşii, din acest punct de vedere, nu 
sunt de plâns! Televiziunea ne ajută să vedem totul, chiar 
şi ceea ce nu ne-am dorit niciodată, mai puţin pe noi înșine. 

demonul 
teoriei 


Televiziunea anilor '50 se dorea culturală şi 
se slujea, întrucâtva, de monopolul pe care îl 
deţinea pentrua le impune tuturor produse cu 
pretenții culturale (documentare, adaptări 
după opere clasice, dezbateri culturale etc.) și 
pentru a forma gustul marelui public; tele- 
viziunea anilor '90 caută, dimpotrivă, să 
exploateze și să flateze aceste gusturi pentru a 
cuceri o audiență cât mai largă, oferindu-le 
telespectatorilor produse brute, a căror 
paradigmă o constituie falk-show-ul: felii de 
Viaţă, exhibare fără perdea a unor experiențe 
trăite, de multe ori extreme, apte să satisfacă o anumită formă de voyeurism și de 
exhibitionism. 


Una dintre marile probleme ale sociologilor este aceea de a evita să cadă într-una dintre cele 
două iluzii simetrice, iluzia „nemaivăzutului” (există sociologi care adoră asta, e șic, la 
televiziune în special, săanunţi fenomene total inedite, revoluţii) și iluzia „neschimbării” (care 
constituie mai curând apanajul sociologilor conservatori: „nimic nou sub soare, întotdeauna 
vor exista dominați și dominanţi, săraci și bogați...”). Riscul e, de fiecare dată, foarte mare, cu 
atât mai mare, cu cât comparatia între epoci diferite este extrem de dificilă: numai structurile 
pot fi comparate, și există permanent riscul de ate înșela și dea descrie ca pe ceva nemaivăzut 
ceva banal, pur și simplu din incultură. Acesta e unul dintre motivele pentru care jurnaliștii pot 
fi, uneori, periculoși: nefiind întotdeauna din cale-afară de cultivați, ei ajung să se minuneze 
de lucruri deloc de mirare și sănu se mire de lucruri cu adevărat bulversante... 

